ISTORIA BUCURESTIULUI PRIN BISERICILE SALE 
Fascic. I 


(Culegere de documente) 
Prefaţă 


Pomelnicele, inscripţiile votive, textele funerare, pisaniile 
şi grafitele constituie o sursă valoroasă de date privind istoria 
oraşului Bucureşti, în general, dar mai ales cu privire la 
trecutul vieţii bisericeşti, în mod particular. În mod 
obişnuit, acestea conţin date mărunte privind numele ctitorilor, 
genealogia acestora, meşterii decoratori (zugravi, pictori), 
constructori ş.a.m.d. 

Inscripţiile votive şi pisaniile aduc lumină în ceea ce 
priveşte data târnosirii (sfințirii) unei biserici, precum şi cu 
privire la numele ctitorilor, sau ale acelora care au contribuit la 
cheltuielile de ridicare, renovare sau înzestrare a lăcaşului de 
cult, fie ei de os domnesc, ierarhi sau mireni. 

Aceste inscripții, mai ales pisaniile, constituie documente 
prețioase pentru istoria teologiei româneşti, ele aducând 
lămuriri referitoare la nomenclatorul sfinților protectori 
(ocrotitori), la preferința bucureştenilor faţă de unul sau altul 
dintre aceştia. HRAMUL (patronul bisericii), menţionat în 
cuprinsul unei pisanii, poate fi atât numele unui sfânt ortodox, 
dar şi al unei sărbători religioase ("Înâlţarea Sfintei Cruci”, 
"Pogorârea Sfântului Duh", "Schimbarea la față" etc) 

Pe lângă acestea, inscripțiile religioase, sigure, obiective 
şi imparțiale, conțin şi unele date de interes cultural, politic, 
administrativ, militar, care vin să întregească informaţiile 
similare, provenind din alte surse (documente epigrafice, 
sigilii, etc). 

Ele amintesc nume de domnitori, rude ale acestora, anii 
de domnie sau de deces, împrejurările istorice în care au fost 
construite aceste lăcaşe de cult, nume de dregătorii etc. 

Studierea acestora este importantă nu numai pentru 
domeniul istoriei, teologie dar şi pentru cel al lingvisticii, prin 
eşantioanele de lexic, fonetică şi scriere, precis datate. 

Inscripțiile religioase (înțelese în sensul dat de 
latinescul INSCRIPTUS, adică un şir de caractere gravate pe 
piatră, marmură, metal etc) au supraviețuit, odată cu pereții 


bisericilor, clopotnițelor, crucilor sau obiectelor de cult, spre 
deosebire de inscripțiile cu caracter laic, care s-au pierdut în cea 
mai bună parte. Ca urmare, în Bucureşti, doar patru monumente 
cu caracter laic, păstrate până în zilele noastre, au pisanii. (cf 
„N.Stoicescu, "Repertoriul bibliografic al monumentelor feudale 
din Bucureşti”, Bucureşti, 1961, p. 158) 

Inscripţiile religioase au fost realizate pe cele mai 
variate suporturi: pereţii bisericilor, obiecte de cult (icoane, 
evanghelii, panaghiare, candele, cădelnițe, căţui, chivote, 
anaforniţe, epitrahiluri, văluri liturgice, teplate, potire, pahare, 
linguriţe, talere), cruci funerare, cruci comemorative, pietre 
tombale, clopote, clopotniţe, săbii, steaguri, porți de biserici sau 
mânăstiri etc. 

Aceste mărturii istorice au fost intens cercetate, 
conţinutul lor a fost analizat de teologi, istorici, epigrafişti, 
lingvişti, servindu-le drept temeiuri solide în argumentarea 
propriilor lor lucrări. 

Însă, bisericile din Bucureşti mai au şi o altfel de istorie. 
Este istoria scrisă de slujitorii de cult, înşişi. În ultimă instanţă, 
este istoria creată chiar de ei, truditorii altarului şi păstrătorii 
valorilor fiecărei biserici. 

Această colecţie de inscripţii ecleziastice este doar o mică 
parte din marea bogăție de date istorice, artistice şi culturale, 
tezaurizate de monumentele de cult ale Capitalei româneşti. 

Este "istoria minoră" a unei anumite bisericii, a unui 
cartier, redată, succint, pe întinderea unei mărunte foi de hârtie, 
o istorie destinată privirilor unor ipotetici turişti străini sau unor 
vizitatori din provincie. 

Sortite, iremediabil, dispariţiei, pentru că sunt scrise pe 
altfel de suporturi decât cele sacre ale pisaniilor, supuse 
intemperiilor de tot felul, atunci când nu sunt în incinta bisericii, 
aceste originale "cronici locale", purtând cel mai adesea titlul 
banal de "Scurt istoric al bisericii...", sunt tot la fel de valoroase 
ca şi pisaniile înseşi. 

De aceea, vizitând majoritatea lăcaşelor de cult din 
Bucureşti, în perioada anilor 1994-1995, impresionat de 
caracterul lapidar al acestor file disparate, am avut ideea de a le 
pune laolaltă, ca într-un "letopiseţ"”, cu sute de autori-cronicari 

Cu modestia specifică unor cărturari de altă-dată, multe 
dintre aceste file nici nu sunt semnate. Scrise doar pentru a fi 
citite de turistul grăbit să viziteze cât mai multe obiective 
istorice, sau pentru a nu îi plicitisi pe cei ce vin la biserică să se 


roage, aceste "efemeride" par, la prima vedere, banale. Cu 
trecerea timpului, ele devin însă relicve de preţ. 

Am consemnat pe cele care mi s-au părut a fi cele mai 
interesante 

Pentru comparație, am prezentat şi pisaniile vechi de sute 
de ani, cărora le-am ataşat şi o scurtă bibliografie, utilă acelora 
care, într-un viitor mai mult sau mai puţin apropiat, vor încerca 
să transforme aceste "istorii minore" în veritabile monografii ale 
lăcaşelor de cult amintite, ale cartierelor bucureştene, mai noi 
sau mai vechi. 

Împreună, ele întregesc o imagine a vieţii religioase a 
oraşului Bucureşti, în ultimele 4 secole, redau o istorie "de 
cartier" , în care apar numele unor "anonimi", alături de cele ale 
unor personalități de prin rang. Cât poate fi de mişcător, dar şi 
de pilduitor, un asemenea document unde, pe lângă numele unui 
rege, patriarh, sau al unui preot, apar şi numele unor meşteri 
constructori, arhitecți, zugravi de "subțire" sau simpli 
credincioşi. 

Tuturor acelora care au contribuit la menţinerea mereu 
vie a credinţei, la păstrarea pestre veacuri a acestor dovezi ale 
spiritualității române, autorul le dedică cu dragoste această 
modestă lucrare. 


Dan Toma Dulciu 


Iunie 2007 


Mânăstirea Pantelimon 


În imediata vecinătate a oraşului, pe o peninsulă împădurită a lacului 
Pantelimon, domnitorul Grigore Ghica Vodă al II-lea, zideşte, cam pe la anul 
1735, o mânăstire-boltiță (spital), cu hramul Sf. Pantelimon („doctorul cel fără 
de arginți”). Acest nume îl va căpăta şi localitatea din preajma Bucureştilor, ce 
purta în trecut alt nume: Floreşti (de Jos, de Mijloc şi de Sus). În această M-re, 
domnitorul dispunea de un rând de case, în care doar acesta şi familia sa puteau 
fi găzduiţi. 

Ansamblul Pantelimon a fost ridicat în două etape: 1733—1735 şi 
1748-1753, în perioada în care Grigore Ghica Vodă ocupa scaunul ţării, acum 
ridicându-se mânăstirea, epitropia şi casele domneşti. 

Biserica a fost înălțată la 1750 şi a suferit mari stricăciuni la cutremurul 
din 1802, ca, de altfel, întregul ansamblu, fapt pentru care va fi rezidită în anul 
1813, fiind din categoria bisericilor ctitorii domneşti. 

M-rea Pantelimon îndeplinea şi rol de spital (botniță), dispunând inițial de 
12 paturi, la care se mai adaugă alte 18 paturi în vremea domnitorului Alexandru 
Moruzi (1793—1796). Aceasta face ca M-rea Pantelimon să fie considerată drept 
al doilea spital din Bucureşti, după Spitalul Colțea, în sensul modern al 
cuvântului. 

La 7 iulie 1868, Fundaţia Carol I (împreună cu dr. Carol Davila) va 
construi pe latura de sud a complexului o clădire (cu parter, etaj şi subsol), 
dispunând de 80 de paturi. Între 1889-1890 s-a mărit capacitatea spitalului cu 
încă 160 de paturi, aflate pe latura de est. Complexul a funcţionat ca spital până 
în anul 1977, când, din cauza cutremurului, spitalul a fost dezafectat, fiind grav 


avariat. 


Biserica, construită în plan dreptunghiular, avea altarul sub formă de 
absidă iar pridvorul spre apus, susţinut de patru coloane, având capiteluri bogat 
ornamentate. 

În interiorul bisericii se aflau două monumente: mormântul domnitorului 
Grigore Ghica Vodă — ctitorul bisericii — decorat cu sculpturi precum şi cel al lui 
Alexandru Ghica. 

După demolarea bisericii, în anul 1986, osemintele celor doi domnitori au 
fost duse spre reînhumare la Biserica Doamna Ghica Tei în timp ce monumentul 
funerara al domnului Alexandru Ghica (1834-1842) se află în prezent la Muzeul 
Militar Central. 

Obiectele de valoare ale bisericii au fost donate unor mânăstiri şi muzee: 
uşile sculptate şi scheletul catapetesmei se află la Biserica Sf. Nicolae 
Pantelimon, din apropiere, iar icoanele sunt la M-rea Plumbuita. 

Astăzi, în complexul mânăstiresc Pantelimon se află un hotel, categorie 
lux, LEBĂDA, deşi ani îndelungaţi aici a funcționat un 


sanatoriu TBC. 


Biserica Bradu Staicu 


(Str. Bradului nr. 30) 


Pe o cruce de piatră, aflată în prezent la Biserica Zlătari, transferată 
de la Biserica Bradu Staicu, se află următorul text, ce ţine loc de pisanie: 

„Această biserică Bradu Staicu s-a fondat la anul 1740, în construcţie de 
lemn de brad, deci o construcţie de lemn, de Jupân Staicu cârciumar, care a 
regulat hramul „Intrarea în biserică a Maicii Domnului” să se prăznuie de 
cârciumari. La anul 1809, ruinându-se, s-a fondat o construcție de zid de Jupân 
Apostol sân Velicu Oşan, care a rugulat şi două praznuri, hramurile Duminica 
Tuturor Sfinţilor, de către băcani şi Sfinții Apostoli Petru şi Pavel de către 
brutari. La anul 1875, fiind mai de tot ruinată s-a renovat cu capitalul, după cum 
se vede, trecută în condice în zilele Măriilor Domnitori Carol I şi Elisabeta 
Doamna, IPS Mitropolit Calinic, primarul Gh. Manu, prin voinţa lui Dumnezeu 
şi stăruința epitropilor Alexandru Popescu, fiul preotului Radu şi Costache 
Dumitru, după instrucțiunile arhitectului 
Al. Freiwald.” 

Între anii 1740şi 1809, biserica a fost patronul breslei cârciumarilor. La 
refacerea ei de către Apostol Băcanul, în 1809, biserica este încredinţată grijii 
breslei băcanilor, iar câţiva ani mai târziu devine lăcaş de închinăciune pentru 
membrii breslei brutarilor, al cărei hram va fi ţinut de Sf. Ap. Petru şi Pavel. 

La 1816 biserica Bradu Staicu este împodobită, tâmpla primind icoane 
îmbrăcate în argint. 

Printre icoanele primite în dar, se numără şi aceea pictată de N. 
Grigorescu în anul 1856. 

Ruinându-se, cu trecerea timpului, biserica este refăcută de către enoriaşii 
din mahalaua Staicului (plasa Broşteni), în anul 1875, fiind târnosită pictura din 


interior un an mai târziu. Pictura a fost spălată în 


anul 1956. 

Biserica avea o curte spațioasă (2087 mp), o casă parohială, stil vagon, de 
patru camere, construită pe la 1850. 

Caracteristica arhitectonică a bisericii era aceea a unei biserici de secol 
XIX (plan treflat, cu două turle pe naos şi pronaos, ultima cu clopote. Pronaosul 
era de tip pătrat. Aici se aflau zugrăvite chipurile ctitorilor Staicu şi Apostol, în 
costumele de breaslă specifice veacului al XIX-lea. 

După demolarea bisericii (7 octombrie 1987) clopotele acesteia au fost 
donate unor biserici nevoiaşe, iar iconostasul a fost dăruit bisericii Sf. Gheorghe 


Nou. 


Biserica „Spirea Veche” 


(Str. Uranus nr. 27) 


Ctitorul bisericii este „doftorul” Spirea sau Spiridon Kristofi, originar din 
Corfu. Numele acestuia a fost dat şi celui mai înalt deal al oraşului — „Dealul 
Spirii” — care era odinioară acoperit cu păduri bătrâne, cu vii şi livezi, situate pe 
atunci în afara oraşului propriu-zis. 

Înmulţindu-se populaţia în această zonă încep să fie edificate şi câteva 
biserici, printre acestea aflându-se şi ctitoria doctorului Spirea (ridicată înainte 
de 1765, data morții acestuia). După moartea ctitorului, rudele acestuia sfârşesc 
lucrarea începută de el, înzestrează biserica cu cele trebuincioase şi o închină 
Arhiepiscopiei Bucureştilor. La 1777, domnitorul Alexandru Ipsilanti închină 
însă acest lăcaş M-rii Sfântul Gregorie, de la Muntele Athos, cu condiţia ca, pe 
lângă această biserică să funcţioneze, concomitent, un schit de călugări, 
cunoscut ulterior sub numele Schitul Spirea. 

Din mijlocul veacului al 19-lea şi până la 1915 (anul demolării sale), 
biserica a cunoscut mai multe modificări şi renovări (1832, 1834, 1847, 1865 şi 
1883) cum ar fi: adăugarea absidelor laterale, lărgirea pronaosului şi a 
ferestrelor, suprimarea stâlpilor dintre pronaos şi naos, închiderea pridvorului, 
mărirea proscomidiei etc. 

În anul 1915 biserica iniţială a fost dărâmată, din fondurile oferite de 
credincioşi fiind ridicată alta nouă, cu hramul Sf. Petru şi Pavel. Clădirea 
bisericii este opera arhitectului IOAN TRAIANESCU fiind, din punctul de 
vedere al arhitecturii şi dimensiunilor aproximativ asemănătoare Catedralei 
Ortodoxe din Timişoara. 

Fiind de dată recentă, biserica nu a intrat în catalogul monumentelor 
istorice, fapt pentru care nu au mai rămas studii şi cercetări asupra acesteia. A 


fost dărâmată, prin dinamitare, în noaptea de vineri, 27 aprilie 1984. din această 


cauză, a dispărut pisania, alte elemente de valoare de tâmplărie şi feronerie. 
Obiectele de cult au fost donate bisericilor sărace, clopotele au fost depozitate în 
Curtea Fabricii de Lumânări, iar alte obiecte de valoare (de patrimoniu) au fost 
depuse în Complexul Muzeistic de la Palatul Mogoşoaia. Pe locul unde s-a aflat 


această biserică se află în prezent colțul sud-vestic al Casei Poporului. 


Biserica „Sfinţii Voievozi” din Leordeni 


A fost zidită de marele vornic MIHAIL MANU, la începutul veacului al 
XX-lea (1807-1811). A fost sfințită la 26 martie 1811. A fost concepută inițial 
ca paraclis al Casei din Leordeni, conac boieresc aparținând Smarandei 
Văcărescu, soția vornicului Manu. 

Potrivit unei însemnări din proscomidier, datată 8 mai 1810, pictura în 
frescă este opera pictorului MINCU ZUGRAVU. 

Portretele ctitorilor (vornicul Manu, soția sa şi cei 8 copii) decorau 
peretele vestic al pronaosului, pe o pânză aplicată pe perete, la 1825. Această 
pictură era opera renumitului zugrav de biserici din veacul al XIX-lea, Nicolae 
Polcovnicul cel care a realizat, printre altele, pictura M-rii Cernica. 

Pentru mobilarea bisericii din Leordeni au fost aduse şi unele piese 
sculptate, de mare valoare, vechime, de la biserica din satul Furduieşti (de lângă 
Cula): baldachinul mesei din altar, catapeteasma, amvonul şi iconostasul. 

Cutremurul din 1977 a distrus complet această biserică, cu excepția 
peretelui de la intrare, cu portretele ctitorilor. Au fost totuşi salvate piesele 
sculptate vechi, precum şi portalul intrării în biserică. 

De un mare interes artistic şi istoric este policandrul mare, având în vârf, 
ca stemă, vulturul bicefal, emblema Patriarhiei Bizantine. Explicaţia prezenței 
acestui însemn heraldic într-o biserică din marginea Bucureştilor este 
următoarea: familia Mano, prin membrii ei de frunte, a ocupat timp de două 
veacuri demnitatea de mare logofăt (mare eclesiarh) al bisericii ortodoxe de la 
Constantinopol. 

În pridvorul bisericii din Leordeni se aflau, înainte de cutremurul din 
1977, cinci pietre funerare, aparținând familiei GHERMANI: loan, Efrem, iarăşi 
loan, Thomanie şi Alexandrina. 

Biserica a fost reparată în anii: 1928, 1939, 1943, 1949, 1964-1965 iar în 


anul 1978 a reînceput reconstrucția ei. 


Biserica Sfinţii Voievozi posedă cărți de cult din veacul al XIX-lea. 


Biserica ENEI 


(Str. Biserica Enei nr. 4-6) 


„Doamne Dumnezeul nostru, căruia ceriul îți este scaun şi pământul supt 
picioarele Tale, întăreşte sfântul acesta lăcaş al Măririi Tale care întru slava Ta 
şi întru cinstea Sfântului Erarh Nicolae din temelie s-au zidit şi cu toată podoaba 
bisericească s-au înfrumusețat din drepte ostenelile răposatului robului tău jupân 
Pană Negoescu Vel Logofăt, nepotul prea pomenitului io Constantin Basarab 
Voevod, cu sârguiala cucernicei roabei jupâniţei SAFTA, soția pomenitului 
boier, după pristăvirea lui, şi primeşte rugăciunile ce ţi se vor aduce întru El 
neîncetat pentru toată pravoslavia, pentru răposat părinţii lor ctitorilor şi pentru 
înşişi ei, la prea sfântul cerescul Tău jăutănic. În zilele prea-luminatului Domn 
Nicolae Alexandru Voevod, la anul de la zidirea lumii 7232, iar de la naşterea 
Mântuitorului Hristos 1724, august 1 dne.” 

La 1611 exista o biserică din lemn, după cum glăsuieşte piatra funerară cu 
epitaf ridicată de jupâneasa IANA, soţia lui „Mihai ot Târgşor”, cupet (negustor) 
omorât în acest loc de slugile domnitorului Radu Mihnea. 

O altă jupâneasă, Safta, soţia lui Pană Negoiescu, mare logofăt (cumnatul 
lui Constantin Brâncoveanu) şi nepot al domnitorului Antonie Vodă din Popeşti, 
ridică în acelaşi loc în memoria răposatului ei soţ o biserică din piatră şi 
cărămidă, pe care o înzestrează din belşug (1720-1724) 

Pe lângă hramul inițial, al Sf. Ierarh Nicolae, s-a adăugat mult mai târziu, 
hramul Sf. Mc. Varvara, protectoarea minerilor. 

Iniţial, lăcaşul deservea o mânăstire şi avea în jur un cimitir, precum şi 
chilii şi anexe mânăstireşti. Într-una din aceste chilii a locuit Popa Mihai Sin 
Mihai (1810-1830), tatăl scriitorului Nicolae Filimon (1819-1865), preot slujitor 
al Bisericii Enei. 

La 22 iulie 1830, părintele Mihai moare de ciuma ce bântuia prin 


Bucureşti, fiind înmormântat în biserică, lângă altar. 


Biserica avea plan treflat, cu turlă pe naos şi turlă-clopotniţă pe pronaosul 
uşor supralărgit dar, în compensație, având absidele laterale mici. Pridvorul era 
deschis, având trei arcade, sprijinite pe stâlpi de zidărie, poligonali (asemănători 
celor existenți la biserica Doamnei). 

Decoraţiunea exterioară se remarcă prin existența a două registre de 
panouri arcuite, cu ferestre având, de asemenea, Bisericilor Scaune şi 
Kreţulescu, ancadramente, realizate din baghete întretăiate. 

Între anii 1868-1870, cu ocazia unor renovări, biserica a fost repictată de 
Gh. Tăttărescu, păstrându-se totuşi, părți din fresca originală a sec. XVIII în 
pridvor şi pe peretele de apus al pronaosului. 

În urma cutremurului din 1940, cele două turle ale bisericii (una 
octogonală, cealaltă hexagonală) au fost refăcute din beton armat. Ele au rezistat 
cutremurului din 4 martie 1977, care a produs însă bisericii unele fisuri. 

La mijlocul lunii aprilie 1977, braţul unei macarale ce lucra la demolarea 
blocului Dunărea a lovit, printr-o manevră greşită, turla-clopotniţă iar în ziua de 
22 aprilie 1977, în timpul lucrărilor de demolare la blocul „Dunărea” s-a produs 
un accident tehnic, soldat cu căderea unor părți componente ale imobilului 
avariat peste clădirea bisericii. La data de 1 mai 1977, biserica Enei înceta să 
mai existe, fiind demolată. 

Mobilierul, catapeteasma, icoanele împărăteşti, stranele, cărțile bisericeşti, 
dintre care unele greceşti de valoare, au fost transportate la m-rea Antim iar apoi 
la m-rea Căldăruşani. La Institutul de Artă al Academiei se afla: pisania, piatra 
cu numele ctitorilor, jetul arhieresc, exemplar de mare valoare, ilustrând stilul 
brâncovenesc. În prezent, uşile sculptate precum şi catapeteasma se află la 
Biserica Cocioc (lângă Căldăruşani), biserică ce a primit datorită acestor daruri 


hramul Sf. Varvara, asemenea hramului bisericii Enei. 


Biserica Sf. Treime — Troiţa 


(Calea Dudeşti nr. 81-83) 


Biserica, ridicată în secolul trecut, nu departe de vechea barieră a oraşului 
— Dudeşti — se află între Calea Văcăreşti şi poşta Vitan. Pisania aminteşte că 
biserica a fost construită în anul 1804, fiind sfinţită la 30 septembrie, a aceluiaşi 
an, ctitori fiind PĂUN PLUGARUL, împreună cu Petcu, Hristea, Miu şi Ene, 
fraţii acestuia. 

O catagrafie din 19 ianuarie 1808 precizează însă, drept ctitor, pe Cristea 
Bogasierul (negustor de mărunțişuri) şi pe Manea Cavaful (cizmarul). O altă 
catagrafie din 5 februarie 1808 indică faptul că biserica a fost construită prin 
contribuţia breslei SALVARAGIILOR (Acad. Rom. Mss. rom 661). 

Biserica a fost restaurată în anul 1887, cu contribuţia enoriașilor, arhitect 
diriginte fiind P. Petricu. Acesta a modificat structura inițială a bisericii (altar şi 
naos, despărțite printr-o catapeteasmă de zid, având pictura în stil bizantin), şi 
înlocuieşte vechea catapeteasmă cu una din lemn, dărâmă toți stâlpii ce 
susțineau bolta şi construieşte cafasul pentru cor. Tot în anul 1887 au fost 
zugrăvite, în tehnica ulei, atât interiorul cât şi exteriorul bisericii. 

La începutul veacului XX s-au lărgit ferestrele şi s-au adăugat un vestibul. 
Alte lucrări au fost executate în anii 1933-1936 (subzidire, pentru înlăturarea 
igrasiei, consolidarea sistemului de susţinere a turlelor etc.), precum şi refacerea 
picturii din interior de către pictorul VASILE GEORGESCU. Catapeteasma a 
fost realizată în stilul academic al Şcolii lui Tăttărescu, iar la exterior au fost 
aşezate uşi ornamentale. 

Pictura interioară a fost spălată şi renovată cu ocazia reparației capitale 
din anul 1950, de această operaţiune fiind legate numele pictorilor TRAIAN 
BILTIU - DANCUSI, prof. NICOLETA şi TRAIAN PLOPEANU. 


Alte reparaţii s-au mai efectuat în anii 1962-1963. 


Biserica Sf. Troiță era o biserică de plan treflat, cu un pronaos supralărgit şi cu 
abside având 5 laturi în exterior şi semicirculare în interior. În anul 1909, 
pronaosului i s-au mai adăugat un vestibul, având intrarea francată de două 
coloane de tip clasic. 

Ca aspect exterior, biserica se încadra în stilul neoclasic (caracteristic 
începutului de veac XIX) cu câteva elemente adăugate ulterior, (cu ocazia 
restaurărilor efectuate la sfârşitul secolului XIX) de factură barocă: coloane 
clasice, frontoane, ferestre alungite. 

În jurul bisericii se afla un teren privat, împrejmuit de un gard de 
cărămidă şi fier forjat. În această curte s-a construit în veacul al XIX-lea o 
şcoală primară, precum şi un imobil cu trei prăvălii, ridicat în anul 1913, 
inclusiv un corp de case, donate de văduva TINCA COSTACHE. 

În faţa bisericii, pe partea dreaptă a Căii Dudeşti se află o cruce de piatră 
(motiv pentru care biserica mai era cunoscută şi sub numele de Crucea de 
Piatră), o troiță semnalată încă de pe la începutul secolului al XVII-lea. Această 
troiță marca hotarul de miază-zi al moşiei Pantelimon, aparținând Voievodului 
Grigore Ghica, conform testamentului acestuia din iulie 1752, precum şi o 
importantă intersecție a ulițelor Dudeşti, Vitan, Theodor Speranţa. 

Biserica a fost demolată la data de 10 oct. 1987 iar o parte din obiectele de 
cult au fost depozitate în turnul clopotniţă al Bisericii TÂRCA, din Calea Vitan 
nr. 142. 

Catapeteasma din lemn sculptat, având 28 de icoane şi crucea răstignirii, 
se află la biserica de cimitir a Parohiei Fântânele, Jud. Dâmboviţa. În anul 1969, 
pictorița Virginia Vida a aplicat o foiţă de aur pe icoanele pictate în ulei, 
încadrate cu flori sculptate în lemn. 

Ultimul preot paroh a fost părintele Constantin Dăscălescu. Pe locul 


acestui locaş de cult se află în prezent Blocul M 108, Ansamblul Unirii — Sud. 


Biserica Sfânta Treime-Ghencea 


„Cu vrerea Tatălui, cu ajutorul Fiului şi cu harul Sfântului Duh ridicatu-s- 
a această Sfântă Biserică, cu hramul Sfintei Treime, alături de biserica veche de 
zid, tot cu hramul Sfintei Treime, construită în anul 1820, şi care devenind 
neîncăpătoare pentru bunii şi evlavioşii creştini ai acestei enorii a fost dăruită în 
anul 1938 credincioşilor de la CANAL, din com. Tudor Vladimirescu. Şi s-a pus 
temelia acestei sf. biserici în ziua de 29 iunie 1927 prin îndemnul preotului 
econom stavrofor Dumitru Vasilescu, parohul bisericii, preotul econom C. 
Georgescu, Nicolae Staicu, Ilie Pavelescu, Petre Angelescu şi cu ajutorul tuturor 
enoriaşilor. Iar la 11 noiembrie 1934 a fost târnosită, slujind IPS Miron Cristea, 
primul patriarh al României, preot şi paroh orânduitor la ridicarea ei fiind Vasile 
Ouatu, ajutat de preotul C. Coman şi de Comitet. La 21 iunie 1948, Ziua Sf. 
Treimi, preşedinte al Republicii Populare Române fiind domnul prof. dr. C.I. 
Parhon, prim-ministru dl. dr. Petru Groza şi patriarh al țării IPS Justinian 
Marina, cu mila lui Dumnezeu s-a sfințit şi pictura bisericii, lucrat în frescă de 
pictorii GHITA POPESCU, profesor şi domnişoara NUNI DONA în zilele IPS 
patriarh Nicodim Munteanu, prin truda şi râvna preotului consilier referent 
econom stavrofor Constantin N. Coman, protopopul bisericii, ajutat de preoții 
Victor Cocinski, consilier referent econom stavrofor şi de toți enoriaşii acestei 


parohii, numită Sfânta Treime-Ghencea.” 


Biserica Ghencea 


Până în 1846, cartierul Ghencea s-a numit Lupeşti, după numele moşiei şi 
satului cu acelaşi nume, atestat încă din secolul al XVI-lea, ca fiind proprietate a 
Jupâniţei Caplea din Periş. 

Această Caplea era nepoata de fiică a lui Vlad Călugărul, deci os domnesc 
din neamul Basarabilor. Cu puţin timp înainte de a muri, în 1584, jupânița 
Caplea a vândut moşia Lupeşti lui Alexandru al II-lea (1568-1574) care, la 
rândul său, o dăruieşte M-rii Radu Vodă, în posesia căreia stă, până la 
secularizare, în 1863. 

Timp de aproape 200 de ani au loc nesfârşite procese între locuitorii 
acestei localităţi mărginaşe Bucureştilor şi călugăraşii de la M-rea Radu Vodă, 
deoarece țăranii nu recunoşteau a fi embaticari, cum pretindeau călugării, ci 
stăpâni ai acestor locuri. 

Pentru aceşti dârji săteni s-a construit, în 1820, o mică ctitorie, care s-a 
numit Biserica Ghencea. Potrivit tradiţiei, numele Ghencea ar proveni de la 
numele haiducului Ghencea, care ar fi trăit prin aceste locuri în trecut. De la 
acest haiduc şi-au luat numele strada, cartierul, cimitirul şi chiar şi biserica. 

Alţi autori (Hristea Marinescu, de pildă) susțin că numele GHENCEA ar 
fi moştenit de la numele unui fost localnic, ce a trăit în acest cartier, fiind 
decapitat pe vremea „Zaverei” lui Tudor Vladimirescu. 

Biserica se află la intersecţia str. Sebastian cu Calea 13 Septembrie, 
deservind cartierul Sebastian. 

Majoritatea locuitorilor acestui cartier provin din sudul ţării, stabilindu-se 
aici între anii 1790-1806. ei se ocupau cu plugăria şi creşterea vitelor — devenind 


în secolul XIX şi începutul veacului XX vestiți lăptari ai Capitalei. 


„Biserica Sf. Nicolae-Vlădică” 


„Zbuciumată a început domnia lui Constantin Vodă Şerban, când boierii l- 
au ales în scaun. Crezuse o vreme că, prin vorbe bune şi prietenoase, va potoli 
răzvrătirea oştenilor de seimeni şi dorobanţi ce jefuiau şi omorau boierii, prădau 
biserici, ardeau icoane, ca să scoată aurul din ele şi pe domn l-au necinstit cu 
cuvinte de ocară. 

Ca să-i liniştească, Vodă a cerut sprijin de la craiul Rakoczi al 
Transilvaniei şi împreună cu oastea moldovenească, a învins la Şoplea oștile 
răsculate şi pe Hrizea Spătar, care fusese ridicat domnitor de seimeni, l-a tras pe 
roată, împreună cu alte căpetenii. 

Iar drept mulţumire că au îngenuchiat pe boieri, Constantin Vodă Şerban a 
pus să se ridice biserica în partea de jos a Dâmboviţei, pe dealul 
ce-i zicea „al moldovenilor”. 

Pâlcurile de călăreţi moldoveni, care-l conduseră pe Constantin Vodă în 
Bucureşti, făcuseră tabără pe dealul de lângă Mânăstirea lui Pană Vistierul, pe 
locul unde era un schit surpat de lemn, numit al lui „Oprea luzbaşa”. Locul 
plăcuse voievodului şi îndată a rânduit ispravnici să înceapă zidirea, pe Radu 
Logofăt Dudescu şi Gheorghe Sufariul. 

Radu Dudescu a adus zidari, cât a găsit în Slobozia Domnească şi pentru 
toate alte meşteşuguri, țigani domneşti de la Târgovişte. I-a pornit cu sălaşele lor 
spre bucureşti şi au rânduit să se aşeze de cealaltă parte a Dealului 
Moldovenilor, care nu era în stăpânirea vornicului Preda Brâncoveanu, pe 
locurile ce se vor numi „ţigănia Mitropoliei” (între actualele străzi 11 Iunie şi Sf. 
Apostoli). 

S-au rugat atunci țiganii de ispravnicul mai mic, Gheorghe Şufariu să le 
lase lor biserica de lemn a lui Oprea luzbaşa, pe care au dus-o în bucăţi şi au 


aşezat-o lângă sălaşele lor, rânduind-o cum fusese înainte şi, din poruncă 


domnească a târnosit-o vlădică Ignatie sârbul de la Nicopole, înscăunat de Matei 
Vodă Basarab episcop de Râmnic şi Severin şi apoi, mitropolit. 

Hramul ce urma să fie dat bisericii acesteia s-a rânduit să fie Sf. Nicolae, 
iubitorul de oameni şi ajutorul în nevoi de tot felul. 

Mica biserică de lemn a Sf. Nicolae din Ţigănie rămâne în viață mai bine 
de o sută de ani. În mahala se aşează — amestecați printre țigani — români, sârbi 
şi greci, cum arată Catagrafia bisericilor bucureştene din 1810. 

Vechea biserică de lemn, dărâmându-se încă de la începutul păstoriei sale, 
mitropolitul Grigorie al II-lea (1760-1787 ridică în locul ei o alta, destul de mică 
şi neîncăpătoare, care va rămâne cunoscută sub numele păstrat şi azi, a 

Sf. Nicolae-Vlădică, care apare atât în planurile cartografilor austrieci Baron 
Purcel şi Ferdinand Ernst, sub denumirea de „Ziganie”, cât şi în acela al lui 
Boroczin. 

Ruinată pe la sfârşitul secolului XIX-lea, este dărâmată şi reconstruită sub 
actuala înfăţişare şi nume Sf. Nicolae-Vlădică, în anul 1904, dar nu pe locul 
celei vechi, unde n-a rămas decât o cruce de piatră, cu inscripţia „pro-memoria” 
ci, la mică distanță, din cauza lucrărilor de sistematizare a oraşului. 

Să descurcăm acum amestecul ce l-a avut biserica Sf. Nicolae din prud în 
viaţa bisericii de azi, a Sf. Nicolae Vlădică. 

„Prundul” bucureştean s-a zis locului aflat în marele ostrov al Dâmboviţei. 
Aici aveau locuri şi case boierii Goleşti care-şi înălțaseră aşa zisul, Han al 
Goleştilor. 

Biserica din Prud, durată din piatră, este considerată printre cele 17 
locaşuri de uz boieresc, motiv pentru care Mavrogheni Voievod îi dă drept să fie 
încălzită iarna cu sobă. 

Ctitorul acestei biserici este medelnicerul Toma Golescu care se 
călugăreşte la 1680, sub numele de Teofan Schimonahul, în urma pierderii soției 


sale, Stanca. După izbăvirea din viaţă a schimonahului Teofan, biserica rămâne 


metoh al Mitropoliei, aşa cum a fost voinţa ctitorului ei, prieten şi preaplecată 
slugă a Mitropolitului Teodosie. 

Deteniorată spre sfârşitul secolului trecut, este dărâmată la sfârşitul 
veacului al XIX-lea, pentru a permite extinderea aşezămintelor brâncovenești, 
după ce, o vreme, trecuse drept filială a Bisericii 
„Sf. Ilie” — Rahova. 

Sumele primite drept despăgubire vor constitui fondul de bază din care s-a 


ridicat actuala biserică „Sf. Nicolae-Vlădică”. 


Cf. Pr. Mihai Tătărâm 
„Prin Bucureştiul iubit”, Edit. „Tara Noastră”, Bucureşti, 1992, p. 70-76. 


ISTORIA BUCURESTIULUI PRIN BISERICILE SALE 
Fascic. II 
„Biserica Izvorul Tămăduirii” 


(Şos. Mihai Bravu nr. 303) 


„(text cenzurat) .... fiind Mitropolit Primat D.D.CONDON ARAMESCU- 
DONICI, în al doilea an de Arhipăstorie, în ziua de 23 iunie, ziua Mobilizării 
Armatei Române pentru mărirea teritoriului Ţării şi stabilirea păcii între 
popoarele balcanice în război, au început lucrările de radicală restaurare a 
picturii acestui Sfânt Locaş, al cărui hram se prăznuieşte „Izvorul Tămăduirii”. 

A fost înzestrată şi înfrumuseţată cu toate cele de trebuinţă cum se vede 
astăzi. Cheltuielile s-au făcut din veniturile Epitropiei din donațiile enoriaşilor şi 
altor persoane caritabile, după îndemnul şi stăruința Epitropilor bisericii: 
econom stravofor C. Săndulescu, Ion V. Ionescu şi C. Constantinescu. 1913, 
Septembrie 14.” 

Foşti preoţi deservenţi: Nicolae Voinescu 1864-1881, Dumitru Popescu 
1870-1911; Dobre Popescu 1881-1913; Preot econom stavrofor C. Săndulescu, 
1911 — 

Foşti epitropi: Măndică Nicolae; Pantazi Vasiliu; Dumitru Crăciun; Ivan 
Pena; Dumitru Eftimie; Dumitru Niculescu; Cristea Dinu; Dumitru Diancu; 
Cristea Dumitrescu; Stefan lacovescu; Stemate Conda; Ghiţă Stănescu; Dumitru 
Stănescu; Stancu Ionescu; Ion V. Ionescu - 1903; 

C. Constantinescu, - 1910. 

„lar în anul 1962 a fost restaurată pictura cu cheltuiala enoriaşilor şi cu 
ajutorul Prea Fericitului Părinte Justinian, din strădania preoților Mihail 
Zugrăvescu, I. Balilescu şi Petre F. Alexandru, a epitropilor Mihail Moraru, Gh. 
Neşteanu şi I. Dragomirescu precum şi a consilierilor I.D. Budici, cântăreţ, Ilie 
Simeon, D. Tache, Radu Ciuplea, Caramfil Popa, Simion Popescu, Teodor 


Savidis, I. Comşa, I. Florea.” 


(Există o pisanie în limba română, cu litere slavone, din anul 1812 ) 


Biserica OLTENI 
(Str. Olteni nr. 27) 


Iniţial, această biserică, situată în Str. Olteni nr. 27, era construită din 
lemn. Data ridicării primului lăcaş nu este cunoscută însă prima atestare 
documentară este consemnată într-un act datat 8 februarie 1696. 

Biserica a fost rezidită în anul 1722 de către Nicolae, Protopopul 
Bucureştilor precum şi de către Constantin Vătaful, cu contribuţia enoriaşilor 
din mahalaua Olteni. Din acest motiv, o bună bucată de vreme, biserica a fost 
numită şi „Biserica Protopopului”. În jurul acestei mahalale mai existau şi alte 
lăcaşe de cult, dintre care amintim: Sf. Nicolae - Jitniţa, Sf. Vineri — Herasca, Sf. 
Nicolae Sârbi etc. 

Biserica a fost incendiată şi distrusă în timpul Zaverei, când arnăuţii lui 
Bimbaşa Sava, retraşi în interiorul acesteia, au folosit-o ca loc de refugiu. Cel 
care a avut ideea nefastă de a se bloca în biserică a fost unul dintre căpitanii lui 
Bimbaşa Sava, pe nume ATANASE CHIMARIOTUL. Clădirea a fost supusă, 
timp de o zi şi o noapte asediului furibund al turcilor şi zaporojenilor, care au 
incendiat biserica, cât li casele incendiate. Aceeaşi soartă a avut-o şi biserica din 
apropiere, Sf. Stelian-Lucaci. 

În iunie 1822, Mihai Logofătul din Divan, împreună cu locuitorii 
cartierului Olteni, refac biserica, redând-o cultului. Clădirea nu va rezista decât 
câteva decenii, în anul 1863 ea aflându-se în ruină. Este demolată din nou şi 
refăcută din temelii, fiind sfinţită în 1865, data pisaniei noi. 

Biserica a fost pictată de Gh. Tattarescu, a cărui pictură va fi răsplată în 
anii 1901-1927. 

În urma seismelor din anii 1940 şi 1977, precum şi a bombardamentelor 
din 1944, biserica a avut de suferit, fiind de fiecare dată reparată. A fost 


demolată la 12 iunie 1987, din raţiuni de sistematizare a zonei. 


Arhitectural, biserica purta caracteristicile lăcaşelor de cult din secolul 
XIX. Construcţia era însă masivă (35 m lungime), cu două turle masive, 
octogonale (pe naos şi peste pridvorul închis), precum şi două turnulețe aflate pe 
colțurile pridvorului. 

Decorația exterioară se remarca prin caracterul prolix: turla de pe naos, de 
formă octogonală, conţinea vitralii pe fiecare faţetă, ce fuseseră comandate la 
Paris. De asemenea, pe fațadele laterale existau ferestre cu vitralii. 

Intrarea în biserică se afla pe latura vestică şi era subliniată printr-un 
portal flancat de două coloane, ce susțineau un fronton. 

Ultimul paroh al bisericii a fost părintele VLAD. 

În urma demolării, vitraliile, catapeteasma şi, parţial, mobilierul au fost dăruite 
unei biserici nou construite, situate în suburbia Ploieştilor; clopotele au fost 
transferate M-rii Căldăruşani, precum şi Bisericii Ortodoxe din MALMOE! 
(Suedia), inclusiv la Biserica Parohiei Fântânele, din 

Jud. Dâmboviţa, iar alte obiecte se află răspândite la diverse biserici din ţară. 

Pe locul fostei biserici Olteni se află în prezent blocul E-2, de pe strada 
Mircea Vodă, la răsărit de Magazinul Unirea, locul fostei biserici fiind marcat de 


o troiță, aşezată aici în anul 1995. 


Biserica „Sf. Nicolae — Sârbi” 


(Str. Pitagora nr. 11) 


Într-un document din 28 mai 1639 este menţionat ca martor Popa Stanciu 
din mahalaua Sârbi, ceea ce demonstrează că, la începutul veacului al XVII-lea 
exista o biserică, probabil din lemn, situată în această parte a oraşului, populată 
de locuitori transdanubieni. 

Domnitorii Ţării româneşti acordaseră facilități acestor sud-dunăreni, ceea ce a 
făcut ca aici, în apropierea bisericii şi Mânăstirii Radu-Vodă să apară o Slobozie 
domnească. 

O a doua biserică având hramul Sf. Nicolae (este vorba de Sf. Nicolae de 
la MIRACHILIA) va fi ctitorită de jupân Vasile Potoceanu cupeţ, soția acestuia 
şi fiul lor, Ghinea, mitropolit fiind chiar loaniche Stavropoleos, după cum 
glăsuieşte pisania datată 1 septembrie 1692. 

În anul 1744 acest lăcaş făcea parte din rândul bisericilor de zid ale 
oraşului. Biserica va fi afectată de cutremurul din 1938, dar va fi reparată capital 
în anul 1864, când i se adaugă clopotniţa şi va fi repictată. 

Din punct de vedere arhitectural, biserica era de formă treflată cu altar 
înălțat. S-a adăugat ulterior un vestibul pronaosului, destul de încăpător, flancat 
de cele două ferestre largi. Pe pronaos se ridica o turlă-clopotniţă, de formă 
pătrată, în timp ce pe naos se află o turlă de tip octogonal, cu baza de asemenea 
pătrată. 

Pictura interioară a fost executată în stilul academic al şcolii lui Gheorghe 
Ioanid (1838-1921), elev al maestrului Tattarescu. 

Biserica a fost demolată la data de 4-5 septembrie 1985, datorită lucrărilor 
de sistematizare ale zonei, pe locul ei fiind în prezent amplasată Biblioteca 


Naţională. 


Obiectele de cult aparținând bisericii Sf. Nicolae-Sârbi sunt în prezent la 
biserica cimitirului din parohia Fântânele, Jud. Dâmboviţa (candele de argint, 
chivot de argint, icoane, sfeşnice, clopote, steaguri etc.) 

Marele policandru este montat la Biserica Bălăneanu din Bucureşti. Un alt 
obiect de preţ, ce aparţinea acestei biserici, Evanghelia de la 1695, tipărită de 
Antim Ivireanu, cu litere chirilice, ferecată în argint, se află la depozitul de carte 


veche de la Stavropoleos. 


Biserica Mânăstirii Cotroceni 


(Şos. Cotroceni nr. 39) 


Naşterea Mânăstirii Cotroceni are o istorie similară cu aceea a Mânăstirii 
Mihai Vodă: pe la 1669, marele logofăt Şerban Cantacuzino, care se ridicase 
alături de un grup de boieri împotriva domnitorului Gheorghe Duca, îşi găsi 
adăpost de mânia domnească la schitul din Pădurea Cotroceni. Acesta era un 
vechi schit de lemn, amintit pentru prima oară într-un zapis de vânzare a unor 
locuri către „Schitul Cotrâceni” (1598). Satul Cotroceni intrase în posesia 
domnitorului, încă de pe vremea lui Mihai Viteazul. Pe la 1660 acest domeniu se 
afla în mâinile lui Şerban Cantacuzino. 

Viitorul domn, hăituit de potera lui Duca Vodă face legământ în fața 
icoanelor că, de va scăpa cu viaţă, va ridica în locul schitului o mânăstire din 
zid, cu acelaşi hram avut de vechiul lăcaş; Sfinții Mc. Serghie şi Vacho 
(sărbătoriţi în calendarul ortodox la 7 octombrie). 

Obţinând scaunul domnesc în 1679, Şerban Cantacuzino îşi ţine 
legământul, şi încă din primul an de domnie începe zidirea Mânăstirii Cotroceni, 
pe care o termină în 1682 (odată cu chiliile, casele mânăstireşti, casele domneşti, 
turnul-clopotniță şi celelalte acareturi, ce alcătuiau două incinte, biserica 
găsindu-se în centru curţii principale.) 

Biserica Cotroceni a fost una din capodoperele arhitectonicele secolului al 
XVII-lea: naosul trilobat avea o turlă, absidele aveau forma unor semicercuri, în 
timp ce pronaosul era de formă pătrată, extrem de larg, cu 12 coloane 
(semnificând numărul apostolilor). Fusurile coloanelor, cu caeluri conexe 


sprijineau cea de-a doua turlă. 


Biserica M-rii Cotroceni imita modelul Bisericii lui Neagoe Basarab, de la 
Curtea de Argeş, fiind însă de proporții mai reduse decât prima, precum şi 
modelul pridvorului Bisericii Mitropoliei (1654-1665), din care se remarcau cele 
opt coloane de piatră, cu secţiune octogonală şi cu motive ornamentale de 
provenienţă orientală. 

Fresca interioară era opera vestitului pictor de biserici din acea vreme: 
PARVU MUTU. Biserica a fost din belşug înzestrată de către domnitor cu 
obiecte scumpe, candele, icoane, candelabre, precum şi cu întinse moşii. În 
biserică fusese adusă de la Muntele Athos o icoană făcătoare de minuni, cea 
reprezentând Adormirea Maicii Domnului. Fiind ţinută în mare cinste, această 
icoană va conferi şi un al doilea hram: Adormirea Maicii Domnului. 

Șerban Cantacuzino este înmormântat în propria sa ctitorie (1688). 
Cutremurul din 1802 aduce stricăciuni şi complexului mânăstiresc de la 
Cotroceni, dar biserica este refăcută de egumenul Visarion, care îi păstrează 
arhitectura inițială a secolului XVII-lea. 

Biserica a fost reparată în vremea domnitorului Alexandru loan Cuza şi 
restaurată la anul 1903, reparații fiind făcute şi după cutremurul din 1940. 

Din anul 1925, biserica M-rii Cotroceni încetează a mai fi biserică 
parohială, întrucât Palatul Cotroceni era considerat a fi reşedinţă regală 
permanentă. După 1944, biserica va fi închisă definitiv. În urma lucrărilor de 
refacere a Palatului Cotroceni ea va fi demolată (1984). 

O parte din elementele de valoare ale bisericii au fost salvate: unele au 
fost depozitate la M-rea Cernica. Circa 80 m.p. din fresca originală — realizată de 
PARVU MUTU - se află la Muzeul de Artă iar osemintele domneşti şi ale 
membrilor familiei domnitoare au fost reînhumate în Biserica Fundenii 
Doamnei, ctitorie a lui Mihai Cantacuzino — Spătarul, fratele domnitorului, care 
— în virtutea studiilor de arhitectura făcute la Padova şi Ravenna, a urmărit 
construcția Bisericii Cotroceni, Biserica Doamnei, Biserica din Filipeştii de 


Pădure, nu numai ca ctitor, dar şi ca ispravnic de lucrări. 


Capela „IZVORUL TĂMĂDUIRII” (CRÂNGAŞI II) 
(Str. Popa Radu nr. 29) 


A fost construită în anul 1943, pe un loc viran, donat de RADU M. ILIE, 
în str. Popa Radu nr. 29, prin daniile credincioşilor şi ale preotului MARIN 
RADULESCU. Construcţia, în formă dreptunghiulară era făcută din lemn având 
dimensiuni modeste (12 m / 6 m; înălțimea era de 5 m). 

Pictura în stil bizantin a fost realizată în anul 1944 de pictorul bănăţean 
VENIAMIN PRECUP. 

Cu toate că a fost sfințită în ziua de 21 noiembrie 1943, biserica nu a putut 
fi terminată datorită evenimentelor din 1944. 

Nu poseda obiecte de valoare, dar erau de remarcat uşile împărăteşti ale 
catapetesmei, sculptate în lemn de stejar. Din nefericire, nu s-a păstrat nimic 
spre amintire, capela fiind demolată în anul 1982, cu ocazia lucrărilor de 
sistematizare ale cartierului. 

Pe locul acestei foste capele se află în prezent, Blocul 79, de pe strada 


Furnirului nr. 12, ansamblul Crângaşi-ICEM. 


Capela „Buna-Vestire” — Rahova 


(Str. Cap. Mâşcă Petre nr. 35) 


„Pe locul în care se găseşte în prezent Ansamblul Mărgeanului, Bârcă, din 
cartierul Rahova, mai precis Blocul M 22, s-a ridicat în anul 1946 o casă pentru 
familia preotului paroh Gh. Petculescu. 

Întrucât pentru cele 520 de familii din cartier nu exista în apropiere o 
biserică, preotul amintit a hotărât să zidească o sală, în dreptul intrării principale 
a casei sale, dându-i destinaţia de capelă. 

Încăperea avea dimensiuni modeste (8.5 m X 6.5 m), fiind înzestrată cu 
toate cele necesare desfăşurării slujbelor religioase (mobilier, cărți etc). 


A fost demolată în anul 1981, odată cu sistematizarea cartierului. 


Biserica Doamna Oltea 


(Str. Barbu Văcărescu nr. 46) 


Biserica poartă numele parohiei, cartierului şi străzii: Doamna Oltea 
(mama lui Ştefan cel Mare şi soția lui Bogdan al doilea al Moldovei). 

Biserica a fost construită în anul 1848, după planurile arhitectului loan 
Paraschivescu, cu hramul Sf. Cuvioasă Paraschiva şi Sf. Antonie cel Mare. 

De formă treflată, biserica avea absidele laterale dreptunghiulare. 

Zidurile au fost construite din paiantă, cu bolți şi arce din lemn, cu o 
micuță turlă deasupra naosului. 

În interior biserica a fost pictată, parţial, de către pictorul TOMA 
LASCOIU, restul fiind opera elevilor Şcolii de pictori de pe lângă Comisia de 
Specialitate a Administraţiei Parohiale. 

În incinta curţii bisericii s-a construit, în anul 1958 casa parohială, după 
planurile arhitectului Ionescu Berechet. 

În perioada 1948-1986 la această biserică au slujit preotul paroh IOAN 
GAGIU şi preotul Alexandru Armand Munteanu. 

Biserica a fost demolată în ziua de 27 noiembrie 1986, iar obiectele de 
mobilier au fost transferate la alte mânăstiri şi biserici: Căldăruşani, Cernica, 


Biserica Sf. Treime-Tei. 


Biserica „IZVORUL TĂMĂDUIRII” 
(Str. Puţul cu apă Rece nr. 27, în prezent Ceres 29) 


Biserica este atestată documentar la 30 martie 1785, ca biserică de lemn. 
A fost refăcută la 8 septembrie 1794 (data sfințirii) în cărămidă. Suferind avarii 
la cutremurul din 1838, este reparată, lărgită şi înzestrată cu trei turle (pridvor 
închis, naos treflat şi pronaos). A mai fost renovată în anii 1861, 1909 şi după 
cutremurul din 1940, când i se refac cele trei turle. Acestea erau egale ca 
înălțime, identice ca stil (octogonale în plan, având colonițe pe muchiile 
octogonului şi cu arce ţâşnind din capiteluri). A mai fost reparată în 1944, 1969 
şi 1983 (reparaţii generale). Avea ferestrele alungite, grupate câte trei, cu un 
registru continuu în treime superioară a înălțimii. Uşa de la intrare era flancată 
cu două panouri pictate. La refacerea bisericii o contribuţie esențială au avut-o 
în decursul vremii locuitorii cartierului; în 1794 sunt amintiţi: GHEORGHE 
LUMINARARUL, MIUL  ABAGIU, PETCO  CROITORUL, STROIE 
DULGHER şi CONSTANTIN CIOLUC, CARAMIDAR etc. 

Ca urmare a lucrărilor de sistematizare, biserica a fost demolată în zilele 
de 4-6 august 1984. ultimul preot al bisericii a fost părintele SILVIU 
STANCULESCU. Din biserică s-au mai păstrat catapeteasma din lemn, 
sculptată şi aurită, precum şi icoana de hram, lucrată în argint, care au fost 
dăruite bisericii din Vălenii de Munte. După unele izvoare narative, altarul fostei 
biserici s-ar afla îngropat în partea de N-V a Casei Poporului, de-a lungul 


gardului de prefabricate dinspre Str. Izvor, la intersecția cu Str. B.P. Haşdeu. 


Biserica „Sf. Arhangheli Mihail şi Gavril” — Ghencea 


„Cu vrerea Tatălui, cu ajutorul Fiului şi cu săvârşirea Sfântului Duh, s-a 
ridicat această sfântă biserică cu hramul „Sfinţii Arhangheli” şi „Sf. Spiridon”, 
în Parohia Parcul Ghencea, în zilele şi cu ajutorul neprecupeţit al Prea 
Fericitului Părinte Justinian, Patriarh al Bisericii Ortodoxe Române, cu osârdia 
Consiliului şi Comitetului Parohial şi a tuturor binecredincioşilor enoriași, sub 
îndrumarea şi conducerea preotului paroh Spiridon Andreescu, care s-a străduit 
cu ridicarea acestui sfânt locaş de la temelie până la târnosire. 

Parohia Parcul Ghencea a fost înființată, la cererea enoriaşilor, în anul 
1938, fără biserică şi fără teren de biserică, iar primul ei preot, care a organizat-o 
a fost preot Spiridon Andreescu. 

În anul 1677 a fost înfiinţat şi al doilea post de preot, în care a fost numit 
preot Paraschiv Popescu, care a decedat însă în anul 1976 şi a fost înlocuit cu 
preotul Petre Balcanoglu, iar în anul 1975 a fost înfiinţat şi al treilea post în care 
a fost numit preot Ştefan Dobra. 

Terenul pentru biserică a fost donat în anul 1944 de către Ministerul 
Apărării Naţionale, prin stăruința domnului general Aurelian Balaban. 

Lucrările de construcție s-au început în anul 1957 şi s-au terminat în anul 
1973, când biserica a fost dată în folosință pentru cult, însă nepictată. 

Până la intrarea în această sfântă biserică, parohia s-a servit timp de 33 de 
ani de o capelă, amenajată de preotul Spiridon Andreescu într-o clădire a sa 
personală. 

Fondurile pentru construcție au fost donate de credincioşi, iar din partea 
Sfintei Arhiepiscopii a Bucureştilor s-au primit ajutoare substanțiale, prin 


aprobarea Sfântului Părinte Patriarh Justinian. 


Lucrările de pictură s-au început în anul 1975 de către pictorul Vasilescu 
Gheorghe-Popa, care a decedat în anul 1976 şi au fost continuate şi terminate în 
anul 1977 de către pictorul Vasile Blendea din Văleni Dâmboviţa. 

La strângerea fondurilor pentru construcție precum şi la diferite munci 
benevole au colaborat şi epitropii parohiei, Consiliul şi Comitetul Parohial, 
precum şi mulți credincioşi binevoitori, cu dragoste de biserică. 

Slujba târnosirii s-a oficiat de către P.S. Episcop Roman lalomiţeanul, 
delegat al Prea Fericitului Patriarh Justin, cu un mare sobor de preoţi, în 
prezența enoriaşilor, care au dat slavă lui Dumnezeu pentru ridicarea acestui 
sfânt locaş. 

Binecuvântează Doamne pe toţi cei care s-au ostenit cu zidirea şi 
împodobirea sfintei casei Tale, precum şi pe toți credincioşii ce vor veni şi se 


vor ruga în sfânta biserica aceasta. Amin.” 


„Capela Sf. Mina” Institutul - Medico Legal 
(Str. Căuzaşi Spl. Unirii nr. 57-59) 


Capela avea hramul Sf. Mina şi era parte componentă a fostului Institut 
Medico-Legal dr. Mina Minovici. Ridicată odată cu clădirea institutului amintit, 
capela a fost inaugurată la data de 20 dec. 1892. 

Concepută în stil clasic, cu planul în formă de cruce grecească, capela a 
fost gândită astfel de către prof. Mina Minovici, încât să poată servi 
ceremoniilor religioase ale diferitelor confesiuni. 

La punctul de intersecție al braţelor crucii se afla o cupolă, prevăzută cu o 
cruce metalică. Braţele crucii erau îndreptate spre cele patru puncte cardinale 
(fiind prevăzute cu frontoane) purtând, fiecare, la rândul lor câte o cruce de 


piatră. 


Biserica GHERGHICEANU 
(Str. Apahida nr. 5) 


În apropiere de Şos. Pantelimon, pe Str. Apahida nr. 5 (fostă strada 
Gherghiceanu) se afla biserica Gherghiceanu (cu hramul Sf. treime şi Sf. Mihail 
şi Gavril). Numele bisericii provine de la faptul că pământul pe care s-a clădit 
acest lăcaş aparținuse unui anume Gherghiceanu. 

În anul 1939, locuitorii cartierului foloseau o capelă amenajată într-un fost 
atelier de tâmplărie, în Str. Gherghiceanu nr. 5 

Prin strădania preotului loan Flueraş (1907-1983) şi cu contribuţia 
locuitorilor din acest cartier capela amintită este refăcută în anul 1943, după 
planurile arh. Boleslav, din cărămidă, sub forma unei nave, acoperite cu bolți din 
lemn, cu o mică turlă pe naos, cu cafas pentru cor. 

Pictorul Dumitru Dogărescu zugrăveşte icoanele mari, pe suport de tablă, 
fixate pe pereţi, precum şi icoanele mici, inclusiv cele de pe catapeteasmă, în stil 
bizantin (1944). 

Biserica, avea o clopotniță cu turlă şi arcade, alipită lateral bisericii, spre 
altar. 

După cutremurul din 1977, biserica a fost renovată şi tencuită în exterior. 

La data de 18 noiembrie 1984, biserica a fost demolată iar obiectele de 


cult au fost transferate la M-rea Căldăruşani. 


Mânăstirea „Antim” 


Ctitorie din anii 1713-1715 a Sfântului Ierarh Antim Ivireanul, mitropolit 
al Ţării Româneşti, pe locul unei biserici mai vechi de lemn; complexul monahal 
avea inițial forma unui dreptunghi, limitat de zidurile exterioare ale chiliilor, 
înalte de 7 m şi groase de 1.05 m, din cărămidă şi mortar. Întregul ansamblu a 
fost construit după planurile lui Antim Ivireanul. Biserica, de stil brâncovenesc, 
are plan în cruce, cu pronaosul uşor supralărgit, iar absida altarului este mai 
prelungă decât cele două abside laterale. Naosul, pătrat spre partea vestică, este 
despărțit de pronaos prin patru coloane de piatră, cu socluri şi capiteluri 
sculptate. Deasupra pronaosului şi naosului sunt înălțate, două turle prevăzute cu 
ferestre. Pridvorul, dreptunghiular, se sprijină pe 10 coloane de piatră (două 
angajate în zid), cu socluri şi capiteluri sculptate în motive vegetale. Deasupra 
acoperişului pridvorului, zidul pronaosului este străbătut de o rozetă în piatră (cu 
vitralii reprezentând zodiacul), datând de la restaurarea din anul 1860, condusă 
de arhitectul J. Schlatter. Uşa bisericii, sculptată minuţios de mitropolitul Antim, 
are ancadrament din piatră, cu decor geometric şi vegetal. 

Parametrul bisericii — din cărămidă aparentă; cele două turle au fost 
reconstruite între anii 1947 — 1950, înlocuindu-le pe cele din anul 1860, care 
erau din paiantă şi nu respectau forma inițială. 

Din vechea frescă, realizată de Preda Zugravul, nu s-a păstrat nimic, 
repictată în ulei între anii 1860-1863 de Petre Alessandrescu şi refăcută în anul 
1950 de Costin Petrescu. 

Catapeteasma, din piatră de Albeşti, datează din 1715, realizată după 
indicaţiile ctitorului. 

Din vechiul inventar al bisericii menţionăm cele două icoane ctitoriceşti: 
„Toţi Sfinţii” şi „Sf. Nicolae”, din 1715. 

Intrarea în incinta mânăstirii se face pe sub turnul — clopotniță, cu trei 


niveluri (gangul de intrare a fost pictat în 1950). 


Chiliile, construite odată cu mânăstirea, au avut rost de locuinţe pentru 
vieţuitori, administraţie, tipografie şi bibliotecă. Cele situate de o parte şi de alta 
a turnului — clopotniță au fost dărâmate; la fel construcțiile de pe latura nordică, 
în locul lor aflându-se astăzi birouri ale Sfântului Sinod (1908). Au rămas 
intacte construcțiile de pe latura nordică, estică şi sudică; în continuarea chiliilor 
de pe miază-zi se află paraclisul, locuinţa egumenului şi arhondaricul. 

În colţurile de nord-est şi sud-est, mitropolitul a construit câte un turnuleţ 
de zidărie. Paraclistul vechi, aflat în continuarea chiliilor, a fost început de 
mitropolitul Antim şi terminat de boierul Matei Ruset: interior dreptunghiular, 
împărțit în altar, naos şi pronaos, turlă din cărămidă şi beton armat (construită 
între anii 1962 — 1964, în locul celei de paiantă); pictat inițial în frescă, peste 
care s-a aplicat o pictură de ulei în secolul trecut. Actuala pictură datează din 
anul 1951, realizată de D. Dimitriu - Nicolaide; catapeteasma a fost pictată de 
Tattarescu, dar sculptura lemnului înnoită în 1960. 

Clădirile egumeneşti, construite odată cu mănăstirea, au fost modificate 
ulterior; astăzi servesc ca reşedinţă pentru episcopii vicari patriarhali, pentru 
eclesiarhia mânăstirii şi locuinţe pentru slujitorii bisericii. 

Paraclisul nou (Pompilian) aparține mânăstirii din anul 1958. ample 
lucrări de restaurare s-au întreprins în anii 1812, 1860-1863, 1947-1958 şi 1960- 
1966 (ultima redând aspectul inițial al ansamblului). 

În incinta mânăstirii funcţionează un muzeu consacrat activității 
mitropolitului Sf. Ierarh Antim Ivireanul, cu o importantă colecţie de icoane, 


cărți şi diverse obiecte liturgice cu valoare istorică. 


Biserica „Sfântul Nicolae-Jitniţa” 


(Calea Văcăreşti nr. 46) 


La intersecţia Căii Văcăreşti cu Str. Căuzaşi, acolo unde în prezent 
se află Bl. A4, a existat până în anul 1986 Biserica Sf. Nicolae Jitniţa. 

Pe vremuri, în vechea mahala a Popescului, denumită astfel după boierii 
din Popeşti, se afla JICNIȚA domnească (Jitniță sau jigniță, adică grânar sau 
hambar), care a dăinuit până pe la mijlocul veacului al XIX-lea. 

Pe la sfârşitul secolului al XIV-lea exista aici o biserică din lemn, 
„biserica de lângă Jitniţa Domnească din Bucureşti”, după cum glăsuieşte un 
document din 19 iunie 1590. 

Un secol mai târziu, mărturii scrise vorbesc de „biserica Popescului” sau 
biserica din „mahalaua Popescului” (29 aprilie 1698). În veacul al XVIII-lea şi 
începutul celui următor, biserica era denumită în documentele vremii: „Biserica 
Protopopului”. 

Lăcaşul iniţial, din lemn, datând din sec. XVI a căzut pradă focului, astfel 
că, la începutul sec. XVII, în acelaşi loc va fi ridicată din temelie o biserică de 
zid care, la rândul ei, va fi mistuită de flăcări în 1821 (Hurmuzaki, X, p.124) şi 
încă odată la 1847. 

Pisania bisericii vorbeşte doar de reîntemeierea din 1712, ctitori fund 
menționați: Gheorghe căpitan de lefegii, care împreună cu soacra sa, Chiriţa 
Portăreasa contribuie la ridicarea noii biserici întru pomenirea răposatei sale 
soții PAUNA. 

Aceeaşi pisanie aminteşte de refacerea bisericii în 1851, prin contribuția 
mai multor enoriaşi: Matache şi soția sa Elena, Ghiţă Chiriac, Fotie Dumitriu, 


Costache Belu etc. 


Biserica, de plan treflat (25 m lungime, 10 m lățime), cu turle pe pronaos 
şi naos, învelite în tablă, cu două colonete la intrare, însoţind un mic baldachin 
cu cupolă, a fost pictată de Costache şi Petre Popescu, în timp ce catapeteasma a 
fost realizată şi pictată de către zugravul NITA STOENESCU, după incendiul 
distrugător din anul 1847. 

Mici reparaţii au fost făcute bisericii între anii 1933 şi 1948. Aceasta a 
fost demolată în intervalul 18-23 iulie 1986. 

O parte din elementele de decor ale vechii biserici (pisania, spartă din 
nefericire în timpul transportului, ancadramente de ferestre şi uşi, masa din altar) 
au fost depozitate în Muzeul din curtea Bisericii Stavropoleos iar alte obiecte 
prețioase (catapeteasma, cărți, icoane) au fost dăruite M-ru Căldăruşani sau altor 


biserici nevoiaşe. 


Biserica „Sf. Vineri-Hereasca” 


(Str. Sf. Vineri nr. 23) 


Tradiția spune că, pe locul bisericii Sf. Vineri-Hereasca se află un schit 
sau bisericuţă de lemn, construită încă din secolul XIII-XIV, având hramul 
Cuvioasa Paraschiva. Se crede că Mircea cel Bătrân ar fi adus din sudul Dunării 
moaştele a două muceniţe românce: Cuvioasa Paraschiva, moartă la 1050 şi 
Sfânta Filoftea, moartă în secolul al XIII-lea, pentru a nu cădea în mâinile 
păgânilor, după desfiinţarea Patriarhiei de Târnovo. 

Mai târziu, în vremea lui Matei Basarab, pe vechea temelie va fi ridicată o 
nouă biserică, între anii 1641-1645, cunoscută sub numele AGANITA, deoarece 
unul dintre ctitorii ei se numea NICOLAE VELAGA. Printre ocrotitori se aflau 
ELINA (Elena Doamna), soția voievodului Matei Basarab şi fratele acesteia 
Udrişte Năsturel din Hereşti. Ca urmare a multor danii făcute de boierii din acest 
neam bisericii Sf. Vineri, ea va fi cunoscută şi sub numele HEREASCA. 

Familia Năsturel-Herescu a dăruit, printre altele, şi icoana Sf. Cuvioase 
Parascheva — făcătoare de minuni — pictată la Viena în anul 1748 şi aflată în 
prezent la M-rea Cernica. 

Din secolul al XVIII-lea boierii Băleni devin protectori ai acestui lăcaş, 
căruia i-au adăugat noi clădiri, pentru a găzdui aici săraci, bolnavi sau orfani. 

În anul 1839 biserica va fi reconstruită din temelie, după ce cutremurul 
din anul precedent îi pricinuise mari stricăciuni, de către arhiereul IOANICHIE 
STRATONICHIAS, care va aşeza icoana Sf. Parascheva la tâmpla bisericii şi îi 
va adăuga un nou hram: Botezul Mântuitorului. 

Generalul Constantin Năsturel-Herescu (1796-1874) a consolidat biserica 
şi clopotnița, a refăcut incinta, în care era găzduit azilul Sf. Vineri. Alte 


consolidări s-au mai efectuat în 1896 (când s-au construit 6 coloane de susținere, 


în interior), iar între cele două războaie mondiale s-a refăcut zugrăveala 
interioară de pictorul BELIZARIE. 

Cutremurul din 1940 a deteriorat grav biserica iar incinta a ajuns o ruină. 
Aceleaşi neajunsuri au fost cauzate şi de cutremurul din 1977. lucrările de 
refacere au început în toamna anului 1977 şi au durat până în decembrie 1985. 
Biserica va fi demolată în 19-20 iunie 1985, ultimul paroh fiind preotul 
GHEORGHE BOGDAN. Pe locul fostei biserici Sf. Vineri se ridică acum 
blocul 105 B. 


ISTORIA BUCURESTIULUI PRIN BISERICILE SALE 
Fascic. III 


Mânăstirea „Văcăreșşti” 


(Calea Văcăreşti nr. 391) 


Ctitorie a Mavrocordaţilor (Nicolae şi Constantin Mavrocordat, tată şi fiu) 
de la începutul secolului XVIII, M-rea Văcăreşti este chintesența meşteşugului 
rafinat şi a talentului constructiv, plin de ingeniozitate al românilor, manifestat 
timp de peste o jumătate de veac şi întrupat în ctitori precum: Biserica 
Mitropoliei (Constantin Şerban Basarab - 1655), M-rea Cotroceni (1679), M-rea 
Hurezi (1694), Biserica Sf. Gheorghe Nou (1705) etc. 

M-rea Văcăreşti a fost un focar de cultură renumit în această parte a 
Europei, prin biblioteca de mare valoare aparținând Stolnicului Constantin 
Cantacuzino şi colecția de documente rarisime a lui Nicolae Mavrocordat. 
Începând cu 1733, aici a funcţionat şi o vestită şcoală grecească, precum şi o 
tipografie. 

Din primul an de domnie în Țara Românească a lui Nicolae Mavrocordat, 
domnul fanariot va începe construcția a ceea ce avea să devină cea mai mare 
Mânăstire din Balcani. În prima etapă (1716-1724) va fi construită biserica, 
având hramul Sf. Troiță, casa domnească şi primul zid de incintă, stăreția, 
trapeza, două cuhnii şi un corp de chilii, cu portice. 

În anul 1721 construcţia mânăstirii este aproape gata, zidul de incintă fiind 
terminat în 1723. 

Nicolae Mavrocordat este răpus de ciumă în 1730, construcția 

complexului monastic stagnând câțiva ani, fiind reluată de fiul său, Constantin, 


în vremea căruia s-au construit paraclisul pe latura de răsărit şi cea de-a două 


incintă, prevăzută de asemenea cu un turn la intrare. Aici se găseau chiliile 
corpului de gardă. 

Casele domneşti se aflau pe latura de nord-est a curții mânăstireşti (cu 
pivniţă, parter şi etaj). La etaj se afla apartamentul domnitorului, iar la parter, 
probabil, se afla renumita bibliotecă a Mavrocordaţilor, inclusiv fondul de carte 
şi manuscrise aparținând Stolnicului Constantin Cantacuzino, adus de la 
Mărgineni. 

Biserica M-rii Văcăreşti era una dintre cele mai mari şi mai frumoase 

lăcaşe de cult din Țara Românească (41 m lungime şi 16,70 m înălțime). 
După cutremurele din 1802 şi 1838 biserica şi casele domneşti au fost grav 
avariate. De asemenea, în urma seismului din 1940, turla de pe naosul bisericii 
s-a prăbuşit, fiind complet dezafectată. Fisuri profunde au suferit bolțile şi 
pereții. 

În perioada 1868-1973, în incinta M-rii Văcăreşti a funcţionat un 
penitenciar, a cărui prezenţă a dus la degradarea complexului mânăstiresc. 

Între anii 1973-1977 s-au desfăşurat operaţiuni de restaurare (se reuşise 
refacerea completă a paraclisului şi a porticelor de pe latura de est) însă seismul 
din 1977 a afectat grav biserica şi chiliile, astfel încât, în 1984, s-a decis 
demolarea turlelor fisurate de deasupra pridvorului bisericii, iar în noiembrie 
1985 începe demolarea întregului complex. 

S-a reuşit, totuşi, salvarea unei suprafeţe de 120 m.p. din fresca originală, 
inclusiv tabloul votiv al ctitorului, Nicolae Mavrocordat, precum şi diverse 
elemente din piatră: coloane, pilaştri, parapeti, capiteluri, fragmente de 
ancadramente. Suprafeţele de frescă extrase au fost depozitate inițial la Casa 
Melic, Muzeul de Artă al Municipiului Bucureşti şi la Academia de Artă (pentru 
restaurare) iar elementele decorative la Muzeul Palatului Mogoşoaia şi la 
Mânăstirea Brâncoveni. 

Întreaga operaţiune de demolare s-a derulat în intervalul noiembrie 1985 — 


ianuarie 1987. 


Biserica „Zlătari” 


(Calea Victoriei nr. 12) 


Documentele vremii amintesc încă de pe la mijlocul veacului al XVII-lea 
de Uliţa Zlătarilor şi de Biserica Zlătari, ceea ce înseamnă că mahalaua şi 
biserica existau înainte de anul 1669, dată extrasă din actele M-rii Cotroceni, în 
care se face menţiune pentru prima oară de Uliţa Zlătarilor. 

Situată în apropierea Curţii Domnești, Uliţa Zlătarilor evocă existenţa 
unei bresle de meşteri aurari, meşteri aşezaţi pe loc domnesc. 

Tradiția orală, datând încă din vremea lui Matei Basarab, susţine, spre 
deosebire de documente, că mahalaua şi biserica Zlătari ar exista din vremea 
domnitorului Vlad, fiul lui Vlăduţ. Scurta domnie a lui Vlad (1530-1532; s-a 
înecat în Dâmboviţa, în apropiere de Popești-Leordeni, în urma unei crize de 
epilepsie, de unde i-a rămas în istorie şi numele de Vlad Înecatul) este totuşi 
importantă pentru trecutul Bucureştilor. Acest domnitor este cel care după 
aproape 25 de ani, mută capitala Ţării Româneşti, de la Târgovişte la Bucureşti. 
El intenţiona să refacă Bucureştii din temelie, să-l aducă la rangul unei adevărate 
capitale, aşa cum văzuse el, în anii tinereţii, la Istanbul, acolo unde îşi însoţise 
unchiul, vornicul Balea. 

Cum visteria țării era secătuită, domnul, poate mama lui, Doamna 
Chiajna, ori consilierul său de taină, evreul german LAZĂR, gândesc să facă 
rost de banii trebuincioşi, falsificând în secret mahmudele turceşti. Tatăl 
Doamnei Chiajna, Petru Rareş, se alătură acestei fapte şi trimite la Bucureşti pe 
URSUR MIKEȘ şi AKADEȘŞ, meşteri aurari secui, din Sibiu. Aceştia se 
pricepeau de minune în a fabrica mahmudele turceşti, dar şi alte monede, 
folosind pulbere de aur, cumpărată de la minele de aur din Transilvania şi 
trecută pe căi tainice în Țara Românească, precum şi aramă, adusă din ocnele 


Olteniei. 


„Zlătarii” (meşteri aurari) şi-au adus cu timpul, aici în partea de apus a 
Curţii Domnești, întreaga familie: părinți, rude apropiate, copiii, astfel încât 
domnitorul Vlad le dăruie ca loc de „ohabă” această parte a oraşului, unde 
aceştia îşi vor ridica mahalaua lor. Cu ajutorul Doamnei Chiajna şi-au ridicat o 
bisericuţă de lemn, care de atunci a primit numele de Biserica Zlătarilor. 

La început, în această biserică slujeau doi călugări de la biserica 
Coconilor (Sărindar), aflată în apropiere. Hramul acestei biserici s-a numit, 
inițial, Arhanghelii Gheorghe şi Dimitrie. 

Cu trecerea anilor, Biserica Zlătari s-a deteriorat şi, după cum aminteşte 
pisanii bisericii, aceasta a fost reconstruită de marele Spătar Mihai Cantacuzino, 
în anul 1705, păstrându-se, pe mai departe numele primei biserici. 

În anul 1850, ca urmare a cutremurelor din prima jumătate a sec. XIX, 
Biserica Zlătari ajunsese în ruină. Ea va fi reconstruită, din temelie, în zilele 
domnitorului Barbu Dimitrie Ştirbei (1849-1853; 1853-1856) prin grija 
arhiereului ANASTASIE LIVIS, egumenul bisericii. Acesta schimbă hramul 
vechi cu acela al Naşterii Sf. Fecioare. 

În apropierea Bisericii Zlătari au apărut ca prin farmec, zarafii, bancherii 
şi băncile, instituţii ce mai amintesc de vechiul meşteşug al făcătorilor de bani şi 


averi. 


Biserica „Sfinţii Ingeri” a fostei M-ri Mărcuţa 


(Str. Biserica Mărcuţa nr. 8) 


Pisania: „Cu vrerea Tatălui şi cu ajutorul Fiului şi al Sfântului Duh, 
ziditu-s-au această sfântă mănăstire după apa Colentinei unde se cinsteşte şi să 
prăznuieşte hramul Sfinţilor Îngeri, întâi den temelia ei de Dan Vel Logofăt, 
când era cursul anilor 7095 (=1586-1587) care după întâmplarea vremurilor 
rămâind la mare lipsă şi văzând ctitorii că nu vor putea să o chivernisească, 
venit-au jupâneasa Vişana, fata lui Marco Vel Armaş, nepoata lui Dan Vel 
Logofăt la Prea Sfinţitul Mitropolit Chir Teodosie de au închinat-o metoh Sfintei 
Mitropolii şi sființia sa au învălit-o şi au făcut şi casele. lar acum, în zilele 
prealuminatului domn lo Grigori Ghica Voevod, îndemnatu-s-au den râvnă 
dumnezeească prea Sfântul Mitropolit al Ungrovlahiei, chiar Ştefan de o au 
înfrumusețat cu slomnul şi cu clopotnița şi cu zugrăveala pe denlăuntru şi pe 
denafară cu ferestre şi cu uşi de piatră şi cu multe precum se vede, făcându-i-se 
nou ctitor ca să-i fie sfinției sale vecinică pomenire: sept. 20, 7242 (=1733) 

La început, acest lăcaş era cunoscut sub numele „Mânăstirea lui Dan 
Logofătul” dar şi-a schimbat numele în „Mărcuţa”, în amintirea fiicei lui Marcu 
Armaşul, pe nume VIŞANA, prin grija căreia s-a făcut închinarea către 
Mitropolie, în anul 1679. 

Din secolul al XVI-lea se păstrează doar biserica, al cărei naos formează 
împreună cu altarul un plan triconic, cu abside semicirculare la interior şi 
poligonale la exterior. 

Turla naosului, prăbuşită la cutremurul din 1802, a fost restaurată în 1969- 
1972 de către fosta Direcţie a Monumentelor Istorice. 

Decorul fațadelor este înrudit îndeaproape cu acela al Bisericii Tutana, 
prin asimilarea ideilor plastice de la Biserica Mânăstirii Dealul: deasupra 
soclului de cărămidă profilată, fațadele sunt împărțite în două registre, printr-un 


brâu median, cu tor şi cavete adânci. Pe ambele registre se găsesc frize 


neîntrerupte, firide înalte cu arcuri plate şi semicolonete îngemănate, realizate 
din cărămizi de format special. Cornişa este alcătuită din cărămizi pe colț. 
Fațadele sunt decorate cu panouri de tencuială în casete, ce alternează cu 
paramentul cu asize de cărămidă. Ancadramentul ferestrelor şi cel al intrării 
vestice, toate din gresie fină, sunt împodobite cu vrejuri florale de tip post- 
brâncovenesc. Ele au fost montate în anul 1733, atunci când a fost construit şi 


pridvorul. 


Biserica „Sărindar” 


Pe locul unde se află în prezent clădirea Casei Centrale a Armatei (numită 
inițial Casa Oştirii şi apoi Cercul Militar), construcție monumentală, realizată în 
perioada 1909-1911 de către arhitectul Dimitrie Maimarolu (1859-1926) se află 
odinioară fosta mânăstire şi biserică Sărindar. 

Potrivit tradiției, locul acesta se află, cu secole în urmă în proprietatea 
boierilor Cocorăşti. Aici s-a ridicat, în secolul al XVI-lea o biserică de lemn, 
numită a „Coconilor” ajungând în paragină, domnitorul Matei Basarab 
construieşte în 1652 o biserică de piatră, impunătoare, purtând vechiul hram, 
Adormirea Maicii Domnului, pe care a închinat-o M-rii TON PATEIRON, de la 
Muntele Athos. 

Tradiția explică numele Sărindar prin aceea că ar fi fost a 40-a biserică 
făcută sau renovată de către Matei Basarab (Saranda = 40 în limba greacă), deşi 
există mărturii documentare cate atestă că numele Sărindar era purtat de această 
M-re cu mult înainte de a fi reclădită de Matei Basarab (mânăstirea exista chiar 
înainte de domnia lui Mihai Viteazul). 

Cutremurul din 1802 atinge grav biserica Sărindar. Tradiţia afirmă că a 
fost refăcută imediat, din temelie, la îndemnul epitropului ei, marele ban 
Dimitrie Ghica, şi cu contribuția mai multor familii boiereşti, dintre care 
amintim: Cocorăștii, Filipeştii, Ghiculeştii, Câmpinenii, Grecenii etc. 

În sec al XIX-lea, prin dimensiuni şi prin poziţia centrală avută în oraş, 
biserica M-rii Sărindar era cea mai însemnată din Bucureşti, fiind lucrată pe 
dinăuntru după modelul Bisericii Sf. Sofia din Constantinopol. 

Cu trecerea vremii, din cauza cutremurelor, biserica s-a şubrezit, zidurile 
s-au crăpat iar edilii oraşului au arătat că repararea ei ar costa mai mult decât 
dacă s-ar ridica una nouă. Ca urmare, după 1880 s-a interzis oficierea slujbelor 


şi a fost închisă, ceea ce a contribuit şi mai mult la deteriorarea bisericii. 


Primăria Capitalei a decis dărâmarea ei, fapt ce s-a petrecut în anul 1883, 
locul rămânând viran, timp de mai mulți ani. Edilii preconizau că, pe locul 
rămas liber, să se clădească sediul unui modern minister — Ministerul 
Domeniilor. Clădirea acestuia s-a ridicat însă pe alt amplasament, acolo unde se 
află astăzi sediul Ministerului Agriculturii, deoarece terenul fostei biserici 
Sărindar nu asigură condiţii pentru clădirea unui minister impozant, avut în 


vedere în planurile arhitectului Maimarolu. 


Biserica „Precupeţii Noi” 


(Str. General Broşteanu nr. 12) 


Are hramul „Adormirea Maicii Domnului” şi „Sfântul Nicolae” 


Pe locul actualei biserici, în anul 1713, din inițiativa lui Constantin 
MIULESCU, „precupeț” a fost ridicată o biserică din lemn, care de la început a 
luat numele după ocupaţia ctitorului ei de „Precupeţii Noi”. 

În jurul acestei biserici s-a înfiinţat un cimitir. După trecerea unui veac, 
această biserică, al cărei material de construcție, lemnul, degradându-se, Bârcă, 
măcelar, în 1814, ajutat şi de alţi enoriaşi, clădeşte o biserică din zid. 

În anul 1865, epitropia de atunci, văzând că biserica a devenit 
neîncăpătoare, hotărăşte mărirea ei în lungime, o zugrăveşte şi aşează o tâmplă 
nouă. 

Epitropii: V. Blehan, C. J. Cocioceanu, în frunte cu preotul D. N. 
Mirodot, repară biserica în anul 1877. 

Cimitirul a fost desființat în anul 1890 de către Primăria oraşului 
Bucureşti. În anul 1893, pictorul Anton Serafim pictează biserica. Clopotul cel 
mare şi policandrele sunt cumpărate în anul 1898. Lumina electrică s-a produs în 
anul 1914. În anul 1921 se repară acoperişul, se spală pictura, iar Ministerul de 
Război donează un clopot, turnat la Uzina din Reşiţa. 

În cei 40 de ani de păstorire, a preotului ANTIPA FLORESCU, biserica a 
fost înzestrată cu icoane, candelă, covoare, ce împodobesc sânta biserică şi 
astăzi. 

În urma marelui cutremur din noiembrie 1940, biserica a suferit mari 
stricăciuni. Prin strădania preoţilor Nicolae Cosma şi Paraschiv Dumitrescu, cu 
ajutorul şi supravegherea domnului ing. DAN CAPRIEL, şi cu donațiile 


credincioşilor parohiei, s-au făcut toate reparațiile necesare. 


În anul 1945, înnegrindu-se pictura bisericii şi deteriorându-se o parte din 
ea, dl. ing. DAN CAPRIEL a suportat personal costul întregii lucrări de spălare 
şi refacere a picturii. În anul 1968, cu donațiile acordate de Sfânta Patriarhie şi 
cu ajutorul credincioşilor s-a refăcut întreaga rețea de lumină electrică, s-a spălat 
şi reparat pictura de către d-na Olga Greceanu. De asemenea, s-au făcut reparaţii 
la acoperiş. 

Stilul dominant în care este construită biserica este stilul arhitectonic din 
ţara noastră. Planul este bazilical, în formă de cruce, mult alungită. 

Biserica are două turle, una servind de clopotniţă. Ferestrele bisericii, de factură 
gotică, unele cu frumoase vitrouri. Soclul este din piatră, iar zidăria din 
cărămidă. Este acoperită cu tablă galvanizată. Pictura este în stilul Renaşterii cu 


completări în stil bizantin.” 


Biserica „Sf. Ilie Gorgani” 


Odinioară, pe partea stângă a Dâmboviţei se înălța o movilă numită 
GORGAN sau GORGANI, ce făcea corp comun, cu sute de ani în urmă, cu 
Dealul Mihai Vodă. 

În primele decenii ale veacului al XVII-lea, acest deluşor era nelocuit, 
fiind împânzit de vii şi livezi, ce se întindeau până pe malul stâng al Dâmboviţei, 
râu care provoca dese inundații. 

Pe latura opusă a Gorganului se aflau, până pe la mijlocul sec. XIX, 
terenuri mlăştinoase, pe care acum se întinde grădina Cişmigiu. 

Documentele arată că, la sfârşitul veacului al XVII-lea, a fost ridicată pe 
movila Gorgan, probabil de către Şerban Cantacuzino, o biserică închinată ca 
metoh M-rii Cotroceni. 

Călugării M-rii Radu Vodă vor dobândi între 1692-1696, în vremea 
domnitorului Constantin Brâncoveanu, un teren viran, chiar la poalele 
Gorganului, unde vor clădi o moară, cu vad bun, aflată în funcțiune până la 
începutul veacului trecut. Moara lucra la concurență cu moara M-rii Mihai 
Vodă, aflată pe malul opus al Dâmboviţei. 

În a doua jumătate a sec. XVII, domnul Ţării Româneşti atribuie cu danie 
terenuri în zona Gorganului, unor înalți demnitari. Astfel încep să se stabilească 
aici şi locuitori ce vor forma mahalaua Gorgani. 

Movila este o creație a naturii şi nu opera omului, dar este cert că vârful 
Gorganului a fost netezit în vederea amenajării curții bisericii celei vechi, 
ridicată la sfârşitul veacului al XVII-lea. În mijlocul curţii a fost construită 
prima biserică, din zid, aşezământul fiind menţionat într-un act datat 15 august 
1693, ca fiind închinat de Şerban Cantacuzino ca metoh 
M-rii Cotroceni, de asemenea ctitorie cantacuzină. Probabil că bisericuţa a fost 
construită de Şerban Cantacuzino pe un loc primit de el ca danie domnească, pe 


vremea când nu ocupa scaunul Ţării Româneşti. 


În timpul existenţei primei biserici, în curtea ei exista un cimitir. În timpul 
domniei lui Alexandru Ipsilanti (1774-1782), bisericuţa aceasta se ruinează, din 
atât cele de la sfârşitul veacului XVII, dar mai ales cele din 14 octombrie 1802. 

În anul 1813, sub domnitorul Gheorghe Caragea, prima biserică a fost 
dărâmată şi, în curtea ei, după nivelare a fost ridicată a două biserică, care este 
chiar cea actuală, cu hramul proorocului Ilie Tesviteanul. 

Pisania, păstrată până în zilele noastre, a fost aşezată în noiembrie 1819. 
Ea arată, asemenea celor două inscripţii în greceşte, din 1813, aflate pe icoanele 
tâmplei, că biserica a fost ridicată de către negustorii din breasla cojocarilor şi de 
către alte persoane. 

În jurul celei de-a doua biserici s-au continuat înmormântările în cimitirul 


din preajmă. 


Biserica „Sf. Nicolae”-Băneasa 


Cartierul Băneasa a fost ocina Văcăreștilor. În vechime, satul Băneasa 
purta numele Cârstieneşti, fiind amintit în vremea domniei lui Petru cel Tânăr 
(1564-1568). Domnul întăreşte satul Cârstieneşti M-rii Mihai Vodă, anterior 
satul fiindu-i dăruit Ghiorma Postelnicul şi soția sa, Caplea (Ctitorii M-rii Mihai 
Vodă). 

La 1719, aceste locuri mai purtau încă numele de Cârstieneşti, şi 
aparţineau banului Gheorghe Băjescu. Ulterior, trecând, succesiv în proprietatea 
altor boieri, Băneasa ajunge, pe la 1761, în posesia banului Ştefan Văcărescu, 
căsătorit cu Joița, din neamul Dudeştilor (una din nepoatele lui Brâncoveanu). 

Numele de Băneasa vine de la Maria, jupâneasa Banului Mareş, ce a 
stăpânit această moşie, pe la sfârşitul sec. al XVII-lea. 

La 1816, Nicolae Văcărescu, proprietarul moşiei Băneasa aduce aici, cu 
aprobarea domnitorului lon Gh. Caragea, câteva familii de ţărani de la Cerveni- 
Teleorman, sat pe malul Dunării, pentru munca câmpului. 

Găsind păşuni bune, pământ rodnic, aceşti locuitori au început să crească 
bivoli şi vaci pentru lapte. 

Domnitorul Gh. Bibescu se va căsători cu fiica lui Nicolae Văcărescu, 
domnița Maria, în acest fel, Băneasa devine proprietate domnească, trecând din 
mâna lui Nicolae Văcărescu, fiul mijlociu al lui Enache Văcărescu — „Enăchiţă”, 
în cea a neamului Bibescu. 

După abdicare (1848) şi refugierea fostului domn Gh. Bibescu în Franţa, 
la moartea acestuia, moşia revine fiicei sale, Maria Bibescu, care se căsătoreşte 
la Paris cu contele ODON de MONTESQUIEU FENZENAC. 

Moşia a fost exploatată până în anul 1921, când a fost expropriată în 


întregime şi definitiv. 


Pe locul unde se află astăzi micuța ctitorie Băneasa (1792) au fost 
odinioară casele boiereşti ale Văcăreştilor, încadrate de un frumos parc, 
Băneasa. 

La 1847, Gh. Bibescu îl cheamă de la Braşov pe celebrul arhitect 
SCHLOTER, pentru a construi aici, în apropierea vechilor case ale Văcăreştilor, 
un Palat domnesc, cu trei etaje. Silit să abdice, la 1848, construcția Palatului a 
avut de suferit, iar în cursul timpului clădirea s-a năruit. 

Din toată reşedinţa domnească a Bibescului nu a mai rămas decât Biserica 
Băneasa. Clădirea zveltă, veche de aproape două veacuri, arhitectonica bisericii 


Băneasa aminteşte de stilul brâncovenesc. 


Biserica „Schitul Măgureanu” 


„Biserica Schitul Măgureanu din Bucureşti, cu hramul Intrarea în Biserică 
a Maicii Domnului —Vovidenia şi Sf. Ierarh Visarion, a fost întemeiată între anii 
1751-1752 de marele logofăt Constantin Văcărescu şi soţia sa, Marica, fiica 
vornicului Iordache Kreţulescu şi a Doamnei Safta, născută Brâncoveanu. 

Rămânând neterminată la moartea lui Constantin Văcărescu, 1752, s-a 
isprăvit şi s-a înfrumusețat de fiica dumnealor, Marica, împreună cu soţul ei, 
marele Ban Constantin Mihai Cantacuzino Măgureanu, în zilele domnitorului 
Constantin Vodă Racoviţă, între anii 1753-1756. 

Biserica veche deteriorându-se cu vremea şi nemaifiind proprie slujirii a 
fost dărâmată şi, pe locul ei, s-a ridicat biserica de astăzi, între anii 1881-1884, 
prin grija Epitropiei şi cu concursul binevoitor al obştii, păstrându-se acelaşi 
hram. 

Pictura este opera pictorului Gheorghe Ioanide care, ca şi contemporanul 
şi colegul său Tăttărescu, inaugurează în pictura noastră bisericească, după 
şcoala italiană, un curent nou: pictura realistă. 

Catapeteasma, de un deosebit simţ artistic, este executată de către pictorul 
Costache Georgescu şi pictată de către acelaşi pictor în anul 1884, când biserica 
a fost sfințită şi dată cultului. 

De la biserica veche se păstrează pisania cu litere chirilice, aşezată în 
peretele bisericii dinspre nord, icoanele împărăteşti, rânduite în interiorul 
bisericii, la intrare, Sfânta Cruce, din Sfântul Altar, icoana Sf. Visarion şi icoana 
Cuv. Paraschiva, cu ornamente de argint şi cu un epitaf cusut cu fir, donat de 


Scarlat şi Elena, cu fiii lor, cu dedicație în limba greacă.” 


Pisania la a doua zidire a Bisericii 1881 


„Întru mărirea celui ce în Treime se măreşte şi cu binecuvântarea Prea 
Sfințitului Mitropolit primat Calinic Miclescu, s-a zidit pentru a doua oară 
această sfântă biserică cu hramul Sf. Visarion şi dr. Pantelimon. Temelia 
reclădirii s-a pus în anul 1881, când România s-a proclamat independentă şi a-a 
terminat în anul 1884, cu concursul binevoitor al obştii şi stăruinţele neobosite 
ale epitropiilor: preotul Hristache Mihăiescu, C. Angelescu şi Chivu Gheorghe. 
Întreţinerea acestui sfânt locaş se datorește, în mare parte, primei sale donatoare, 
cu un loc de proprietate pe dânsul, dăruit de binevoitoarea răposată Anica 
Văcărescu, născută Băbeanu. 


Fie-i ţărâna uşoară.” 


Biserica „Schitul Maicilor” 


(Str. Schitul Maicilor nr. 23) 


În trecut, biserica Schitul Maicilor purta numele Schitul Hagi Dina, în 
amintirea ctitorei acestui lăcaş. Legenda spune că, scăpând din robia turcilor, 
TATIANA HAGI DINA, „din neam rusesc”, înalță din temelie această „Sfântă 
şi Dumnezeiască biserică, întru cinstea Bunei Vestiri a prea blagoslovitei 
stăpânei noastre Născătoare de Dumnezeu şi Pururea Fecioarei Maria”, în 
vremea domnitorului Nicolae Mavrocordat. 

Dorinţa ctitorei a fost aceea ca aici să sălăşluiască o obşte de călugăriţe 
nevoitoare. Prin călugărire, TATIANA HAGI DINA devine monaha 
TIMOTEIA sau KIRIAKI SCHIMONAHIA, nume sub care apare în pisanie. O 
mână de ajutor a primit TATIANA HAGI DINA şi din partea jupânesei 
SMARANDA, soția voievodului NICOLAE MAVROCORDAT, al cărei nume 
este considerat a fi printre ctitori. La 1 noiembrie 1730, ctitoria închină acest 
schit Mitropoliei. 

Începutul sec. XIX aduce schimbări în viaţa acestui aşezământ: 
Mitropolitul Dosoftei decide mutarea maicilor la M-rea Țigănești, iar schitul 
maicilor devine metoh al mai sus pomenitei mânăstiri. Biserica Schitului este 
redată cultului urmând a servi trebuinţelor locuitorilor cartierului. 

După secularizarea averilor mănăstireşti, schitul trece în administrarea 
Bisericii Alba-Postăvari, până în 1926, când revine în grija M-rii Țigănești. 
Începând cu anul 1952, Schitul Maicilor intră sub oblăduirea Patriarhiei, 
devenind Paraclis Patriarhal, fiind acum restaurată prin grija Patriarhului 
Justinian (1955-1958). Cu această ocazie au loc ample lucrări de refacere a 
bisericii, de restaurare a picturii, în formele ei inițiale, precum şi de amenajare a 


clădirilor din jurul acesteia, care capătă acum un stil de inspirație 


brâncovenească. Aici a fost instalat Institutul Biblic, cu diverse ateliere, unde se 
lucrau obiecte de artă veche românească şi de cult. 

Coloanele porticelor, din piatră de Albeşti, reluau motive decorative 
existente la M-rea Comana (pe latura de est). Motivele inspirate de la M-rea 
Hurezi şi Palatul Brâncovenesc de la Mogoşoaia puteau fi regăsite în arhitectura 
foişoarelor de la etaj. Totodată, din decorația M-rii Antim au fost preluate 
elemente de trafor. 

Întregul ansamblu era înscris în lista monumentelor istorice. 

Complexul restaurat al Schitului Maicilor fiind opera arhitecţilor 
Patriarhiei: D. lonescu-Berechet şi Richard Liablich, a ing. Dumitru lonescu şi a 
meșterilor Alfredo Mella şi loan Bizon. 

Din nefericire, acest frumos complex mânăstiresc nu a mai putut fi salvat 
în totalitate, în urma sistematizării cartierului Izvor. Prin tehnica de translare a 
clădirilor, pusă la punct de dr. Ing. Eugeniu I. Iordăchescu, (Brevet de Invenţie 
nr. 80218/1982), biserica Schitul Marcilor a fost translatată pe o distanță de 245 
m, față de vechiul amplasament, fiind prima biserică care a fost salvată prin 
acest procedeu de la dispariţie (operaţiunea a început în luna iunie, 1982, a durat 


5 luni, din care deplasarea propriu-zisă doar 72 de ore). 


Biserica „Stavropoleos” 


(Str. Stravropoleos nr. 6) 


Are hramul Sf. Arh. Mihail şi Gavriil. A fost construită de ieromonahul 
grec IOANICHIE STRARONICHEAS, la 1724. stilul arhitectonic este cel 
brâncovenesc. Pridvorul bisericii este alcătuit din coloane, în piatră monolitică, 
cu capiteluri în stil neocorintic. 

Sunt amintiţi şi meşterii sculptori: Preda, Marin, loan, Andrei, Ştefan, 
lerod Iosif, diac. Hranite ş.a, din Şcoala brâncovenească. 

În partea superioară a pridvorului s-a păstrat o frescă originală bine 
conservată, spre deosebire de cea din interior, care s-a degradat în decurs de 
peste 270 de ani, prin fumul lumânărilor. 

Intrarea este mărginită de un portal, sculptat în piatră, în partea de sus 
existând o pisanie bilingvă, în greceşte şi în slavonă, dar redată cu caractere 
chirilice (un scurt istoric al monumentului). 

Catapeteasma, cu uşile împărăteşti şi cu cele două iconostase mici, în 
lemn, sculptate artistic, sunt bine conservate. 

Icoanele sunt originale, pictate pe fond de aur. 

În Biserica Stavropoleos se păstrează scaunul original al domnitorului 
fanariot, Nicolae Mavrocordat (scaunul mare din naos, din partea dreaptă), 
frumos sculptat din lemn, având în partea de sus de asemenea meşteşugărit 
sculptate cele două steme ale Țării Româneşti şi Moldovei (semn că 
Mavrocordat a domnit în ambele Principate). 

Imediat în dreapta scaunului domnitorului se află scaunul original al 
ctitorului. De la numele ctitorului a rămas şi numele bisericii STRAVOPOLEOS 
(„cetatea — oraşul — crucii”). 

La exterior există cele două elemente caracteristice stilului brâncovenesc: 


ancadramentul ferestrelor, cu motive florale şi brâul. 


Monumentul a fost restaurat o singura dată, la 1904, de arhitectul loan 
Mincu. El a refăcut şi turla bisericii, distrusă la cutremurele din 1802 şi 1838. N. 
lorga consideră biserica Stavropoleos unul dintre cele mai armonioase 
monumente arhitectonice. 

Medalioanele sfinților au fost refăcute în anul 1904 de către preotul pictor 
VASILE DAMIAN. Arhitectul loan Mincu a organizat, cu prilejul restaurării 
din anul 1904, un „LAPIDARIUM”, conţinând pietre funerare şi ornamente, 
aflat în curte, pietre recuperate fie de la Biserica Stavropoleos, fie de la alte 
vechi biserici din București. 

Casa parohială a fost construită la 1904, pe locul vechiului Han 
Stavropoleos, ridicat la 1722, de acelaşi Ioanichie. Vechea construcţie a hanului 
a fost folosită, în timp, şi ca mânăstire. 

În colecţia de pietre de mormânt se află: piatra funerară a pictorului, 
pisania Bisericii Sf. loan cel Mare (1703), aflată odinioară pe locul unde se află 
azi sediul central CEC; pisania bisericii Sf. Sava (pe locul ei se află astăzi 
statuile de lângă Universitate) şi alte lespezi funerare ale unor boieri şi egumeni 
din secolul XVIII-XIX. 

Pietrele funerare sunt scrise în greceşte, slavoneşte, româneşte, cu litere 


chirilice şi în sârbeşte. 


Biserica „Stavropoleos” (continuare) 


Egumenul epirot Ioanichie a fondat în anul 1724 aşezământul monahal 
din care a supraviețuit numai actuala biserică; numele acesteia se trage de la 
faptul că în anul 1726 ctitorul a fost ales mitropolit al Stavropolei şi exarh al 
cariei. Dotată cu numeroase sate şi moşii, Mânăstirea Stavropoleos a fost în 
secolul al XVIII-lea una dintre cele mai bogate şi importante mânăstiri din Țara 
Românească. 

Planimetria bisericii cuprinde un pridvor pe latura vestică, pronaos, naos 
şi absida altarului. 

Exteriorul zidurilor este ornamentat cu un brâu în formă de ghirlandă, din 
piatră sculptată prin ajurare (iniţial era din stuc), situată la două treimi din 
înălțimea pereților. Registrul inferior cuprindea 25 arcaturi oarbe, trilobate în 
acoladă, de influenţă orientală, despărțite de semicoloane angajate; spaţiile 
dintre arcaturi sunt pictate cu motive vegetale arborescente, vrejuri şi flori; 
registrul superior cuprinde o friză cu medalioane adâncite în zid, în care sunt 
zugrăvite figuri de sfinți. 

Pridvorul bisericii, adăugat cu prilejul lucrărilor din anii 1729-1730, situat 
de-a lungul peretelui vestic al pronaosului, se remarcă prin bogata ornamentaţie 
sculptată în piatră: cinci arcade trilobate, în acoladă, susținute de patru coloane 
din piatră si două, angajate, din zidărie; coloanele se află pe baze cubice 
decorate cu rozete şi sunt ornamentate cu vrejuri, frunze de acant şi flori stilizate 
dispuse pe un traseu oblic, cu capiteluri corintice. Balustrada ce uneşte coloanele 
este sculptată prin ajurare: motive vegetale, reprezentarea luptei lui Samson cu 
leul, iar panourile laterale cu doi lei. Boltirea pridvorului este făcută prin calotă 
centrală, sprijinită pe pandantivi, cu arcuri dublouri şi două bolți semicilindrice 
laterale. 

Pronaosul — acoperit cu o calotă centrală şi arce laterale — e separat de 


naos prin patru coloane zidite: două libere şi două angajate, aşezate pe soclu. 


Naosul, inițial pătrat, a devenit dreptunghiular prin extinderea din 1730, 
încununat cu turlă (refăcută la restaurările de la începutul secolului nostru) 
ridicată de patru pandantivi ce se sprijină pe arce în consolă; prevăzut cu două 
abside laterale pentagonale în exterior şi semicirculare în exterior. 

Altarul, cu boltire semicilindrică şi semicalotă sferică, datează din 1730. 

În pictură se remarcă tablourile votive ale ctitorului, cu fraţii săi, ale 
familiei domnitorului Nicolae Mavrocordat şi ale unor boieri (printre care 
Grigore Greceanu şi căpitanul Atanasie). 

Tâmpla bisericii — printre cele mai reuşite exemplare de artă 
brâncovenească — cuprinde patru registre sculptate prin ajurare. 

De mare valoare artistică este jilțul domnesc, cu stâlpii sprijiniți pe trupuri 
de lei şi panouri decorate cu vrejuri, iar spătarul are colonete, motive vegetale şi 
un fronton pe care se află stemele reunite ale Țării Româneşti şi Moldovei (din 
timpul lui Nicolae Mavrocordat). Jilţurile şi stranele sunt sculptate cu vrejuri şi 
lalele. 

Prestolul bisericii, sculptat în piatră, are baza cu frunze de acant şi fusul în 
coloană cu caneluri. 

Construcția anexă adăposteşte colecția de artă religioasă a Arhiepiscopiei 
Bucureştilor, iar în portic sunt expuse pietre funerare (printre care şi aceea a 
ctitorului, 1740) elemente sculpturale şi arhitecturale provenind de la o serie de 
biserici demolate în secolul al XIX-lea. 

Armonia volumelor, precum şi calitatea sculpturilor în piatră şi lemn 
determină pe specialişti să considere biserica Stavropoleos printre cele mai 


importante realizări de artă brâncovenească din ţară. 


ISTORIA BUCURESTIULUI PRIN BISERICILE SALE 
Fascic. IV 


Mânăstirea „Radu Vodă” 


Ansamblul monahal a fost iniţial construit pe o colină înconjurată de 
mlaştini, pe locul unei străvechi biserici de lemn ce mai exista pe timpul lui 
Mihnea Vodă cel Rău (1508-1509). 

Ctitoria mânăstirească de zid, palat domnesc şi incintă fortificată, aparţine 
lui Alexandru II Mircea Vodă (1568-1577) şi soției sale Ecaterina, care au 
înzestrat-o cu întinse domenii. În timpul luptelor lui Mihai Vodă cu turcii, Sinan 
Paşa fortifică din nou mânăstirea, construind o palisadă şi cinci bastioane cu 
turnuri, transformând, totodată, biserica în moschee; în timpul retragerii, Sinan 
Paşa a distrus fortificațiile şi a aruncat biserica în aer (1595). 

Radu Mihnea Vodă începe în 1613 zidirea din temelie a bisericii şi 
mânăstirii, lucrare terminată de fiul său, Alexandru III Mihnea (1624), sfinţirea 
fiind efectuată de Chiril, patriarhul Alexandriei. Alexandru Vodă Coconul (fiul 
lui Radu Mihnea Vodă) repune mânăstirea în posesia vechilor proprietăți, fiind 
una dintre cele mai bogate aşezăminte monahale din ţară. 

Grav afectată de cutremurele din anii 1802 şi 1838, cu ziduri şi turle 
crăpate, tavane prăbuşite, părți ale mânăstirii sunt restaurate în 1847 pentru a 
adăpostii Liceul Sf. Sava (atunci a fost adus de la Viena ceasul din turn). 

După reparaţiile din 1862, biserica a fost pictată de C. Lecca şi Mişu 
Popp, din zugrăvirea anterioară supraviețuind numai catapeteasma şi icoanele 
mobile. Alte lucrări de consolidare s-au efectuat în anii 1877 şi 1933 (arh. N. 
Ghica-Budeşti şi V. Moisescu). În incinta mânăstirii s-a construit în anul 1893 


clădirea pentru internatul teologic. 


Ultimele restaurări s-au derulat în anii 1969-1974, pictura fiind refăcută 
de arhimandritul Sofian Boghiu şi V. Caraman. 

Biserica actuală este rodul intervențiilor de-a lungul timpului: plan treflat, 
pronaos supralărgit, despărțit de naos prin 10 stâlpi, abside poligonale în exterior 
şi semicirculare în interior. 

În biserică se află mormântul domnitorului Radu Mihnea Vodă (mort în 
cetatea Hârlăului la 13 ianuarie 1629) şi a patriarhului Justinian Marina (1948- 
1977), operă a arhitectului C. Joja, precum şi numeroase morminte boiereşti, 
cum este cel al bănesei Ecaterina Filipescu (născută Balş) şi al soţului său, 


marele ban Gheorghe Constantin Filipescu (5 iulie 1842). 


„Biserica Radu Vodă” 


(Str. Radu Vodă nr. 4) 


În al treilea pătrar al veacului al XVI-lea, pe colina din jos de oraş, 
cunoscută mai târziu sub numele de Radu Vodă, domnitorul Țării Româneşti, 
Alexandru Mircea Voievod, nepotul lui Mihnea cel Rău şi strănepotul lui Vlad 
Ţepeş, începe să zidească între anii 1575-1577, M-rea Sfânta Troiță. Aceasta, 
inclusiv întregul complex de clădiri înconjurătoare, respectiv casa de găzduire a 
înalților oaspeţi (şcoli şi călători străini, aflați în trecere prin Bucureşti) vor fi 
terminate de MIHNEA, fiul lui Alexandru Mircea Voievod. 

În vara anului 1577, printr-un hrisov de danie către ctitoria sa, Alexandru 
Mircea mărturisea că a „socotit cu râvnă din tinerețea domniei mele”, petrecută 
timp de 10 ani, în exil, la turci, să zidească „această Sfântă Mitropolie”, căreia îi 
dăruieşte vama ocnelor de sare de la GHITIOARA, pe Teleajăn şi Telega, pe 
DOHTEANA, precum şi satul Mănești (azi Buftea) de pe Colentina, moştenire 
de la „bunicul meu, Mihnea Voievod”. 

Spre sfârşitul anului 1577, domnul Ţării Româneşti moare şi este îngropat 
în chiar măreaţa sa ctitorie, ce va fi terminată de către fiul său Mihnea, la 1581. 
Chiliile din jurul mânăstirii vor fi terminate în 1586. 

Alexandru II Mircea a dăruit ctitoriei sale din domeniul domnesc al 
oraşului, partea din jos de m-re, până aproape de Văcăreşti, inclusiv dealul cu vii 
şi partea stângă a Dâmboviţei, până la satul Dudeşti şi până la Colentina. Prin 
aceste danii, M-rea Radu Vodă va poseda cel mai întins domeniu funciar în chiar 
oraşul de reşedinţă al Ţării Româneşti. 

Acelaşi Alexandru Vodă va dărui ctitoriei sale moşii în „susul 
Dâmboviţei”, cum ar fi satul Lupeşti (situat între Dealul Spirii şi Cotroceni, în 
lățime, şi între Dâmboviţa şi hotarul satelor Măgurele, Bragadiru şi Domnești, în 


lungime), domenii cumpărate de la Caplea din Periş, cu 26000 de aspri. 


Mihnea Vodă, fiul domnitorului ctitor — cel care, după mazilire, a trecut la 
islamism, pentru a nu-i fi tăiat gâtul — motiv pentru care urmaşii îl vor porecli 
MIHNEA TURCITUL -a fost şi el, la rândul lui, un destoinic ctitor de biserici. 

Îndemnat poate şi de mama sa, evlavioasa Ecaterina, acesta 
înfrumusețează Biserica Sf. Troiță, rezideşte şi îmbogăţeşte M-rea Plumbuita, de 
la Podul Colentinei, reface M-rea Tutana din Argeş, ctitori a strămoşului său, 
Mihnea cel Rău. 

Acest Mihnea Turcitul, ajutat de egumenul MARDARIE, face din 
M-rea Sf. Troiță, un focar cultural al capitalei Țării Româneşti: aici se scriu cărți 
de slujbă, în greceşte şi după câte se pare, aici a funcționat cea mai veche 
bibliotecă din Bucureşti. Dar despre rolul cultural al acestui aşezământ vom 
vorbi ceva mai târziu. 

În timpul primei domnii a lui Mihnea Vodă Turcitul (1577-1583), 
aşezământul de la Radu Vodă va lua în administrare şi averea M-rii Stelea, 
ctitorie a boierului grec, Stelea Spătarul. Biserica lui Stelea Spătarul, cu hramul 
Adormirii Maicii Domnului, situată în apropierea Bisericii Sf. Gheorghe Vechi, 
va pieri, în 1847, mistuită de incendiul uriaş din acel an şi nu va mai fi 
reconstruită. Averea M-rii Stelea era destul de întinsă, ea cuprinzând şi o parte 
din moşia Măgurele, acolo unde un Badea Vornicul, bunicul jupâniţei Neacşa 
(mama Doamnei Stanca, soția lui Mihai Viteazul), ctitoreşte M-rea Grindurile, 
azi dispărută. 

După bătălia de la Călugăreni, în vara anului 1595, turcii vor ocupa 
Bucureştii, vor întări dealul Sf. Troiţe, transformând zidurile M-rii într-o 
veritabilă redută de luptă. Mai târziu, izvoarele narative şi documentele scrise 
vor consemna numele „Palanga lui Sinan”. 

Atacat de către oştile lui Mihai Viteazul, turcii pârjolesc oraşul Bucureşti 
şi aruncă în aer toate clădirile de pe dealul Radu-Vodă, inclusiv biserica 


transformată în moschee — precum şi chiliile. Atunci, oraşul Bucureşti, cu toate 


cele 22 de biserici ale sale a fost prefăcut în cenuşă (noaptea de 20 spre 21 oct. 
1595). 

M-rea va fi refăcută în primele decenii ale veacului următor de către 
domnitorul RADU MIHNEA, nepotul lui Alexandru II Mircea şi fiul lui Mihnea 
Turcitul. De acum, dealul va căpăta definitiv numele de Radu-Vodă, inclusiv 
numele M-rii Sf. Troiță. 

Acest Radu Mihnea, un sprijinitor puternic al curentului grecesc în cultura 
românească, curent aflat în acea perioadă în plină expansiune, va închina M-rea 
Sf. Troiță mănăstirii Ivirilor de la Athos, încă de la 1614, cu scopul de a-i crea 
acesteia o aură spirituală aleasă. În acest scop, domnitorul îl va aduce de la M- 
rea Ivirilor pe cărturarul grec GRIGORE, făcându-l egumen la M-rea Sf. Troiță. 
În 1629, Grigore este ales mitropolit al Ţării Româneşti, timp în care reface 
Biserica Stelea, şi o desemnează Mitropolie a ţării. 

Lucrările de refacere a noii mânăstiri a lui Radu Mihnea sunt conduse de 
logofătul Hrizea. Acesta lasă, la moartea sa, o mare parte din moşii, precum şi 
schitul Bălteni-llfov, mânăstirii Radu Vodă. 

Radu Mihnea se stinge la Hârlău, în timp ce se afla pe tronul Moldovei. 
Este adus la Bucureşti de nevârstnicul Alexandru Vodă Coconul şi înmormântat 
în ctitoria ce de acum îi va purta pentru totdeauna numele: Radu Vodă. 

Încă din primele decenii ale veacului al XVI-lea, la mânăstirea Troiţei 
exista un loc de cazare, special, destinat primirii oaspeților străini, solilor aflați 
în Bucureşti cu diferite misiuni. Aceasta demonstrează cât de mult era prețuită 
mânăstirea, nu numai pentru dotările de care dispunea, dar mai ales pentru 

De altfel, pentru a-i întări puterea economică, Radu Mihnea decide ca M- 
rii Sf. Troiță să-i fie puşi la dispoziţie oameni gospodari, „fie români, fie greci, 
fie sârbi/bulgari, fie arbănaşi”, care să lucreze pe domeniul mânăstiresc (în 
special sârbii şi bulgarii, pentru grădinile de zarzavat), în schimb domnul 


scutindu-i de plata birului. Aşa s-a născut mahalaua „Slobozia”. Aceşti locuitori, 


dependenţi de pământurile M-rii Sf. Troiță îşi vor întemeia şi o biserică a lor, 
numită Sf. Nicolae din Sârbi. Tot în domeniul M-rii Radu Vodă intra şi satul 
„Greci” — nume ce indică în mod clar originea locuitorilor acestui sat — precum 
şi locuitorii aşezaţi pe moşia Ciumernic, bulgari colonizați (aproximativ pe locul 
fostei aşezări Vitan — Bârzeşti). 

În cursul timpului, între călugării de la M-rea Radu Vodă şi vecinii din 
mahalaua apropiată, BROȘTENI, unde se stabiliseră mulți meşteşugari tăbăcari 
(„„tabaci””), s-au iscat îndelungate procese şi neînţelegeri, legate de exploatarea 
pământului, precum şi de extinderea privilegiilor acestei mânăstiri. 

În timpul domniilor lui Şerban Cantacuzino şi Constantin Brâncoveanu, 
viața spirituală a acestei mânăstiri va cunoaşte o vie strălucire. Aici s-au 
caligrafiat cu un meşteşug rar întâlnit numeroase cărți de cult. Aici, în a doua 
jumătate a veacului al XVII-lea s-a copiat, la cererea Stolnicului Cantacuzino, 
descrierea călătoriei eruditului boier Nicolae Milescu, din Rusia în China. Faima 
acestui lăcaş de cult, dar şi de cultură, era atât de mare încât, în anul 1698, la M- 
rea Radu Vodă vor fi aduse manuscrise vechi, de mare valoare, de la mânăstirea 
athonită IVIR, de către un călugăr grec, ce va ajunge egumen la această m-re 
bucureşteană. 

La umbra chiliilor mânăstirii, în climatul propice profundei meditații se 
vor retrage numeroşi cărturari ai acelor vremi. 

Să-l amintim, pe învățatul IOAN CARIOFIL, prietenul Stolnicului 
Cantacuzino (este îngropat în biserică, la 1692) dar şi pe cronicarul RADU 
POPESCU, din Popeşti-Leordeni, care s-a călugărit sub numele de Rafail 
Monahul, fiind îngropat, la 1631, în cimitirul acestei mânăstiri. Un alt Radu 
Popescu, fost mare vornic, în timpul domniei lui Antonie Vodă, de asemenea 
intrat în cinul călugăresc, se va stinge la această mânăstire, pe la 1670-1671, 
fiind înmormântat tot aici. 

Mult timp, în biserică au fost păstrate pietrele de mormânt ale unor iluștrii 


reprezentanți ai familiilor de înalți dregători ai Țării Româneşti: Dudescu, 


Comăneanu, Merişanu, Fărcăşanu, Băncescu etc. Potrivit cutumei, cei ce făceau 
danii consistente acestei mânăstiri aveau rezervat un loc de îngropăciune în 
pronaosul bisericii. 

Loc faimos în toată Ţara Românească, biserica şi mânăstirea au atras 
admiraţia întregii lumi creştine. Lăcaşul a fost vizitat în decursul vremii de înalte 
fețe bisericeşti, cum ar fi patriarhii CHIRIL LUCARIS al Alexandriei (1615), 
MACARIE AL ANTIOHIEI (1657), însoțit de PAUL DE ALEP, DIONISIE AL 
CONSTANTINOPOLULUI (1693), GHERASIM AL ALEXANDRIEI (1708) 
etc, toți având cuvinte de laudă la adresa mânăstirii Radu Vodă. 

Din păcate, cutremurul din anul 1802 a afectat mult acest lăcaş, făcând să 
se prăbuşească „mai jos de mijloc măreţul turn al lui Radu Vodă”. Acesta a fost 
însă refăcut de egumenul IGNATIE, în anul 1804. 

Aici, la M-rea Radu Vodă a funcţionat, între anii 1839-1848 Seminarul 
mitropoliei, mutat de la M-rea Antim. De asemenea, începând cu toamna anului 
1847, în chilule mânăstirii a funcţionat Liceul Francez, şcoală destinată 
odraslelor boiereşti, ce a luat locul Colegiului Sf. Sava. 

În prima jumătate a veacului al XIX-lea, din păcate complexul de la Radu 
Vodă se şubrezeşte: biserica, cele 14 chilii dinspre răsărit, cele 18 dinspre apus, 
cele 4 odăi egumeneşti, inclusiv „foişorul domnesc” (fostul palat al 
domnitorului), precum şi acoperişul. 

Între anii 1858-1863 se fac reparaţii clădirilor, inclusiv bisericii 
modificările aduse, din nefericire, afectând stilul original al acestora. Biserica va 
fi pictată între anii 1862-1864 de C. Lecca, profesorul lui Theodor Amman, 
lucrarea fiind executată în ulei. 

În ceea ce priveşte lucrările de întreţinere şi reparaţii, să remarcăm că, în 
vremea domniei lui Ştefan Cantacuzino (1714-1716), s-au făcut acestei biserici 
importante reparații, fapt pentru care chipul domnitorului va fi zugrăvit, alături 
de primii ctitori, din rândul cărora se remarcă un Barbu vornicul, cu jupânița sa 


Preda şi o copilă. 


Din punct de vedere arhitectural, biserica ridicată la începutul veacului al 
XVI-lea a fost reclădită pe vechiul contur al bisericii distruse în anul 1595 de 
către Sinan Paşa. Ea avea însă să fie construită mult mai înaltă decât clădirea 
primei biserici, având în plus două nave laterale, ceea ce îi va mări dimensiunile, 
atât în înălțime cât şi, desigur, în plan vertical. 

Clădirile mânăstireşti înconjurau platoul central şi biserica din cinci părți, 
ca un pentagon puţin neregulat. 

În apropierea bisericii se afla un cimitir unde, în veacul al XVIII-lea s-a 
ridicat un paraclis, ţinând nemijlocit de M-rea Radu Vodă, de fapt bisericuţa Sf. 
Anastasie, cunoscută şi sub numele de Biserica lui Bucur. 

În veacul XX, M-rea Radu Vodă a cunoscut ample restaurări, în special în 
vremea Patriarhului Justinian, care, de altfel, este înmormântat în interiorul 


bisericii, conform unei îndelungate tradiții respectate în timp. 


Biserica “Sf. Atanasie” (Bucur) 


Construită la începutul secolului al XVIII-lea, cu pridvor şi turlă de zid, 
cu acoperiş în formă de ciupercă, înălțat deasupra naosului, prezintă aspect rural; 
interiorul tăvănit înainte de anul 1853. Exteriorul este decorat cu arcade înalte. A 
suferit numeroase lucrări de refacere: 1802, 1863, 1909 -1910 (de arhitectul 
Grigore Cerchez) şi 1931. Cele mai vechi icoane datează din anul 1705. 

După o tradiţie neautentificată, ar fi biserica ciobanului Bucur; se pare că 


în secolul al XVIII-lea servea ca bolniță mânăstirii Radu Vodă. 


Biserica „MIHAI - VODĂ” 


Biserica „Sf. Nicolae” a fostei Mânăstiri Mihai Vodă 


La poalele dealului Mihai Vodă exista, după cum atestă documente datând 
din a doua jumătate a sec. al XVI-lea, o m-re cu hramul Sf. Nicolae din Mira 
Lichiei, ridicată de către jupâneasa Caplea, soția postelnicului Ghiorma. 

Dintr-un act emanat de la cancelaria lui Petru Vodă cel Tânăr, din 
perioada 1564-1568, aflăm că acest lăcaş a fost metoh închinat M-rii SIMON 
PETRU (SIMOPETRA) de la Muntele Athos. M-rea Caplea a fost clădită 
înainte de mijlocul, veacului al XVI-lea, succedând, probabil, unui alt aşezământ 
bisericesc, aflat aici încă din vremea lui Mircea cel Bătrân. 

Biserica jupânesei Caplea, situată chiar pe malul Dâmboviţei, era supusă 
periodic inundaţiilor, de aceea egumenul Evghenie şi călugării de la această 
mânăstire se vor plânge patriarhului de Constantinopol, IEREMIA II TRANOS, 
cerându-i încuviințarea de a clădi altă biserică. 

Egumenul Evghenie a aflat sprijin la Mihail Banul, adică Mihai Viteazul, 
pe atunci mare dregător al lui Mihnea Turcitul, care cu a sa cheltuială, a ridicat 
din temelie, pe creştetul dealului din apropiere (drept pentru care acesta va fi 
cunoscut până în zilele noastre drept dealul Mihai Vodă) o „biserică frumoasă şi 
arătoasă” având de asemenea hramul Sf. Nicolae. Aceasta se întâmplă între anii 
1589-1591. Tot dregătorul muntean a ridicat chilii în jurul bisericii dăruindu-i 
acesteia odoare din aur şi argint, moşii, sate, mori, vii, robi etc. Averea 
mânăstirii a crescut în mod considerabil, cu trecerea timpului. Astfel, sub 
domnia lui C. Brâncoveanu, M-rea Izvorani, de lângă Buzău, inclusiv uriaşa sa 
avere, a fost închinată M-rii Mihai Vodă, ca metoh. Aceeaşi soartă a avut şi M- 
rea Biserica Albă, din Bucureşti, la începutul veacului al XVIII-lea. În perioada 
1750-1821, M-rea Mihai Vodă a atins culmea prosperității economice, egumenii 


„mihailoţi” aflându-se în permanentă competiție cu cei „radulioți” pentru 


sporirea zestrei averilor mânăstireşti, deținând chiar mori, cârciumi şi prăvălii în 
Bucureşti. 

Patriarhul IEREMIA II TRANOS va veni la Bucureşti pentru sfințirea 
acestui lăcaş (octombrie 1591), pe care l-a ridicat la rangul de STAVROPIGHIE 
patriarhicească, cu subordonare directă patriarhiei de Constantinopol. Însă 
biserica veche (M-rea Caplea) şi lăcaşul cel nou (M-rea lui Mihai Vodă) cu toate 
averile lor, au format o singură unitate bisericească, închinată M-rii 
SIMOPETRA de la Athos. 

În jurul bisericii Mihai Vodă a existat, încă de la întemeierea ei, un 
cimitir, care ocupa odinioară o mare parte din curtea Arhivelor Statului de mai 
târziu. 

Clădirea M-rii Mihai Vodă, precum şi chiliile înconjurătoare au avut de 
suferit vătămări grave, în special în timpul năvălirilor turceşti şi tătăreşti din anii 
1657-1659. 

În cursul secolului XVI-XVII şi primele decenii ale veacului al XVIII-lea, 
dealul Mihai Vodă era situat în „susul Bucureştilor”, în afară de oraş. El era 
înconjurat de o întinsă zonă de vii şi livezi, cu mulţi pomi roditori, aspect pe 
care l-a păstrat până în veacul al XIX-lea. Cu timpul locurile din jurul M-rii 
Mihai Vodă s-au populat treptat, apărând 6 noi mahalale, numite: MIHAI 
VODĂ, IZVOR, DEALUL, SPIRII, BISERICA ALBĂ zisă Postăvaru, 
ARHIMANDRITULUI (Sf. Apostoli) şi ANTIM. 

Tot în apropierea M-rii Mihai Vodă s-a ridicat, în 1755-1756, şi noua 
curte domnească de pe Dealul Spirii. De altfel, în cursul vremii, M-rea Mihai 
Vodă a slujit temporar drept reşedinţă domnească, ori de câte ori domnitorii nu 
mai puteau locui la Curtea Veche, Cotroceni sau Curtea Nouă, din Dealul Spirii, 
construită de către Alexandru Vodă Ipsilanti. Astfel, C. Mavrocordat (1738), 
Alex. Const. Moruzi (1793-1796), Al. Ipsilanti, în a doua sa domnie (1796- 
1797) şi Grigore Ghica (1823-1827) au locuit la M-rea Mihai Vodă. 


Cutremurul din 14 oct. 1802, ce a devastat oraşul Bucureşti a pricinuit 
mari daune clădirii: crăparea bolților şi prăbuşirea turlelor Bisericii Mihai Vodă, 
respectiv a clopotniţei sale. 

Ulterior, bolțile şi turlele, care la început erau din zid, au fost înlocuite 
prin bolți de scânduri şi turle din lemn, acoperite cu tinichea, vopsită în roşu, cu 
chinovar. Aceste mijloace improvizate, ieftine, dar inestetice, au fost folosite, 
din păcate, şi la repararea altor biserici din Bucureşti, afectate de cutremurul din 
1802. 

Alte reparaţii s-au făcut bisericii în 1834-1838, în urma cutremurului din 
acel an (arhimandrit fiind TEODOSIE CONTOPULO). Cu începere din 1828, o 
parte din chiliile acestei mânăstiri, anume cele situate pe latura de est, au fost 
folosite în scopuri laice; spitalul militar, Şcoala Mică de Chirurgie, devenită apoi 
Școala de Medicină (de la 4 decembrie 1855 până la 1860) iar, ulterior, Şcoala 
Militară (1860-1862). 

După secularizarea averilor mânăstireşti (noiembrie 1863), fostele chilii 
călugăreşti de la Mihai Vodă au fost repartizate Arhivelor Statului, ce nu aveau 
încă un local propriu. Ele au fost mutate aici însă abia în 1866. ministerul 
Instrucțiunii publice a refăcut radical vechile chilii şi a construit în perioada 
1910-1916, pe vechea pivniţă şi temeliile din secolul XVI, noul Palat al 
Arhivelor Statului, căruia i s-a păstrat forma patrulater. 

Biserica Mihai Vodă, împreună cu clopotnița dinspre răsărit a fost 
reparată, prin grija C.M.I. între anii 1928-1934, iar aripa de nord a Arhivelor 
Statului a fost refăcută radical în 1940-1941. 

Biserica a fost translatată pe actualul amplasament în anul 1985, împreună 
cu clopotniţa. 

Din punct de vedere tipologic, biserica Sf. Nicolae imită modelul bisericii 
înălțate de Radu cel Mare la LOPUSNIA, în Craina Sârbească (circa 1500). Are 
formă de treflă. Pronaosul era despărțit în trecut de naos prin trei arcade, 


susținute de doi stâlpi izolați. Naosul cuprinde doi sâni, fiind dominat de o turlă 


octogonală. Altarul este mărginit de două absidiole dreptunghiulare, 
proscomidia şi diaconiconul. De remarcat faptul că pastoforiile sunt încoronate, 
fiecare, cu turle mai mici. Biserica nu a avut clopotniţă, deoarece aceasta se află, 
încă de la întemeiere, în partea de est a curţii, în dreptul altarului. 

În anul 1711, în vremea lui Constantin Brâncoveanu, a fost aşezată la 
intrarea principală a acestei biserici o uşă ornamentală astăzi înlocuită cu o alta, 
şi un portal de piatră, frumos sculptat cu ulei, vrejuri şi frunze. Aceste adăugiri 
au fost făcute sub egumenul IOSIF din MILOS, precum aminteşte inscripția 
greacă gravată deasupra uşii care, însă, în mod eronat, menţionează data de 1594 
ca an al sfințirii acestei biserici. 

Construită în întregime din cărămidă, decorația fațadelor derivă din 
modelul bisericii M-rii Dealu: fațade împărțite în două registre, separate printr- 
un brâu median, alcătuit dintr-un tor încadrat de şiruri de cărămizi, aşezate pe 
colț. Asemenea decoraţiei exterioare de la Bucovăţ, Tutana sau Mărcuţa, cele 
două registre sunt placate cu arcaturi formate din ciubuce, cu ajutorul unor 
cărămizi de format special, cu alternanță ASIZE de CARAMDIDA — PANOURI 
DE TENCUIALĂ. Cornişa, alcătuită din cărămizi dispuse pe colț, formează 
modelul numit „dinţi de fierăstrău”. 


Preot paroh Dobrion Beldion. 


Biserica Stelea 


Se află în imediata apropiere a bisericii Sf. Gheorghe Vechi, acolo 
unde în prezent se află un scuar, pe actuala stradă Stelea Spătaru. 

Biserica Stelea, a fost ridicată de Spătarul Stelea, între anii 1577-1582, în 
timpul domniei lui Mihnea Vodă Turcitul. 

Spătarul Stelea, ctitorul bisericii ce-i va purta numele, boier bogat, 
probabil grec de origine a mai ctitorit şi la Târgovişte un monument religios ce-i 
poartă, de asemenea, numele. 

Acesta a chemat călugări pricepuţi de la M-rea IVIR (Muntele Athos), 
însoțiți de lucrători, care au ridicat din temelie biserica. Aceştia au dat lăcaşului 
hramul Adormirea Născătoarei, asemenea hramului purtat de M-rea Ivir, şi 
au închinat-o Sfântului Munte, M-rii Ivir. 

În 1595, Sinan Paşa, în retragerea sa din calea oştilor lui Mihai Viteazul a 
incendiat şi distrus numeroase clădiri şi lăcaşe de cult din Bucureşti, printre care 
şi Biserica M-rii Stelea. 

Timp de aproape 30 de ani, m-rea rămâne în părăsire, până în vremea lui 
Leon Vodă, domn care decide ca averile M-rii Stelea să intre în posesia M-rii 
Radu-Vodă. 

Odată cu strămutarea capitalei Ţării Româneşti de la Târgovişte la 
Bucureşti, egumenul M-rii Radu Vodă, pe nume Grigorie, ajuns între timp 
„vlădică şi mitropolit” al Ţării Româneşti, decide refacerea M-rii Stelea şi, cu 
voia domnitorului ridică acest lăcaş la rang de Mitropolie a Munteniei. 

Cu vremea, biserica Stelea ajunge metoh al M-rii Radu Vodă. În anul 
1838, cutremurul aduce grave stricăciuni clădirii bisericii, fiind reparată de 
meșterul constructor Josef Weltz. Din nefericire, marele incendiu din ziua de 
Paşti — 20 martie 1847 — care a distrus o mare parte din Bucureşti, a distrus cu 
desăvârşire şi biserica Stelea. O parte din arhiva acesteia şi a obiectelor de cult 


au fost aduse la M-rea Radu Vodă, unde se mai găsesc şi în ziua de azi. 


Din păcate, acest lăcaş, situându-se în apropierea bisericilor Sf. 
Vineri, Vergului (Sf. Mina), Sf. Gheorghe Vechi, nu a mai fost reconstruit — 
lipsind interes atât din partea enoriaşilor cât şi a autorităților. Din acest motiv, în 


luna ianuarie 1850, biserica este demolată. 


Biserica „Visarion” 


(Str. Visarion nr. 24) 


„Această sfântă şi dumnezeească biserică întru cinstirea şi lauda Sfântului 
Ierarh Visarion şi a sfinților împărați, cei întocmai cu apostolii Constantin şi 
Elena, ridicatu-s-a din temelie, împodobitu-s-a pe dinăuntru şi pe dinafară de 
prea creştina doamnă Elena FEraclide, născută Stârcea, spre pomenirea de-a 
pururi a sa şi atot bun şi blagogestiv neamului său, supt oblăduirea înţeleptului 
nostru rege CAROL I şi arhipăstoria I.P.S. D.D. dr. CONON, primat al 
României, anul 1913”. 


(preot Crângaşu Nicolae ) 
Paroh pr. Prof Nicolae Buga — în curtea bisericii Sf Gheorghe Vechi 


Biserica „Pitar — Moş” 


(Str. Pitar Moş nr. 16) 


„Această sfântă biserică s-a clădit în anul 1795, sub domnia lui Alexandru 
Moruzi Constantin Voievod şi s-a refăcut în anul 1898, sub domnia regelui 
Carol I, în timpul arhipăstoriei P.S. Mitropolit IOSEF GEORGIANUL, fiind ca 
preşedinte de miniştri dl. D.A. Sturza şi primar al Capitalei dl. C.F. Robescu. 

Refacerea acestui sfânt lăcaş s-a executat după neobosita stăruinţă a d-lor 
epitropi Alexandru Antimescu, preotul BOCANCEA ALEXANDRU şi Ion St. 
Brăteanu, după planul şi sub conducerea d-lui arhitect Ştefan Ciocârlan de către 
d-l Gheorghe Ştefănescu, ca antreprenor. Pictura s-a executat de domnul FRIITZ 


ELSNER, pictor.” 


Document de Sfinţire 


„Cu vrerea Tatălui, cu ajutorul Fiului şi cu săvârşirea Sfântului Duh, 
Treimea cea de o ființă şi nedespărțită. 

Ziditu-s-a acest dumnezeesc lăcaş cu hramul Adormirea Maicii 
Domnului, în anul mântuirii 1795, tot atunci fiind împodobită cu zugrăveală în 
tencuială crudă şi înzestrată cu toate cele de trebuinţă, pentru săvârşirea sfintelor 
slujbe. 

Cu trecerea vremii, sfântul lăcaş a suferit stricăciuni atât la ziduri cât şi la 
zugrăveală, iar cutremurul cel mare din 1940 l-a lipsit de orice frumuseţe, astfel 
că a fost de trebuinţă să fie împuternicit şi mărit pe deantregul între anii 1964- 
1966. 

Lucrările de preînnoire s-au împlinit prin daniile bunilor creştini ai 
parohiei, la stăruinţele preotului paroh Vasile Gregorian, ajutat de Consiliul şi 
Comitetul parohial, în timpul arhipăstoriei Prea Fericitului Părinte Patriarh 


Justinian, care a şi dăruit mari ajutorinţe pentru săvârşirea noii zugrăveli, la care 


au osârdiit meşterii zugravi: arhimandrit Sofian Boghiu, Olga Greceanu, Petre 
Judeţ şi Mihai Moroşanu. Slujbele de resfințire s-au săvârşit în a 18-a zi a lunii 
decembrie din anul 1966, de către împuterniciții Prea Fericitului Părinte 
Justinian, preotul consilier Stan Dimancea şi protoiereul Octavian Popescu, 
împreună cu sobor de preoți. Bunul Dumnezeu să înscrie în cartea vieţii pe toți 
cei ce au trudit şi au ajutat la refacerea şi înfrumusețarea acestui sfânt lăcaş. 
Amin. 


Pr. Paroh VASILE GREGORIAN. 


Biserica Sfântului Elefterie 


„Cu vrerea Tatălui, cu ajutorul Fiului şi cu săvârşirea Sfântului Duh, 
Treimea cea de o ființă şi nedespărțită. 

Această sfântă şi dumnezeească Biserică, întru care se cinsteşte şi se 
prăznuieşte hramul sfințitului Mucenic Elefterie, episcopul Iliricului şi al 
Sfântului Mare Mucenic Gheorghe, s-a zidit din temelie, cu dania binevoitoare a 
enoriaşilor, cu ajutoarele hărăzite de alți bine credincioşi creştini şi instituții 
bisericeşti şi de stat şi cu purtarea de grijă şi sârguință a unui Comitet de 
construcţie, condus de preotul profesor universitar MIHAIL BULACU, parohul 
bisericii. 

Lucrările începute la 29 iunie 1935, când cu binecuvântarea Patriarhului 
Miron (+1939), s-a pus piatra de temelie, au fost întrerupte în anul 1940, din 
pricina celui de-al doilea război mondial (1939-1945) când i se înălțaseră 
zidurile, cu podoabele lor pe dinafară şi i se făcuseră turlele şi acoperişul. 

Trecând vremea de război, din îndemnul şi mai ales cu sprijinul Prea 
Fericitului Părinte Justinian, Patriarhul Bisericii Ortodoxe Române, ele au fost 
reluate. Cu acest prilej, din a Prea Fericirii Sale dumnezeească râvnă, i s-a dăruit 
de Arhiepiscopia Bucureştilor cele 3 tâmple sculptate în lemn şi însemnate 
ajutoare pentru facerea picturii şi pentru a fi înzestrată şi înfrumuseţată aşa cum 
se vede. 

Ostenitori şi îngrijitori la tot acest lucru au fost slujitorii bisericii, preotul 
paroh Mihail Bulacu, preotul Ştefan, fostul paroh, preotul Atanasie Preda şi 
preotul Octavian Popescu, ajutaţi de epitropie, Consiliul şi Comitetul parohial, 
precum şi de întreaga obşte din enorie. 

Planul a fost întocmit de arh. Constantin lotzu, sculptarea tâmplelor în 
lemn de iscusitul meşter Grigorie Dumitrescu, iar pictura de pictorii Vasile 


Rudeanu şi losif Keber. 


Şi s-au isprăvit lucrările la împlinirea a 36 de ani de la începerea lor, adică 
la 29 iunie 1971 când, de praznicul Sfinţilor Apostoli Petru şi Pavel, s-a şi 
târnosit de către însuşi Prea Fericitul Părinte Justinian, Patriarhul Bisericii 
Ortodoxe Române.” 

Paroh Preot Prof. Gh. Bulacu 
29 iunie 1971. 


ISTORIA BUCURESTIULUI PRIN BISERICILE SALE 
Fascic. V 


Biserica „Adormirea Maicii Domnului” 


(Str. Sperantei) 


Pisania: „Ziditu-s-a această biserică cu hramul Adormirea Maicii Domnului în 
anul 1710, fără pridvor, de către marele vornic Iordache Kreţulescu şi soţia sa 
Safta, fiica lui Constantin Brâncoveanu. 

În anul 1884 ea a fost pictată de Gh. Tăttărescu, cu cheltuiala Emiliei Em. 
Lahovary. 

Între anii 1902-1941, biserica a fost închisă. La data de 14 decembrie 
1941 ea a fost deschisă şi redată cultului, iar în anii 1966-1968, în vremea 
păstoriei Prea Fericitului Patriarh Iustinian, cu ajutorul Prea Sfinţiei Sale, al 
credincioşilor şi cu îndemnul preotului C. Sârbu, biserica şi casa parohială au 
fost reparate în întregime, acoperindu-se cu tablă nouă. 

Pictura a fost restaurată de Olga Greceanu, care a pictat şi pridvorul, zidit 
acum cu cheltuiala preotului paroh Constantin Sârbu, ajutat de munca benevolă 
a credincioşilor, spre slava lui Dumnezeu, a Maicii Domnului şi pentru 
pomenirea soţiei sale, Maria Presbitera. 


1 Iunie 1969 Lui Dumnezeu slavă!” 


Biserica „Foişor” 


(Str. Foişorului nr. 119) 


„Biserica a fost zidită de către doamna Smaranda, soția domnitorului Ţării 
Româneşti, Nicolae Mavrocordat, în anul 1746. prin HCM 1160/1955, a fost 
recunoscută ca monument istoric, la nr. 41. În partea de sud-est, cam la 30 m de 
biserică, a fost zidit si un palat domnesc, ale cărui urme se mai văd şi astăzi. 
Aici s-au întreprins cercetări de către Muzeul de Istorie al Oraşului Bucureşti, în 
anii 1963-1964. Acest palat a fost reşedinţa de vară a familiei domnitoare şi 
probabil că avea şi un foişor, de la care şi-a luat numele, mai întâi biserica, apoi 
cartierul şi strada. 

Potrivit tradiţiei orale, Palatul domnesc de la Biserica Foişor era legat 
printr-un pod de lemn care, în linie dreaptă, traversa valea mlăştinoasă a 
Dâmboviţei, ajungând la M-rea Văcăreşti, ctitorie şi reşedinţă domnească a lui 
N. Mavrocordat. 

Încă de la fondare, biserica Foişor a fost închinată M-rii Radu Vodă din 
Bucureşti şi deservită de către călugări, până când au început aşezări omeneşti în 
jurul ei. 

Cu timpul, înmulţindu-se locuitorii, biserica a devenit parohie şi a fost 
deservită de preoți de mir. Până în anul 1880, pridvorul bisericii a servit ca 
şcoală pentru copiii enoriaşilor acestei parohii, care doreau să înveţe să citească 
şi să scrie. Până mai anii trecuţi, locuitorii acestui cartier povesteau despre 
dascălul Răducanu, cântăreț la această biserică, care aduna zilnic copiii în 
pridvorul bisericii, învățându-i să citească pe ceaslov sau psaltire. 

Pentru osteneala sa, era plătit lunar de mamele copiilor. 

Pictura inițială, a acestei biserici, în frescă, în stil bizantin, care se mai 

poate vedea şi astăzi, în urma sondajelor făcute de către specialiştii Comisiei 


Monumentelor Istorice, a fost acoperită în întregime în 1888-1889, cu o pictură 


în ulei. Atunci s-au lărgit mult ferestrele bisericii, stricându-se arhitectura 
inițială a acesteia. 

În anul 1915, în colţul de sud-est al bisericii s-a clădit o cameră cu pivniţă 
dedesubt, pentru a servi de vestmântar şi depozit de obiecte scoase din uz. 
Această cameră vestmântar corespunde printr-o uşă cu altarul bisericii. 

Deasupra uşii de la intrare se află pisania originală, cu următorul conţinut: 

„Această sfântă şi dumnezească biserică, cu hramul Naşterea prea Sfintei 
Stăpânei noastre Născătoare de Dumnezeu şi Pururea Fecioarei Marii, este din 
temelie zidită, zugrăvită şi înfrumuseţată pe dinăuntru şi pe dinafară, până în 
sfârşit, precum se vede, cu toată cheltuiala Prea Luminatului Măriei Sale 
Doamnei Smarandei Doamna Fericitului şi Pururea Pomenitului răposatului 
Măriei Sale Ion Nicolae Alexandru Voievod, săvârşindu-se în zilele Prea 
Luminatului şi Prea Înălţatului domn Ion Constantin Nicolae Voievod, întru a 
patra domnie a Măriei Sale, aici în Țara Românească, pentru veşnica pomenire a 
Măriei Sale şi a părinţilor Măriei Sale şi a tot luminat neamului Măriei Sale, şi a 
închinat-o a fi metoh Sfintei M-ri Radu Vodă de aici din Bucureşti unde există şi 
se cinsteşte cu hramul Prea Sfintei Troiţe, fiind şi moşia acestei mânăstiri şi a 
fost ispravnic până la săvârşirea acestui Dumnezeesc lăcaş PASCAL VEL 


ISPRAVNIC. De la zidirea lumii 7254, nov. 20, de la Hristos 1746.” 


Biserica „UDRICANI” 
(Str. Barasch Iuliu nr. 11) 


„Inscripţia de deasupra uşii a doua de la intrarea în biserică arată că 
această biserică este zidită din temelie la anul 1734 de Udrican Clucerul şi soția 
Maria. 

(Urmează textul pisaniei) 

Cutremurul din 1802 a pricinuit crăpături zidurilor bisericii. În urma 
acestor stricăciuni, biserica a fost reparată şi consolidată cu legături de fier de 
către trei credincioşi: Nicolae, Ieremia şi Marin. 

Tot atunci s-a umplut cu zid cele trei părți ale coloanelor de la intrarea în 
biserică. Inscripţia de deasupra primei uşi de la intrare faţă, din pridvor, ne arată 
aceasta (urmează textul inscripţiei) 

Biserica a mai suferit stricăciuni la cutremurul din 1839 (sic!) şi mai ales 
de la marele incendiu din 23 martie 1847 când, nimicind o mare parte din 
Bucureşti a distrus şi o mare parte a bisericii UDRICANI, cu odoarele dintru 
dânsa şi cu casele ce erau în spatele altarului. 

Arhiereul TIMOTHEI TROADAS, fostul egumen al mânăstirii Sfântul 
loan din Focşani, a cărui biserică fusese închinată printr-un hrisov al 
domnitorului Moruzi din 5 iulie 1793 în trei rânduri a făcut reparații şi 
împodobiri bisericii, aşa după cum se vede în inscripția bisericii, partea stângă 
(urmează textul, n.n.) 

1848 Aprilie 4 s-a sfințit. 

Pe la sfârşitul secolului al XVIII-lea, Biserica Udricani şi-a făcut mare 
faimă şi cinste prin şcoala de carte românească pe care o înființase, şcoală 
despre care vorbeşte şi Ion Ghica în Scrisori către Vasile Alexandri („Școala 
acum 50 de ani”) şi unde întrebuințează cuvinte de laudă pentru 


conştiinciozitatea şi idealismul cu care Dascălul Chiosea de la Biserica Udricani 


îşi făcea datoria, şi pentru marele aport pe care şcoala de la Udricani şi alte şcoli 
de carte românească l-au avut la luminarea poporului. 

Iată cum descrie şi Ion Ghica Şcoala de la Udricani: „dar să ne întoarcem 
la şcoala noastră de la Udricani, şcoală sub albastrul cerului, 
pe prispa bisericii, unde când ploua, copiii se ghemuiau în odaia ţârcovnicilor 
jos pe cărămizi sau în clopotniţă de citeau şi scriau pe genunchi şi pe brânci ... 
din acele şcoli îşi recrutau bisericile preoţi şi cântăreţi, acolo boierii căutau 
băieţi pe care îi luau în casă pe procopseală, de acolo a ieşit Chiru de la Biserica 
Enii, Dumitrache Bondoliu, tata reposatului Vlădică Calistrat, Unghiurliu de la 
Sărindar, Costache Stirbu de la Sf. loan de lângă puşcărie şi Petre Efesiu, care 
mai în urmă a ajuns cântăreț în strana din dreapta la Patriarhie. Acolo au fost 
dați la învăţătură Anton Pann, Petrache Nănescu, Nicolae Alexandrescu, Paris 
Momuleanu, Marin Serghiescu etc. 

Pe Nicolae Alexandrescu, cum l-a auzit Grigore Ghica, l-a luat acasă, îl 
plimba cu dânsul noaptea în butcă dinainte, de-i cânta cântece de lume. Când 
Grigorie Ghica s-a făcut domn, Nicolae Alexandrescu a ajuns cafegi-başa. Pe 
Marin Serghiescu l-a luat Alechache Villara cântăreţ la biserica Negustorilor, l-a 
plimbat cu dânsul pe la Petersburg, cu Regulamentul; dar, mai pe urmă, 
molipsindu-se de boala patriotismului, a fost arestat cu Mitică Filipescu, cu 
Nicolae Bălcescu şi cu Telegescu, trimis la Ocnă, unde şi-a ispăşit păcatele ani, 
până când a venit de l-a scos revoluția din patruzeci şi opt, ca să-i procure 
dulcile fericiri ale unei prescripţiuni de zece ani. El a fost cunoscut mai mult sub 
numele de Marin Naţionalu. Vodă Cuza îl iubea, îl avea adesea la masă şi-l 
mângâia cu numele de Moş Marin. 

Când a venit la Bucureşti dascălul Lazăr, băieții de la Udricani, de la Sf. 
Gheorghe de la Colțea şi de la toate bisericile au golit acele şcoli şi au alergat la 
sfântul Sava cu Petrache Poenaru, cu Eufrosin Poteca, cu Simion Marcovici, cu 
Pandele, cu Costache Moroiu şi cu mulți alți tineri din şcoala grecească ...” 


Biserica Udricani a avut şi o renumită şcoală de caligrafie. 


În pridvorul bisericii se găsesc 4 morminte (sunt redate numele de pe 


pietrele mortuare). Mai există un mormânt şi în biserică.” 


Biserica „Scaune” 


(str. Scaune nr. 20) 


„Hramul bisericii este Naşterea Maicii Domnului şi Adormirea Maicii 
Domnului. Nu se ştie cu siguranță data construcției. Istoricul IONESCU-GION, 
în ISTORIA BUCUREȘTILOR remarca: „se zice că este fondată la 1611, în 
altul de la 1681, de la Şerban Cantacuzino şi în Condica Brâncovenească de la 
1701”. 

L-a început s-a numit şi Biserica Măcelarilor sau a Săpunarilor. 

În anul 1843 a fost restaurată de paharnicul IOAN COSTACOPOLU, care 
a zugrăvit-o de „iznoavă” şi i-a tencuit exteriorul. Biserica face parte din cele cu 
plan treflat, cu pridvor deschis, cu o singură turlă deasupra pronaosului. Este 
construită din cărămidă şi acoperită cu olane. 

Pictura actuală este originală, dar data şi pictorul nu se cunosc. Prezintă o 
deosebită valoare artistică. 

În anul 1944 a fost spălată şi restaurată de pictorul Gh. Popescu, 
cheltuindu-se suma de 530.000 lei. 

Pe zidul de la intrare se văd cei doi ctitori: T{NASE şi STAVRO, cu 
familiile lor, ţinând vechea biserică. Pe uşa de la intrare se află o veche 
inscripție: „D(umi) T(ru) LERE (scu) L(ă) C(ă) T(uş) 1975, mart. 1.” Care ne 
indică data când a fost făcută. 

În interior, sub pantocrator, se află o piatră sculptată, în relief, cu un 
vultur, care poartă data de 25 martie 1863. În stânga pronaosului sunt două 
morminte, cu data 1803 şi 1819, iar în stânga pridvorului un mormânt, cu data 
1830. 

În jurul bisericii se mai află o parte din vechiul cimitir, datând din secolul 
al XIX-lea. 

Între 1910 şi 1940 nu s-au mai oficiat în această biserică, fiind închisă şi 


lăsată în părăsire, fapt ce a dus la ruinarea ei. 


În anul 1939 a fost hirotonisit ca preot pe seama acestei biserici tânărul 
licenţiat în teologie, GHEORGHE PREJNEANU care, cu sprijinul Comisiunii 
Monumentelor Istorice, a autorităților religioase şi civile, a început restaurarea 
bisericii. În 1939 s-a executat acoperişul, din olane. În 1944 s-a dezgropat 
biserica, fiind îngropată aproape 1 m, scoţându-se 585 m.c. pământ şi moloz: s-a 
pardosit interiorul şi curtea cu dale de piatră de Buzău. 

S-a restaurat catapeteasma şi baldachinul din Sfântul Altar. S-a introdus 
lumina electrică. 

Biserica s-a redat cultului la 15 august 1944, iar la 8 septembrie a fost 
resființită, căpătând al doilea hram, Sărbătoarea Maicii Domnului. 

În biserică se află o icoană a Maicii Domnului, făcătoare de minuni. 

În 1954 s-a construit actuala turlă. În 1955-1956 s-a pavat restul curții iar 
în anul 1957 s-au introdus gazele naturale.” 

Bucureşti, 2 februarie 1975, Paroh Econom-Stavrofor Gheorghe 
Prejbeanu. 


Preot paroh BOŞTENARU ION 


Biserica „Dintr-o zi” — Sfântul Nicolae 


(Str. Academiei nr. 18, Buc., sector 1) 


„Această biserică este o veche ctitorie a urmaşilor lui MIHAIU din 
Târgşor, ucis în anul 1612 de către vornicul Radu Mihnea fiindcă îi râvnea 
domnia. El a fost proprietarul unui întins teren în partea aceasta a vechiului 
Bucureşti. După uciderea lui Mihaiu, proprietatea lui s-a împărțit între cei trei fii 
ai săi:  Neagul, Gheorghe şi Antonie. Neagul, feciorul cel mare, era foarte 
profitor să ajungă domn al uneia din ţările româneşti şi după ce a încercat 
zadarnic cu rugăminţi sau promisiuni la Constantinopol şi la principele 
Transilvaniei, Gheorghe Rackozi şi-a pus nădejde în Dumnezeu. În acest scop, 
el a făcut juruinţă că va construi o biserică într-o zi. Făgăduința şi-a îndeplinit-o, 
ridicând pe acest loc o bisericuţă mică de lemn, într-o singură zi. 

Cât de mică a fost biserica ridicată de Neagul Postelnicul, ne-o spune 
cronicarul Radu Greceanu, care o văzuse şi o cunoscuse în a doua jumătate a 
secolului al XVII-lea şi despre care spune: 

„În oraşul Bucureşti este o bisericuţă de lemn mititică foarte şi veche 
foarte, care se cheamă biserica dintr-o zi”. 

După moartea lui Neagul, mica sa bisericuță, precum şi tot terenul din 
jurul ei, ca şi cea mai mare parte din averea lui, a trecut în stăpânirea fratelui său 
mai mic, Antonie Vornicul din popeşti, care a ajuns domnul Țării Româneşti, 
între 1669-1672. de la el, proprietatea trece la unicul său fiu, Neagul Postelnicul 
Negoescu, zis şi Popescu, de la care trece — drept zestre — la fiica sa MARICA, 
odată cu căsătoria ei cu Constantin Brâncoveanu. 

În 1702, Doamna Marica, „au ridicat această bisericuţă mititică foarte şi 
au înălțat alta de piatră în locul ei, foarte iscusită şi gingaşă, făcând-o şi pe care 


au înfrumuseţat-o atât pe dinăuntru precum şi pe dinafară, precum se vede.” 


Biserica zidită de Doamna Marica, soţia lui Constantin Brâncoveanu, în 
locul celei de lemn a lui Neagul Postelnicul, fratele bunicului ei, este biserica de 
azi, păstrând acelaşi nume de „biserica dintr-o zi”, cu hramul Sf. Ierarh Nicolae. 

Această biserică a servit ca lăcaş de închinare domnitorului, până la 1830, 
aceştia având locuinţa vis-a-vis, de unde intrau direct în cafasul bisericii printr- 
un coridor construit anume pe deasupra străzii. 

În 1825, un incendiu a distrus acoperişul bisericii, fiind refăcută la 1826- 
1827, sub domnia lui Grigore Ghica Vodă, după care s-a pus pisanie deasupra 
uşii de intrare şi în care se spune: „Această sfântă şi dumnezeiască biserică ce se 
numeşte dintr-o zi, cu hramul Sf. Ierarh Nicolae a fost mai înainte făcută din 
lemn şi învechindu-se, minunata doamnă MARICA, a Măriei Sale Constantin 
Basarab Brâncoveanu VV, la leat 1702 de la naşterea domnului nostru Iisus 
Hristos, îndemnându-se a făcut-o toată de zid şi a înfrumuseţat-o cu toate 
podoabele spre pomenirea Măriei Sale, ispravnic fiind dumnealui Enache 
Văcărescu, Vel Logofăt. În urmă, la leat 1825, în zilele Măriei sale Grigore 
Ghica VV al IV-lea, întâmplăndu-se de s-au ars şi s-au reînnoit şi s-au 
înfrumusețat, precum se vede, cu grija Măriei Sale, Grigore Ghica şi a altor 
pravoslavnici, prin stăruința dumnealui vel stolnic Stanciu epitropul acestei 
sfânte Biserici isprăvindu-se l-a preînnoit la 1827”. 

Din 1911 până în 1945 această biserică a servit ca loc de închinare pentru 
comunitatea albaneză din Bucureşti, iar de la această dată a revenit la rostul ei 
firesc, adică comunităţii ortodoxe române din această parte a capitalei. 


Paroh preot N. Popescu-Cernea. Preot paroh RUNCANU VASILE. 


Biserica Doamnei 


(Calea Victoriei nr. 28, sector 4) 


Hramul: „Intrarea în biserică a Maicii Domnului” 


„Biserica Doamnei a fost zidită în anul 1683 de Doamna Maria, soția lui 
Şerban Cantacuzino, pe locul altei biserici de lemn, făcută tot de ea. La 
terminarea ei, Biserica Doamnei a fost înzestrată de ctitori şi închinată, la 1689, 
oct. 28 M-rii Cotroceni, ctitoria soţului său. Cu acest prilej aflăm că biserica 
avea şi chilii în jur. 

Biserica este construită din cărămidă, pe un plan nou, creaţie a secolului 
al XVII-lea, în formă de dreptunghi alungit, fără abside laterale şi terminată cu 
absida poligonală a altarului. 

Biserica a fost reparată în anii 1869, 1906 şi 1931 de Comisiunea 
Monumentelor Istorice şi nu a suferit modificări decât la turla de la pronaos, 
care a fost refăcută din lemn, îmbrăcat cu tablă, pe o bază mai veche. 

Biserica Doamnei este una dintre primele biserici unde stâlpii interiori, ca 
şi cei ai pridvorului, sunt din piatră, având secțiunea octogonală. Baza şi 
capitelul — şi ele octogonale — sunt sculptate cu motive decorative de origine 
orientală. 

Pronaosul este boltit la fel ca şi naosul. Turla de pe naos mai păstrează 
numai baza pe care a fost pus direct acoperişul. Cu toată vechimea sa, nu este 
sigur că această turlă ar fi existat la origine. 

Pridvorul, deschis, se compune din 9 arcade, în arc de cerc, rezemate pe 
stâlpi de piatră de secţiune octogonală, caracteristici bisericilor din vremea lui 
Șerban Cantacuzino. El este boltit cu două calote sferice, rezemate pe arcuri, 


care stau pe console, şi despărțiți cu un arc transversal. 


Decorul exterior este format din două registre suprapuse pe panouri foarte 
exact construite, mărginite de ciubuce duble, din cărămidă rotunjită cu arcaturi 
semicirculare. 

Registrele, din care cel inferior este dominant, sunt despărțite de un brâu 
obişnuit, format dintr-un tor, între două şiruri de cărămizi dispuse în dinți de 
fierăstrău. 

Ferestrele originare, au chenarele din piatră sculptată, de influență 
moldovenească. 

La intrarea în biserică se află un portal frumos sculptat cu motive florale, 
având deasupra următoarea pisanie: 

„Această svântă şi Dumnezeiască biserică iaste zidită şi înălțată din 
temelia ei până în săvârşitu de luminata Doamna Maria a luminatului Domn lo 
Șerban Cantacuzino Basarab Voievod, oblăduitorul Ţării Româneşti, care întru 
lauda şi proslăvirea svântului hramu văvedenie prea sveatie vladicitu naşei 
bogorodati i prinovianii Marii, ca să le fie măriilor sale, fiilor şi părinţilor 
vecinică pomenire şi sufletelor răpaos şi fericire, leat 1683. 

1683-1684” 

Biserica este pictată de către pictorul grec CONSTANTIN MINA şi ION 
ZUGRAFUL, în frescă. Pictura murală originală, din interior, a fost scoasă de 
sub pictura cea mai nouă, aplicată ulterior, a fost degradată de spărturile 
provocate prin ciocnirea sa de către meşterul (pictorul) care a restaurat-o în 
vederea unei noi picturi, fiind încă descifrabilă. 

Actuala pictură nu a suferit restaurări, până în prezent. 

În anul 1970 s-au întocmit devizele privind restaurarea picturii bisericii, cu 
fonduri proprii şi s-au înaintat forurilor superioare competente, spre aprobare.” 


Preot paroh Crâşmariu Toader 


Biserica „Oborul Nou” 


(cunoscută odinioară sub numele „Oborul din Vii”) 


„Biserica Oborul Nou, cunoscută şi sub numele Biserica Avrig sau „Popa 
Lazăr”, după numele primului ei preot slujitor şi ostenitor împreună cu alți 
ctitori la clădirea ei, este situată la intersecția străzii Avrig cu Popa Lazăr. 

La 12 iunie 1850, un număr de 150 locuitori ai mahalalei Oborul Nou, în 
frunte cu cel care avea să fie ctitorul bisericii, Costache Deftu, sau Deftulescu, 
împreună cu soția sa Anastasia, se hotărăsc să clădească o biserică pe locul 
donat de Grigore Ghika Voievod, din moşia sa domnească. Ei se adresează în 
acest scop Sfintei Mitropolii care, după cercetările cuvenite, aprobă, în ziua de 
30 mai 1853, construirea bisericii care, după terminare, este târnosită la 18 
septembrie 1854. 

La 8 noiembrie 1854, Lazăr Sin Stan, ţârcovnic la biserica satului 
SUHATU, judeţul Ilfov, este hirotonisit preot, pe seama noii biserici. Cu el 
începe şirul celor peste 20 de preoţi care au slujit acest sfânt lăcaş. 

De-a lungul anilor care au urmat, Biserica Oborul Nou a avut un rol de 
seamă în educarea religioasă şi socială a enoriaşilor, dintre care mulți au fost 
comercianți. 

De la zidire şi până astăzi, bisericii i s-au făcut reparaţii capitale şi unele 
îmbunătăţiri. În anul 1899, biserica a fost împodobită cu o nouă tâmplă, iar în 
anul 1913, a fost repictată de pictorul Ion Simionescu. În anul 1943 s-a reparat 
interiorul şi exteriorul bisericii, spălându-se şi restaurându-se pictura în ulei. În 
anul 1963, din nou a fost spălată şi restaurată pictura. În anul 1971 s-a făcut 
instalația cu gaze naturale şi a început încălzirea cu gaze a bisericii, iar în anul 
1973 a fost terminată instalația cu apă curentă în Sfântul Altar. 

Ca hramuri, biserica a avut pe cel al „Sfântului Vasile cel Mare”. „Sfinţii 
Împărați Constantin şi Elena”, „Izvorul Tămăduirii” şi „Adormirea Maicii 


Domnului”. 


În dreapta pronaosului bisericii se află o piatră funerară, din 1854, sub 
care odihnesc osemintele ctitorilor ei. 

Vrednic de menţionat este faptul că, în anul 1896, dascălul Dumitrache 
Popescu, conformându-se ordinelor Directorului Şcoalelor Naţionale, Petrache 
Poenaru, a înfiinţat la această biserică o şcoală pentru copiii mahalalei. Vara, în 
curtea bisericii, iarna, într-una din casele bisericii, şcolarii, băieţi şi fete, în 
număr de 50-60 învățau aritmetica, citirea, istoria şi geografia. 

Se făceau excursii în grup, în capitală şi în jurul ei. Dumitrache Popescu a 
fost unul din dascălii de seamă, continuatori ai vechii şcoli româneşti. În anul 
1907, şcoala s-a desfiinţat. Numărul dascălilor care au glăsuit cântări în această 
biserică, până în prezent, este de 18. 

Sub înțeleapta arhipăstorie a Prea Fericitului Părinte Patriarh Justinian, 
actualii preoți, care continuă şirul celor peste 20 slujitori, început cu Popa Lazăr 
în 1854, duc mai departe vechile tradiţii bisericeşti, moştenite de la înaintaşi, 
luminând poporul drept credincios cu luminile învățăturii Evangheliei Domnului 
Nostru lisus Hristos.” 

Paroh, preot Rădună Dumitru 


1974, în Bucureşti, 01 noiembrie. 


Biserica „Oţetari” 


„Biserica Oţetari din Bucureşti, cu hramul Sf. Voievozi, în formă de 
treflă, cu 2 turle de lemn, acoperite de tablă, îşi trage numele de la zăvoiul de 
oțetari aflați pe malul fostei gârle Bucureştioara, loc pe care s-a construit 
biserica. Această gârlă, afluent al râului Dâmboviţa, îşi avea vadul pe actuala 
stradă Galaţi. Din lucrările „Istoria Bucureştilor” de Ionescu Gion, „Din vechiul 
Bucureşti între anii 1789-1791” de Gh. Florescu şi lucrarea lui M. Dumitrescu, 
aflăm că pe acest loc a fost construită prima biserică din lemn, între anii 1680- 
1681, în zilele lui Şerban Voievod Cantacuzino. Tot din lemn s-a refăcut a doua 
biserică, între anii 1691-1692, pe vremea lui Constantin Basarab Voievod 
Brâncoveanul. lar după răzmeriţă, zice un act al mitropolitului Grigorie, din anul 
1786, s-a făcut din zid, în iulie 1757, în zilele lui Ion C. Mavrocordat. 

Despre ctitorii celor două biserici din lemn nu găsim nici o însemnare. 

Din textul pisaniei care se păstrează în amvonul bisericii, aflăm că 
biserica, refăcută din piatră, la 1757, căreia i s-a adăugat şi hramul Sf. Nicolae, 
s-a zidit şi s-a înfrumusețat cu ajutorul lui MARGARIT STAROSTE, Jupân 
Nicolae Cupeţul şi a altor creştini, ca să fie lor veşnică pomenire. 

În prima jumătate a sec. XIX, această biserică a fost necropolă a familiei 
HAGI TUDORACHE, de la care să păstrează în amvon, două plăci funerare din 
anii 1825 şi 1845. 

Din sus amintita lucrare a lui Gh. Florescu, aflăm că alt ctitor, pe nume 
RADU NICULE, face bisericii ca dar un clopot, la 25 august 1794. 

Biserica păstrează odoare de preţ dăruite de ctitori, ca: un epitaf al 
mântuitorului brodat în fir, din 1793, o icoană împărătească, îmbrăcată în argint, 
din anul 1803, două icoane din 1804 şi un frumos sfânt potir din argint, cizelat şi 
aurit cu 4 evanghelişti, lucraţi în email, executat la Viena în anul 1858, potir a 


cărui fotografie se găseşte şi în lucrarea lui lonescu Gion. 


Biserica, aşa cum se află astăzi, a fost restaurată de Mitropolitul Nifon, cu 
ajutorul familiei Hagi Tudorache, N. Zamfirescu şi Romanescu, între anii 1860- 
1866, cu care ocazie Gh. Tattarescu unul din marii noştri pictori execută mural, 
în ulei, pictura întregii biserici.” 

Preot paroh al parohiei Oţatari, Gh. Dimulescu. 


Scris de Alexandru Gorovei, 12 martie 1968. 


Biserica „Olari” 


(Calea Moşilor nr. 180) 


„Biserica Olari, monument istoric, a fost construită în anul 1758, ctitori 
fiind un grup de mahalagii, în frunte cu vel vistierul Dumitraşco Racoviţă, 
Mihail-Băcanul,  Mincul-Căpitanul şi alții. Pisania de la uşa bisericii 
menționează data: octombrie 1758, domn fiind Ion Scarlat Ghica Voievod iar 
Mitropolit Chiru Chir Filaret. 

Mai înainte a existat o altă biserică mică, numită a olarilor, puţin depărtată 
de actuala. Din această biserică se mai păstrează două sfinte antimise, unul scris 
cu chirilice româneşti, anul 1226, de la facerea lumii şi altul în greceşte, semnat 
de Mitropolitul Platon, anul 1733. se mai păstrează, de asemenea, şi cărți de cult, 
mai vechi. 

Biserica actuală are formă de navă, cu două turle de zid şi trei abside 
foarte proportionate. Stilul arhitectural este zvelt şi simplu. Fațada exterioară 
este împărțită printr-un brâu median simplu. Atât deasupra, cât şi dedesuptul lui 
sunt firide aparente, cu formă regulată, arcuite sus. Partea de deasupra are trei 
roze pătrate, la cele două abside laterale şi deasupra altarului. 

Pe peretele de la intrare, deasupra brâului, sunt trei medalioane rotunde, pictate 
în frescă, din 1943: Adormirea Maicii Domnului la mijloc, Sfinţii Apostoli Petru 
şi Pavel, de o parte şi de alta. 

Este construită din cărămidă subțire şi foarte rezistentă. Cutremurele din 
1809, 1810, 1940 nu i-au cauzat avarii. Focul din 1847, care a bântuit jumătate 
oraşul, nu a atins-o. 

La început, biserica a avut pridvor deschis, sprijinit pe stâlpul de zid, 
străpunşi sus de bârne puternice, din stejar. 

În anul 1836 a fost zidit acest pridvor, mărind interiorul, s-a mai adăugat 
un balcon. Tot atunci s-a zidit şi o turlă de zid. De asemenea, tot în 1836 s-a 


executat o nouă pictură în ulei de către pictorul EUSTATIU STOENESCU, 


având un stil al renaşterii realist, existând până astăzi, dar deteriorat în cea mai 
mare parte. 

În anul 1863 a fost dărâmată turla din zid şi s-au construit două turle din 
lemn, care au dăinuit până în 1939. Prin străduința Comitetului de Restaurare a 
bisericii, conform instrucțiunilor Comisiunii Monumentelor Istorice s-a urmărit 
şi s-a ajuns la restaurarea bisericii în forma originală. Astfel, în anul 1939, s-au 
dărâmat turlele din lemn, şi s-au construit alte două, din cărămidă uşoară, iar 
învelitoarea de tablă de pe acoperiş s-a înlocuit cu olane. 

În anul 1943 s-a desfiinţat balconul, s-a înlăturat tencuiala şi o parte din 
zidăria suprapusă, ieşind la iveală conturul vechiului pridvor, stâlpii cu o 
minunată frescă, înflorituri în ton roşu, maron şi negru, de asemenea şi bârna 
veche, înnegrită şi roasă de vreme la suprafaţă. 

Biserica posedă obiecte de valoare, în primul rând două icoane mari ale 
Maicii Domnului, de dimensiuni 1.10 x 0.90. Valoarea lor artistică constă în 
faptul că în anul 1810, în urma războiului ruso-turc, refugiații din localitatea 
ARNAUCHIUL -— Turcia, au venit împreună cu preoții lor şi cu podoabe de cult, 
printre care şi o icoană mare a Maicii Domnului, şi s-au aşezat în Bucureşti, prin 
mahalalele Batiştei, Pitar-Moşu, Olari. Odoarele au fost puse întâi în Biserica 
Batiştei, apoi mutate în biserica Pitar-Moşu. 

Cei mai mulți dintre cirezarii arnăuchioi fiind aşezaţi în mahalaua Olari, 
au luat cu sila această icoană a Maicii Domului şi au dus-o în Biserica Olari. 
Ivindu-se contestaţii, documentul din 1830, iunie 14, statorniceşte pentru 
totdeauna şederea acestei icoane în Biserica Olari, prin decizia Mitropoliei 
Bucureştilor, document ce se află în arhiva actuală a parohiei. 

Din această icoană s-au făcut două. Îmbrăcămintea de argint, mult aurită, 
lucrată cu multă artă, în ciocan, a fost luată la 1864 şi pusă pe o altă icoană a 
Maicii Domnului de aceeaşi mărime, ce se află în fața tâmplei. Tot atunci, 


colonelul cavaler Ştefan Stoica, cu soţia sa, Zoia, au făcut o nouă îmbrăcăminte 


pentru vechea icoană de argint, lucrată cu multă artă, având pe margini 24 de 
medalioane cu numele Maicii Domnului. 

Această icoană se află păstrată într-un cadru măreț, în partea stângă a 
tâmplei, fiind mult venerată. 

Se mai află în biserică, în pronaos, deasupra uşilor de la intrare, un epitaf 
artistic, aşezat în centru, cu geam, de dimensiuni 1.50 x 1.10. pe o stofă roşie, de 
mare valoare, în mijloc scena punerii în mormânt este lucrată în fir de mătase, 
marginile sunt ornamentate de jur împrejur cu motive florale, tesute în fir de aur, 
datând din anul 1820, ostenindu-se cu migală STEFANOS DIMITRIOS şi donat 
bisericii de baronul BARBU BELU. 

Biserica mai păstrează o sfântă Evanghelie, în grecește, tipărită la Viena, 
la 1810, cu o îmbrăcăminte artistică, din argint aurit, lucrată cu multă finețe, 
donată tot de Barbu Belu, de asemenea şi alte obiecte de mai mică valoare, şi 
totuşi destul de valoroase ca: icoane împărăteşti la catapeteasmă, icoane mai 
mici în dulap special, sfinte potire, epitrafire, discuri, tăvi de anafură. 

Din mai 1982, în cadrul acţiunii de sistematizare a zonei — Calea Moşilor 
— Biserica Olari a fost translatată pe o distanță de 100 m spre Sud, până la nr. 8 
al acestei străzi. Lucrările de translatare, ca şi orientarea poziţiei definitive, s-au 
încheiat în martie 1984, când pe toată această perioadă de timp biserica a fost 
închisă. După efectuarea tuturor lucrărilor şi finisarea lor, la 13 aprile 1984, 
biserica a fost redeschisă prin săvârşirea de către un sobor de preoți cuvenita 
slujbă de redeschidere şi dată în folosință credincioşilor pentru împlinirea 
nevoilor lor sufleteşti. 


Paroh Preot IOAN NICOLAU. 


ISTORIA BUCURESTIULUI PRIN BISERICILE SALE 
Fascic. VI 


Biserica „Sf. Constantin şi Elena” 


(Str. Sf. Constantin nr. 33) 


„Biserica Constantin şi Elena este situată în Str. Sf. Constantin nr. 33. 
Este zidită în 1785 de Constantin Cojocarul, Constantin Croitorul, Hagi Panait şi 
alți meseriaşi, probabil în locul alteia mai vechi, ce avea în jurul ei cimitir. 

Înfăţişarea de azi a bisericii diferă de cea veche ca urmare a diferitelor 
modificări suferite pe parcurs. S-a produs lărgirea interiorului bisericii prin 
desființarea despărțiturii dintre naos şi pronaos. Au fost lărgite şi li s-au adăugat 
actualele vitrouri cu gratii. Pictura inițială, în frescă, a fost acoperită cu o altă 
pictură în ulei, de pictorul Ioanid în 1880. 

Sub îndrumarea Comisiunii Monumentelor istorice s-au dat la iveală 
chipurile inițiale în frescă din absida stângă a naosului ale sfinților mucenici 
TEODOR TIRON, TEODOR STRATILAT şi MERCURIE. 

În interior, toate picturile au fost executate după primul război mondial de 
pictorul Costin Petrescu. În 1917 s-au luat clopotele bisericii. După război îndată 
— i-au cumpărat altele, care au fost instalate într-o clopotniţă nouă, în curtea 
bisericii. 

Turla de pe pronaosul bisericii în care fuseseră clopotele, fiind şubredă, a 
fost desființată. 

În curte se află mormântul preotului CELUS GRIGORIU, care a păstorit 
aici din 1919 până în 1959. 

În timpul său s-au făcut bisericii însemnate îmbunătăţiri, pridvorul care 


fusese în trecut închis a fost readus la forma lui inițială. 


S-a spălat pictura în ulei, din 1880. S-a pardosit biserica cu marmoră, s-a 
îmbogăţit inventarul şi curtea a fost închisă cu grilaj de fier. 

Amănunte se găsesc în arhivele bisericilor vecine a căror filială a fost. 

Slujitorii actuali ai bisericii sunt: preot paroh Ion Grigorescu, născut 1904, 
doisprezece ianuarie, Câmpulung Muscel; Preot ajutor Dănilă I. Pavel, născut 
1892, treisprezece iulie; în Com. Crestăuţi URSS; Preot —înbisericit EVUTIAN 
ION, născut 1887, optsprezece octombrie, Ţeblea Hunedoara. 
(se reproduce pisania din 1785, septembrie, în prezent ilizibilă, precum şi 
figurile ctitorilor, cu menţiunea: „Figurile ctitorilor sunt reproduse după „Istoria 


Bucureştilor”, scrisă de prof. lonescu-Gion, 1899. 


Biserica „Visarion Vechi” 


În prima jumătate a veacului al XVIII-lea se construieşte în mahalaua 
VISARION o biserică de lemn, având forma de navă, cu absida altarului 
poligonală. 

Spre sfârşitul veacului, locul bisericii de lemn este luat de o biserică din 
cărămidă, de formă dreptunghiulară, în mod sigur construită înainte de anul 
1797, data înscrisă pe pisanie. În acest an, după cum consemnează pisania, 
bisericii acesteia, al cărei presupus ctitor este un anume Mihăilă, şi se adaugă la 
naos absidele laterale de către POPA PETRE referendarul şi ANTON 
BERHICEANU, logofăt de taină. 

Biserica avea o clopotniță exterioară, lipită de zidul longitudinal nordic al 
construcției. 

În jurul bisericii a existat şi un cimitir al cartierului. Pisania din 21 
septembrie 1797, care menționează drept ctitori pe preotul Petre Referendaru, 
protopopul Bucureştilor şi pe logofătul de taină Anton Berhiceanu avea hramul 
închinat Sfântului Visarion, arhiepiscop al LARISEI, Sfântului Mucenic 
Haralambie şi Sfântului Mucenic Mina. 

Biserica a fost serios avariată de cutremurul din 11 ianuarie 1838. Din 
lipsă de fonduri, sau interes, reparațiile durează foarte mult, fiind finalizate abia 
la 19 august 1876. Lucrările de refacere au fost executate după devizul alcătuit 
de către arhitectul şef al Capitalei, CAROL KUCHNOVSCHY, cu ajutorul 
arhitectului BENES. Prin amintitul proiect, clopotniţa a fost mutată de pe 
pronaos pe pridvor, iar peretele dintre pronaos şi naos a fost desființat. 

Spre exterior, fațada principală a suferit modificări esențiale, executându- 
se mai întâi o verandă cu geamlâc, în faţa intrării, iar uşa a fost încadrată prin 
doi pilaştri. Ulterior, fațada a primit un fronton, susținut de 4 pilaştri realizat prin 


placaj de cărămidă. 


Pe noua tencuială s-au pictat cei trei sfinți ai hramului bisericii, în chenare 
vopsite. Tot atunci a fost refăcută şi pictura interioară de către Anton Serafim, 
prieten şi tovarăş de atelier al lui Nicolae Grigorescu, de la care a rămas o frescă 
— „Batjocorirea lui lisus în temniță”, copiată după Van Dyck. 

La începutul sec. XX, cam prin 1910, va fi construită în curtea bisericii, 
dar la fațadă, un nou lăcaş, purtând hramul Sf. Visarion Nou. 

(A se vedea planurile Bisericii Sf. Visarion Vechi în lucrarea „Cercetări 
Arheologice în Bucureşti, vol. II, Muzeul de istorie a oraşului Bucureşti, ed. 


1965, p. 298, 299, 316, 317 D.D.) 


Biserica „Oborul Vechi” 


(Str. Traian 168) 


Biserica cu hramul „Sfântul loachim şi Ana” este monument de 
arhitectură din pricina monumentalei cruci ce se află în altar. 

Sfântul lăcaş de închinăciune, din punct de vedere arhitectonic reprezintă 
un specific al său, în sensul că ridicarea sa a fost efectuată în trei etape distincte: 
mai întâi a fost construit altarul (troita de odinioară), după aceea naosul şi în al 
treilea rând pronaosul, în forma actuală. 

a) Exteriorul Sfântului lăcaş, fiind construit în secolul al XVIII-lea, la 
zidirea lui s-a folosit cărămidă oltenească, altarul deosebindu-se de restul 
edificiului printr-un brâu circular şi nişte panouri fără pictură, scoase în evidenţă 
din tencuială, pentru a se încadra stilului „brâncovenesc”. Acoperişul bisericii s- 
a făcut din olane de Dobrogea, care dă privirii credincioşilor un aspect mai 
plăcut decât tabla obişnuită. 

b) Interiorul. Pridvorul a fost adăugat în 1938, când s-a restaurat biserica. 
Această anexă a bisericii nu are picturi murale ci adăposteşte în el câteva icoane 
mai vechi din patrimoniul bisericii, însă niciuna din ele nu este mai veche de sec 
XVIII. Sfintele icoane sunt interesante pentru evoluţia artei picturale bisericeşti 
din țara noastră. Tot în pridvor se află una din primele fresce ale pictorului D. 
Belizarie (icoana Sf. Gheorghe). 

Pronaosul se află pe locul pridvorului vechii biserici şi în el au mai rămas 
resturi din frescele picturii de la începutul sec. al XVIII-lea. Pe locul vechiului 
pridvor al bisericii sunt două icoane mai vechi din care una arată că la biserica 
Oborul Vechi îşi serbau dogarii patronul lor, pe Sf. Haralambie. 

Naosul bisericii păstrează din vechea frescă două bucăţi iar în sfântul altar 
se află monumentala cruce a serdarului MATEI MOGOS, executată la începutul 
secolului al XVIII-lea (1719), precum şi câteva părți din pictura în frescă, de la 


finele secolului al XVIII-lea şi începutul sec. al XIX-lea. 


c) Istoricul bisericii. Faţă de alte lăcaşuri de cult, biserica nu are pisanie şi 
nici documente mai vechi. Informaţiile istorice provin din tradiţie orală, 
deoarece lipsesc documentele autentice, care să vorbească de originea bisericii. 
După istoricul Ionescu Gion, cât şi după ceilalți istorici care vorbesc despre 
biserica „Oborul Vechi”, datele acestora se bazează pe tradiția orală, conform 
căreia biserica a fost construită astfel: peste crucea monumentală, înaltă de peste 
5 m., adăpostită de o troiță de zid, la îndemnul mitropolitului Grigore, în a doua 
jumătate a sec. al XVIII-lea (1760-1780), s-a zidit o bisericuţă, fără abside, care 
a devenit Biserica „Târgului de Afară”. Acest sfânt lăcaş de închinăciune era 
aproape de oborul de vite şi cereale, aşa cum, la vremea aceea locurile 
comerciale se aflau la periferia oraşelor. 

La începutul secolului al XIX-lea, biserica va purta şi ea numele de 
„Oborul Vechi”, deoarece spaţiul de schimburi comerciale ale Bucureştilor s-a 
mutat la periferia oraşului, cam unde este astăzi liceul „Iuliu Haşdeu”. 

Prima formă a bisericii era dreptunghiulară, (nu avea abside) şi de 
dimensiuni foarte mici. De aceea, spațiul fiind prea mic, enoriaşii l-au lărgit cu 5 
m., astupând vechiul pridvor şi spărgând zidurile laterale lângă sfântul altar. 

Tot acum au fost construite cele două abside (actuale) 

Monumentul de arhitectură de la „Oborul Vechi” îl formează crucea de 
piatră a serdarului M. Mogoş, din Sfântul Altar, care este un adevărat giuvaier 
prin sculptura ei interesantă cât şi prin inscripția cu caractere chirilice: 

„Crucii Tale ne închinăm Stăpâne şi prea sfânta învierea Ta slăvim. Cruce 
păzitoare a toată lumea. Cruce bisericii podoabă. Cruce a împăraților întărire. 
Cruce a credincioşilor întemeiare. Cruce a îngerilor slavă şi a diavolilor rană. O 
buni credincioşi călători, care pe aici treceţi şi pre cinstita Cruce în slavă vedeţi, 
pe a credincioşilor podoabă şi a dracilor stricare, aşternut picioarelor lui lisus 
Christos. Ei vă închinaţi cu dragoste mare, că pre dânsa s-a înălțat Dătătorul de 
viaţă Rugaţi-l pe ţară să o păzească de rele de primejdii ca să nu paţă, iar pe cel 


ce a lui cheltuială Cruce a înălțat, al ţărei Mare Serdar Matei Mogoş să ştiţi că s- 


a chemat. Păzit de cele rele Dumnezeu să-l miluiască şi spre împărăţia cerească 
ajute-i să moştenească. Leat 1227 (1719)”. 

Serdarul Matei Mogoş a fost dregător din timpul epocii brâncovenești. 
Despre viaţa şi activitatea acestuia nu sunt documente pe baza cărora să putem 
alcătui o biografie mai detaliată. 

Dintre icoanele care împodobesc sfântul lăcaş, ne atrage cea a patronilor 
bisericii, Sfinții părinți loachim şi Ana, donată de domnitorul Alexandru 
Ipsilante. Această sfântă icoană, aşa cum confirmă tradiția, a fost adusă de la 
Constantinopol, şi are pe dânsa, în limba greacă, următoarea inscripţie: „Rugaţi- 
vă către Domnul Sfinților, pentru robul lui Dumnezeu Alexandru Ipsilante şi 
Ecaterina Doamna cu fiii lor.” Probabil că de la această icoană dăruită de 
domnitor biserica şi-a ales hramul Sf. Părinţi loachim şi Ana. 

În inventarul bisericii sunt înregistrate cărți vechi de ritual, care nu sunt 
mai vechi de anul 1830. Cele existente nu au pe ele inscripții interesante care să 
ne dea posibilitatea ca să oferim datele de ordin istoric. Ceea ce găsim pe cărțile 
de cult sunt însemnări generale, lipsite de interes cărturăresc. 

Paroh: Emilian Corniţescu. 
(N.N. a se vedea lucrarea: Athanasie Negoiţă, Monumentul Istoric 


Oborul Vechi, Editura Litera, Bucureşti, 1991) 


Biserica „VINTILĂ VODĂ” din Popeşti — Leordeni 


Este situată în oraşul Popeşti — Leordeni şi a fost târnosită la 25 
Septembrie 1676, fiind unul dintre cele mai vechi lăcaşe de cult ale oraşului 
Bucureşti, păstrat până în zilele noastre. 

Deşi poartă hramul SFINTEI TROIŢE, biserica este cunoscută sub 
numele VINTILA VODA. Această denumire este, probabil, rezultatul unei mari 
confuzii istorice de nume de domnitori. Într-adevăr, domnitorul al cărui nume îl 
poartă, aparent, biserica este VALD VINTILĂ de la SLATINA (1532-1534). 
Însă acest domnitor nu are niciun fel de legătură cu localitatea Popeşti — 
Leordeni. De fapt, predecesorul său, domnitorul VLAD INECATUL (1530- 
1532) şi-a găsit sfârşitul în apele Dâmboviţei, aici în marginea oraşului Popeşti — 
Leordeni. Pentru că ambii domnitori aveau prenumele VLAD este posibilă 
această confuzie. În ultimă instanță, mai putem presupune că VLAD VINTILĂ 
DE LA SLATINA a ridicat la moartea predecesorului său o cruce, o troiță sau o 
bisericuță de lemn, în memoria fostului domn, lăcaş pe care memoria acestei 
localități să-l fi păstrat vie timp de peste 150 de ani. 

La 1676, vistierul HRIZEA DIN POPEȘTI a purces la sfințirea actualei 
biserici de zid, a cărei construcţie începuse cu câţiva ani mai înainte. 

Pisania de piatră, situată deasupra uşii de intrare (cu dimensiunile 169/79 
cm, cu litere în relief, având înălțimea de 6 cm.) glăsuieşte astfel: 

„Cu vrerea Tatălui, şi cu ajutorul Fiului şi cu săvârşitul Sfântului Duh, 
ziditu-s-au această sfântă şi Dumnezeiască biserică întru censtia şi slava Sfintei 
Troiţe, dentru osteneala robului lui Dumnezeu, Hristea Vel Vistier şi Maria, care 
s-au început în zilele răposatului lon-Grigorie Voievod şi s-au săvârşit acum în 
zelele luminatului domn Ion Duca Voievod, sept. 25 1676, leat 7185”. 

Prin urmare, ctitorii acestui locaş sunt Hrizea şi Maria, părinții 


cronicarului Radu Popescu, din Popeşti — Leordeni. Se presupune că membrii 


familiei cronicarului Radu Popescu sunt îngropaţi în partea dreaptă a 
pronaosului, în timp ce cronicarul însuşi, la bătrâneţe călugărit sub numele Chir 
Rafail — s-a stins şi a fost îngropat la M-rea Radu Vodă. 

Biserica din Popeşti-Români are plan dreptunghiular, cu o absidă pentru 
altar, către răsărit, cu câte o turlă pe naos şi o clopotniţă pe pronaos. 

Prin stăruința Alexandrinei Hagi Moscu, propietara moşiei din localitatea, 
dr. loan Nicolescu şi a lui Dumitru Georgescu, arendaşul moşiei, biserica a fost 
restaurată în anul 1889-1890. Această Alexandrinei Hagi Moscu se înrudea după 
nume cu Ștefanache Hagi-Moscu, ctitorul bisericii Sf. Nicolae din Dudeşti- 
Cioplea, satul vecin (1820). 

Peste pictura originală s-a aplicat, în veacul al XIX-lea, un nou strat de 
vopsea, care a acoperit vechile însemnări şi, eventual, portretele ctitorilor. 

În anii 1889-1890, decorația interioară a bisericii a fost executată de 
pictorul bucureştean Gh. loanidis. Semnătura acestuia se află pe icoana 
„Judecăţii lui lisus în fața lui Pilat”. Stilul picturii interioare este acela promovat 
de şcoala lui Tăttărescu. 

Pereţii foarte groşi ai bisericii nu au avut de suferit şi nici nu a fost nevoie 
de consolidări esențiale, fiind deosebit de solizi. 

În colţul de nord-vest al bisericii se găseşte o scară secretă astăzi 
nefolosită, care duce la clopotniţă. 

Partea superioară a bisericii a fost refăcută în decursul vremii (turla de pe 
naos şi clopotniţa de pe pronaos), în prezent rezultând o formă compozită. Este 
posibil ca şi absida altarului să fi suferit modificări. 

Dintre slujitorii acestui lăcaş de cult amintim, în primul rând, pe cărturarul 
şi omul de mare distincţie morală, preot dr. Nicolae Turcu. Acesta este autorul 
primei monografii a localității Popeşti — Leordeni, un bogat tezaur de date 
culturale şi istorice. Hirotonist diacon, la 25 iunie 1967 şi preot, la 29 iunie 
1967, preotul Nicolae Turcu devine consilier al Patriarhiei. Este absolvent al 


cursurilor de doctorat ale Institutului Teologic Universitar Bucureşti, în 


specialitatea Istoria Bisericii Române. Prin osârdia sa au fost restaurate bisericile 
ortodoxe din Popeşti — Leordeni. 

La 25 sept. 1976, cu ocazia împlinirii a 300 de ani de existenţă a bisericii 
din satul Popeşti-Români, a fost ridicată o cruce de marmoră, în curtea bisericii, 
în memoria ctitorilor. Biserica posedă cărți valoroase de cult din veacul al XIX- 
lea şi icoane din sec. XVIII-XIX, de o certă valoare artistică şi istorică, cum ar fi 
icoana Sf. Treimi şi icoana Sf. Nicolae. De mare valoare este şi icoana lui lisus 
Hristos, pictată pe negru pe fond galben. Icoana amintită poartă data 1785 şi 
următoarea inscripție, în limba greacă: 

„Rugăciunile lui MIHAIL SUTU, Domnul DACIEI, ale Doamnei 
SEVASTIA, ale copiilor, priieşte-le cu bunăvoință şi ca un îndrumător, 
slobozeşte-i de datorii. Nu te mânia pe cei ce te slăvesc şi învredniceşte-i să fie 


părtaşi împărăției tale celei veşnice.” 


Biserica “Domnița Bălaşa” 


(Calea Rahovei nr. 1) 


„Biserica are hramul „Înălţarea Domului” şi a fost clădită în anul 1885. Ea 
se numeşte astfel după numele celei de-a 6-a fiice a lui Constantin Brâncoveanu, 
care a zidit prima biserică în 1744, împreună cu soţul ei, marele ban Manolache 
Lambrino. Edificiul avea 3 nave, fără turle, vădind influenţe catolice, desigur 
opera unui arhitect apusean. 

În 1751, Domnița Bălaşa, rămasă văduvă încă din 1745, ridică la o mică 
distanță de această ctitorie (păstrată ca paraclis până în anul 1871) un al doilea 
lăcaş, mai mare în stilul tradițional al bisericilor din ţara noastră, la îndemâna 
tuturor credincioşilor, lângă care înființează o şcoală şi un azil. Numeroase 
moşii, vii şi bunuri de tot felul măresc zestrea fundaţiei. 

Ce-a de-a doua biserică a Domniței Bălaşa a fost grav avariată de 
cutremurul din 1838 şi a fost înlocuită cu o a treia clădire, în stil neo-gotic, 
ridicată între anii 1838-1842 de marea băneasă Safta Brâncoveanu, fondatoarea 
Spitalului Brâncovenesc aflat în imediata apropiere a bisericii. 

Clădită însă pe un teren expus inundaţiilor Dâmboviţei, această biserică s- 
a degradat repede, încât, după numai 40 de ani, a trebuit să fie dărâmată, iar pe 
temelia ei s-a înălțat între anii 1881-1885, cea de-a patra biserică, Domnița 
Bălaşa, lăcaşul de astăzi. 

Biserica Domnița Bălaşa a fost construită după planurile arhitectului Alex. 
Orăscu şi este în prezent un impunător edificiu în stil neo-românesc. 

Pictura în ulei a fost realizată de pictorii vienezi KOTT şi RIHOFSKI, în 
stilul neo-renaşterii, caracteristic vremii. Se remarcă pe peretele de la intrare 
portretele ctitorilor brâncoveni. Uşile, catapeteasma şi mobilierul sunt opera 


sculptorilor Petre şi Mihai Babic. 


Vitralile au fost executate la Munchen, iar policandrul, de valoare 
artistică deosebită, unic în felul său, la Viena. 

Monumentul funerar, aflat în nişa din dreapta, unde se odihnesc 
osemintele Domniței Bălaşa, reprezintă „Întristarea” şi a fost dăltuit de 
sculptorul I. Georgescu. 

Monumentul de pe partea opusă, care acoperă mormântul principesei 
ZOE BRANCOVEANU, soția domnitorului Gh. Bibescu, este opera 
sculptorului francez JULES ROULLEAU. 

Datorită golurilor provocate de retragerea apelor Dâmboviţei şi în urma 
marelui cutremur din anul 1940 se produseseră şi la această biserică grave fisuri 
în zidărie, lucru care a impus luarea unor urgente măsuri de consolidare. 

Datorită salvatoarei intervenţii a Prea Fericitului Părinte Justinian, 
Patriarhul României, prin însemnatul ajutor financiar pe care a binevoit a-l 
acorda, s-a procedat la o radicală şi masivă restaurare, între anii 1959-1962. cu 
acest prilej, portretele ctitorului reînnoitor al vechii fundaţii brâncovenești a fost 
pictat de Grigore Stoenescu, pe peretele de miază-zi al lăcaşului, alături de cel al 
Sfântului Calinic de la Cernica. Pe peretele de miază-noapte sunt înfățişați 
Mitropolitul Calinic Miclescu şi Sf. Dimitrie Basarabov. 

În parcul bisericii se remarcă monumentul Domniței Bălaşa, una din 
lucrările celei mai reuşite ale renumitului sculptor Carol-Storck-Senior. Pe 
soclul statuii sunt înscrise numele moşiile ce au constituit zestrea bisericii. 
Biserica Domnița Bălaşa figurează pe lista oficială a monumentelor istorice din 
România ca monument de arhitectură. 

Datorită prestigiului trecutului său, slujbelor sale de înaltă ținută, şi 
renumitului cor, care în 1968 a împlinit 100 de ani, ea este cercetată cu osârdie 
de un număr mare de credincioşi, precum şi de un număr mare de vizitatori din 


țară şi din străinătate.” 


Biserica „Sfinţii Apostoli” 
(Târnov-Arhimandritul) 


Str. Sfinţii Apostoli nr. 35 


„Prima construcţie datează din a doua jumătate a secolului al XVI-lea. 
Dintr-un document din 1626, noiembrie 30, rezultă că mânăstirea exista la 1585- 
1586. era închinată unei mânăstiri, din Târnovo — Bulgaria, de la care şi-a luat 
numele de Mânăstirea Târnovului. Sub acest nume este cunoscută în primele 
decenii ale sec. al XVII-lea. 

Din pisania pusă la 1715 iulie 10 — cu ocazia unor reparaţii făcute de 
Ștefan Cantacuzino, rezultă că prima ctitorie a fost din lemn şi a fost construită 
din zid de Matei Basarab. 

După domnia lui Matei Basarab, Mânăstirea Târnovului este cunoscută în 
acte sub numele de Mânăstirea Sfinţii Apostoli, iar mahalaua se numea a 
„Arhimandritului”. 

În secolul al XVIII-lea i se spunea uneori „Mânăstirea Arhimandritului”, 
unde se prăznuiesc Sfinții Apostoli. 

Mânăstirea a fost prădată de slujitorii răsculați, în februarie 1655, când au 
fost jefuite Mânăstirile si toate bisericile câte erau în Bucureşti. 

Înainte de februarie 1677, când a fost închinată Patriarhiei de 
Constantinopol, a fost arsă „prin mâna unui duşman”. 

În timpul domniei lui Constantin Brâncoveanu a fost reparată de 
AXENTIE, mitropolitul Sofiei, originar din Târnovo, care îi face pardoseala şi îi 
reface nartexul (pisania din 1705). 

Voievodul Ştefan Cantacuzino îi face clopotniţă pe pronaos, îi adaugă 
pridvor, o zugrăveşte şi îi face uşa de la intrare, cu chenarul de piatră sculptată 
(pisania din 1715, iulie 10), voievodul şi familia sa fiind enoriaşii acestei 


biserici, aşa cum se arată în pisanie. 


Altarul seamănă cu cel de la „Biserica Doamnei” şi cu cel de la Mitropolia 
din Bucureşti, cu o boltă ovoidală pe pandativi, rezemați pe patru arcuri. 
Catapeteasma este un excepţional obiect de artă — seamănă cu cel de la Sf. 
Gheorghe Nou — sculptată în lemn de tei cu minunate ornamentaţii florale şi care 
este în întregime poleită. Nu se ştie precis de când datează. Unii istorici susțin că 
ar fi din timpul voievodului Matei Basarab (ctitorul iniţial) alţii, din timpul 
voievodului Ştefan Cantacuzino. Se păstrează, de asemenea, stranele de lemn 
sculptat, decorate cu vulturul bicefal. 

Înăuntrul bisericii, la uşă în dreapta, se află următoarele portrete: Ştefan 
Cantacuzino, Păun Doamna, Jupân Constantin Cantacuzino Vel Stolnic şi 
Jupâneasa Safta. În stânga: Mathei V.V., Elena Doamna, Jupân Mathei 
Cantacuzino, Jupân lorgu Mare Vel Spătar Cantacuzino, Jupân Drăghici Vel 
Spătar Cantacuzino, Jupân Mihail Vel Spătar Cantacuzino. Aceste portrete sunt 
foarte bine conservate. 

Din anul 1940 şi până în prezent au fost efectuate o serie de reparaţii şi 
îmbunătăţiri interioare şi exterioare: 1949,1952,1957,1960, 1967. Între anii 
1974-1976, prin stăruința preotului Gh. POSOI a fost restaurat în întregime 
exteriorul. 

După cutremurul din 1977 s-au efectuat lucrări de reparaţii şi consolidare, 
asigurând construcția în ansamblul ei pentru eventualele mişcări seismice de 
intensitate până la 7,5 — 8 grade. Se impune restaurarea picturii. 

Biserica avea şi clădiri în jurul ei. După mărturia preotului 
MUSCELEANU, în anul 1862, lăcaşul era înconjurat de case cu etaj, care erau 


închiriate. 


Morminte 
În pronaos, la intrare, dreapta, mormântul logofătului Nicolae Grigore- 


Şutu, răposat la 21 august 1851. 


In pronaos, la stânga, o piatră funerară din vremea lui Ştefan Cantacuzino. 
Inscripţia este indescifrabilă. 


Preot paroh Nicolae C. 


Istoricul Bisericii „BATIŞTE” 
(Str. Batişte nr. 21) 


„Biserica BATIŞTE este unul dintre cele mai vechi lăcaşuri religioase ale 
oraşului Bucureşti. Din informaţiile pe care le posedăm reiese că ea a fost clădită 
pentru prima oară în timpul domniei lui Matei Basarab (1632-1654), de către 
meseriaşii care trăiau în acest cartier. 

Numele de BATIŞTE îi vine de la un întins ocol de vite, care se întindea 
cam pe locul actualei străzi Alexandru Sahia (fostă Polonă) — actualmente J.L. 
Calderon (n.n. 1995) — de-a lungul pârâiaşului Bucureştioara, până în mahalaua 
Scaune, în care locuiau măcelarii din Bucureşti. 

Fiind un loc bătătorit de vite i s-a pus „batişte” (prin derivație de la verbul 
„a bate”, nume pe care l-a căpătat apoi întreaga mahala şi biserică). 

Distrusă în anii 1659-1660 şi, poate, în 1696, de foc, biserica a fost 
refăcută, desigur din lemn. O nouă refacere datează din anii 1726-1727. 

În anul 1739, biserica arde din nou şi este refăcută, graţie unui ajutor al 
domnitorului Țării Româneşti, Constantin Mavrocordat (1735-1741). 

În anul 1763, vechea biserică din lemn a fost înlocuită cu actuala clădire 
de zid, ctitori fiind MANCIU, vătaf de măcelari, cu familia sa şi împreună cu 
alți măcelari. Pictura, datând din acest timp, este în fresco, de o calitate 
onorabilă 

Tâmpla bisericii este din cărămidă, însă cutremurul din 1838 a şubrezit-o, 
astfel că, în 1850 a fost dărâmată şi înlocuită cu altă tâmplă din lemn. 

În anii 1883-1884, biserica a fost radical reparată de către preotul MINA 
BUNGETIANU şi epitropii săi, într-un mod care nu respectă forma inițială a 
clădirii. 


Abia în anii 1929-1930, biserica a fost readusă la forma sa inițială. 


În anul 1940, pictura în frescă a fost curăţită de pictori specialişti, 
autorizați de Comisiunea Monumentelor Istorice. 

Se cuvine să amintim jertfele personale şi strădaniile depuse de preotul 
GEORGE NEGULESCU (1903-1947). 

(Preotul redă o interesantă legendă a copacului secular ce învecinează 
biserica, sub titlul „DUDUL DIN BATIȘŞTE”) 

Preot paroh DESPOIU MIRCEA 


Biserica „Sf. Atanasie” — „Biserica lui Bucur” 


(Str. Radu Vodă nr. 33) 


Potrivit unei legende, biserica Sf. Atanasie ar fi fost ridicată de către 
ciobanul Bucur, pe locuri acoperite de păduri, cu rarişti de păşune, pe malul 
drept al Dâmboviţei. În jurul acestui loc, considerat prima aşezare a 
Bucureştilor, s-a dezvoltat, mai spune legenda, oraşul capitală al României. 

În realitate, pe dealul Radu Vodă (un rest din terasa înaltă a Dâmboviţei) 
au fost evidenţiate urme de locuire vechi de aproape 3700 de ani, din epoca 
bronzului. 

În a doua jumătate a veacului al XVIII-lea, apare în izvoarele interne 
informaţia conform căreia oraşul a fost ales drept reşedinţă domnească de 
Mircea cel Bătrân, în anul 1383, acesta construind aici o curte măreaţă. 

Fr. I Sulzer afirma, în 1781, că numele oraşului provine de la „bucurie”, 
„bucuros”, „a bucura”, deci Bucureşti înseamnă oraşul bucuriei, în germană 
FREUDEN STADT. 

În primele decenii ale sec. XIX, explicaţii filologice şi istorice încep să 
acrediteze ideea conform căreia oraşul Bucureşti („oraş al bucuriei”) ar fi fost 
zidit de Mircea cel Bătrân, de bucurie că l-a învins pe Baiazid I. 

În paralel, se dezvoltă şi legenda lui Bucur, ciobanul de la al cărui nume 
ar proveni toponimicul acestui oraş, cu mențiunea suplimentară că acesta este 
făuritorul celei mai vechi biserici din capitală. 

Cel ce a introdus în literatura istorică scrisă, pentru prima oară, această 
legendă este geograful I. GENILIE, profesor la Colegiul Sf. Sava, într-un 
manual tipărit în anul 1835. Alţi zeloşi susținători ai aşa zisei vechimi, de peste 
500 de ani a bisericii Sf. Atanasie, au fost PELIMON („BUKUR, Istoria fondării 
Bukurescilor”), preotul Grigore Musceleanu, fost egumen, timp de 25 de ani al 


m-rii Radu Vodă şi Narcis Creţulescu, un amic al lui Pelimon. 


În realitate, săpăturile arheologice efectuate în zonă nu au putut pune în 
evidență existenţa vreunui lăcaş de cult mai vechi de jumătatea a doua a 
veacului al XVIII-lea. Abia în acest timp a fost ridicată bisericuţa Sf. Atanasie, 
tinând nemijlocit de m-rea Radu Vodă. 

Preotul Grigore Musceleanu, cercetător pasionat, dar improvizat al istoriei 
Bucureştilor, ticluieşte o inscripţie atestând aşa zisa vechime a Bisericii lui 
Bucur, pe care însă nu a putut-o vedea nimeni, din care rezulta că Mircea cel 
Bătrân, „la anul 6924 (=1419) a zidit biserică de zid, în locul celei de lemn, a lui 
Bucur, în pădure, pe movila de lângă Dâmboviţa, cu hramul Sf. Atanasie şi 
Chiril unde — spune voievodul — am pus oasele martirilor căzuţi în lupta ce am 
avut cu turcii la Giugiu, iulie 12.” 

Precaut, Grigore Musceleanu spune că piatra nu mai există, fiind aşezată 
de către călugării greci la temelia bisericii Radu-Vodă, când s-a reparat. Totuşi, 
Grigore Musceleanu are şi un merit: el insistă pe lângă ministrul cultelor din 
vremea lui Al. I. Cuza — Dimitrie Bolintineanu — pentru reparația Bisericii lui 
Bucur. 

Lucrările de restaurare s-au încheiat în 11 iunie 1869, dându-i prilej lui 
Musceleanu să sape pe o lespede din biserică următoarea inscripţie: 

„Mircea Vodă I, în anii 1402, strămută capitala din Târgovişte în 
Bucureşti. Biserica Bucur încă era fundată. Mircea Vodă puse oasele soldaţilor 
căzuţi în rezbelul cu turcii lângă biserică. Acum, după patru veacuri şi jumătate, 
se repară din fondul statului român, fără a i se schimba figura primitivă ... 
ministru fund d. Al. Creţulescu.” 

În timpul săpăturilor arheologice desfăşurate în campania din anii 1953- 
1954 s-a stabilit în mod cert că, înainte de a doua jumătate a veacului al XVIII- 
lea nu a existat nici o urmă a unei biserici din lemn mult mai vechi, ori ziduri din 
vremea lui Mircea cel Bătrân, ori chiar din vremea lui Vlaicu Vodă, cum 
pretindeau izvoarele narative, invocate de Pelimon, Musceleanu, Narcis 


Zărnescu şi alții. 


În realitate, Biserica lui Bucur este paraclisul de cimitir al călugărilor m- 
rii lui Alexandru Vodă Mircea şi a nepotului său de fiu, Radu. 


Preot paroh Georgescu Dumitru 


ISTORIA BUCURESTIULUI PRIN BISERICILE SALE 
Fascic. VII 


Biserica „Sfântul Spiridon Vechi” 


(Piaţa Naţiunilor Unite) 


Marele istoric N. lorga, care a consacrat acestei biserici un documentat 
articol, intitulat „O biserică siriană în Bucureşti” (B.C.M.I., nr. 6, iunie-sept., 
1929) prezintă date de interes privind trecutul acesteia. 

Pe locul actualei biserici există, în veacul al XVII-lea o mânăstire, având 
acelaşi nume: Sf. Spiridon. Mânăstirea avea o bisericuță de lemn, ridicată 
probabil de boierii Floreşti. Biserica respectivă a fost înlocuită cu una din zid, 
având case solide în jurul ei, după cum consemnează un document din anul 
1716, într-una dintre ele locuind însuşi Mitrofan Tipograful. 

Date sigure despre biserică aflăm din pisania ultimă a lăcaşului din care 
reiese că biserica şi complexul de clădiri din jurul ei au fost zidite între anii 
1746-1748 de către Patriarhul Silvestru al Antiohiei, cu banii domnitorului 
Constantin Mavrocordat, cei doi fiind consideraţi ctitori. Ca o curiozitate, 
pisania avea un text bilingv identic, în greacă şi arabă, din care rezultă că hramul 
bisericii închinat Sfântului Spiridon al Trimitundei, că însăşi lăcaşul fusese 
închinat „prea sfântului apostolicesc şi patriarhicesc scaun al Marii Cetăți a lui 
Dumnezeu, Antiohia”. 

Cutremurele din anii 1802 şi 1838 lasă biserica în mare suferință (inclusiv 
chiliile din jurul ei), în special cutremurul din 1838 văduvesc biserica de turlă. 
Clopotnița a fost dărâmată în anul 1898. În veacul trecut, cât şi în cel XX, 
bisericii i-au fost aduse repetate reparaţii şi renovări. 

Inițial, construcția se găsea pe malul stâng al Dâmboviţei, dar — după 


amenajările şi lucrările efectuate asupra cursului râului — biserica avea să se 


găsească în cele din urmă pe malul drept al apei. Între anii 1880-1882 prin 
amenajarea malurilor Dâmboviţei, nivelul de bază al bisericii a devenit mai 
coborât cu circa 1 m faţă de nivelul solului iar casele egumeneşti au fost 
demolate. 

Inițial biserica avea formă trilobată, pronaosul sensibil lărgit, inclusiv 
pridvorul, remarcabil fiind la acesta din urmă arcadele, decorate cu elegante 
frunze de cant, cu coloane zvelte, având canelurile răsucite. 

La ultima reparație, fațada principală a suferit vizibile modificări 
constructive, adăugându-i-se frontonul de deasupra porticului. 

Biserica a fost demolată la data de 27 august 1987, ca urmare a 
sistematizării Centrului Civic al Capitalei. Ultimul preot slujitor a fost părintele 
Al Zărnescu. 

Obiectele de cult ale bisericii, împreună cu elemente artistice de preţ 
(coloane, ferestre etc) au fost duse la M-rea Cernica. 

Din nefericire, în anul 1990, de acolo a dispărut icoana primită de la 
Patriarhul Silvestru al Antiohiei, în 1748, obiectul cel mai valoros din punct de 
vedere artistic, al bisericii. 

Prin grija Patriarhiei, biserica a fost reconstruită cu grija de a se respecta 


forma avută în momentul demolării ei. 


Biserica „Bărbătescu Nou” — Cuţitul de Argint 

(Str. Cuţitul de Argint) 

„Ridicatu-s-a această sfântă biserică în 1906, de regele Carol I, cu prilejul 
împlinirii a 40 de ani de domnie, având model Biserica Sf. Nicolae Domnesc din 
laşi, zidită de Ştefan Voevod cel Sfânt, tot la 40 de ani de domnie. 

Între anii 1992-1995, în timpul păstoririi Prea Fericitului Patriarh Teoctist 
şi vicar P.S. Teodosie Snagoveanul, s-au făcut reparaţii capitale, pictura din nou, 
în frescă, interior şi exterior, precum şi nenumărate îmbunătățiri, toate cu 
purtarea de grijă, stăruință şi îndrumarea preotului paroh ION TURCU. 


Sfințirea s-a făcut de Prea Fericitul Părinte Teoctist în 13 februarie 1993.” 


- Lucrările de construcţie au durat în perioada 1906-1910, arhitectul fiind 
N. Ghica — Budeşti. 

Pictura a fost executată în perioada 1992-1995 de către Dimitrie Bănică 
din Bucureşti şi Gh. Bondoc din Vedea - Argeş. 


În pisania interioară este menţionată însă data de 14 februarie 1993 


Biserica „Sf. Gheorghe Nou” 
(Calea Griviței) 


„Biserica Sf. Gheorghe — Griviţa a fost construită de Casa Muncii CFR 
între anii 1926-1931, arhitect fiind C. Pomponiu iar preot paroh St. C. 
Marinescu. 

Este în formă de cruce. Între anii 1931-1946 a slujit preot Ionescu 1. Vicar 
al Sfintei Arhiepiscopii. 

A fost grav avariată în urma cutremurului din 1940 şi a 
bombardamentelor din 1944. 

După 1949 s-au început lucrările de reparaţii, sub preot St. C. Marinescu 
(paroh 1913-1950) şi au fost continuate de preot D.A. Popescu (paroh 1950- 
1970). 

Între anii 1944-1971 s-a slujit numai în pronaos. 

Biserica a fost renovată complet iunie 1971 — iunie 1972 prin grija Prea 
Fericitului Justinian, Patriarh al Bisericii Ortodoxe Române, paroh fiind 
Dumitru I. Găină. 

Renovarea s-a făcut cu contribuţia integrală a credincioşilor şi prin 
stăruința preotului paroh D. Găină, pr. St. C. Marinescu, pr. D.A. Popescu, arh. 
Gh. Văsti, subing Nae Ştefan — şef şantier şi Nicolae M. Contabil, redându-1-se 
stilul inițial.” 

„Între anii 1972-1976 s-au terminat lucrările de reparaţii şi restaurare a 
picturii bisericii sub preoţii Ion Cristache — titular şi Ion Surubaru — suplinitor. 

În urma avariilor provocate de seismul din anul 1977 s-au efectuat lucrări 
de mari proporții la sfântul locaş şi cimitirul parohial prin strădania vrednicului 
preot paroh Niculescu Tănase, ajutat de preot D. Popescu, pr. Manole Marcel şi 


Consiliul Parohial.” 


Biserica „Schitul Măgureanu” 


„Cu Mărirea celui ce în Treime se adoră şi cu binecuvântarea prea Sfinţiei 
Sale, mitropolitul primat Calinic Miclescu, s-a zidit pentru a doua oară această 
sfântă biserică cu patronul sfinților ierarhi VISSARION şi doctori Pantelimon. 
Temelia reclădirii s-a pus la anul 1881 (text cenzurat) binevoitor al obştii şi 
stăruinţele neobosite ale epitropilor: preotul Hristache Mihăescu, Constantin 
Angelescu şi Chivu George. 

Întreţinerea acestui sfânt lăcaş se datoreşte în mare parte primei 


binevoitoare, răposata Anica Ion Văcărescu, născută Băbeanu, fie țarina uşoară”. 


Biserica „Sf. Ilie” — Crângaşi 


(Str. Fălciu) 


„Această biserică cu hramul Sf. Ilie s-a început în anul 1907 şi 
terminat în 1918, în timpul Domniei M. S. Regelui Ferdinand I al României, 
mitropolit primat fiind D.D. dr. CONON ARAMESCU DONICI, prin stăruința 
şi concursul principal dat de domnii Ştefan Dobrescu şi Nae Păunescu, preot 


fiind Chiriţă Cernescu, epitrop Gh. Avramescu.” 


„În vara anului 1992 s-au definitivat lucrările de reparaţii ale sfintei 
biserici, cu ajutorul lui Dumnezeu şi substanțiala contribuție a drept 
credincioşilor donatori: Ilie Stanciu, cu părinții Dumitru şi Maria şi a Maiorului 


Ştefan Olteanu, cu părinții săi HARALAMBIE şi Floarea.” 


Biserica „Sfânta Cruce” — Fundeni 


(Str. Balotului nr. 4) 


„Cu vrerea Tatălui, cu ajutorul Fiului şi cu săvârşirea Sf. Duh, 
începutu-s-au zidirea din temelie a acestei sfinte biserici, cu hramul „Înălţarea 
Sfintei Cruci”, în anul mântuirii 1957, luna iunie, ziua 26 cu ajutorul şi prin 
părinteasca purtare de grijă a Prea Fericitului Părinte Patriarh Justinian, 
arhipăstorul Bisericii Ortodoxe Române şi s-a săvârşit prin daniile credincioşilor 
şi prin osârdia şi prin nevoinţele preotului paroh Dimitriu C. ALEXANDRU, ale 
Consiliului şi ale Epitropiei Parohiale, înfrumuseţându-se cu zugrăveală nouă în 
tencuiala crudă, în vara anului 1963. 

Înscrie Doamne în cartea vieţii Tale pe toţi cei care au trudit la zidirea 
acestui sfânt lăcaş. 
Sfințirea bisericii a avut loc în ziua de 30 octombrie 1968 de către P.S. 


Episcop dr. Antim Târgovişteanu, vicar patriarhal.” 


Biserica „Sfânta Paraschiva” 


(Str. Mincă D. nr. 33) 


„În numele Sfintei Treimi. 

Această Sfântă biserică, închinată cuvioasei maici PARASCHIVA, s-a 
început în anul 1957, cu binecuvântarea Prea Fericitului Părinte Justinian, zidită 
cu cheltuiala multor creştini. 

S-a sfințit în ziua de 14 octombrie 1983 de către Episcopul Roman 
lalomiţeanul, în timpul Arhipăstoriei Preafericitului Patriarh Justin, inițiatorul, 
ctitorul şi primul ei slujitor fiind preotul paroh ZAHARIA CHIRU, ajutat de 


Consiliul Parohial şi de arhitectul lucrării, A. Marcu.” 


Biserica „Cuvioasa Paraschiva” — Militari 


(Str. Dreptăţii nr. 24) 


„Cu vrerea Tatălui, cu puterea Fiului şi cu umbrirea Sfântului Duh, 
ridicatu-s-a din temelie această sfântă biserică cu hramul „Sfânta Cuvioasă 
Parascheva”, între anii 1946-1952 sub înalta arhipăstorie a Preafericitului 
Părinte Patriarh Justinian, cu contribuția enoriaşilor parohiei Militari II şi cu 
ajutorul sfintei arhiepiscopii a Bucureştilor, prin strădania preotului paroh 
MARIN MIHAI, epitrop ION BALICA. 

S-a pictat între anii 1975-1976 prin strădania parohului, p.c. preot 
ANDRONESCU NICU şi a preoţilor slujitori: pr. Dumitru Coman şi preot loan 
Teodorescu, pictor TOMA LASCOIU, cu contribuția enoriaşilor parohiei 


Militari II şi cu ajutorul primit de la Parohia Militari I”. 


Biserica „POPA NAN” 
(Str. Popa Nan nr. 30) 


„Acest sfânt şi dumnezeiesc lăcaş cu hramul Sfinţii Împărați 
Constantin şi Elena s-a zidit din temelie la anii 1910-1918, pe locul unde 
a fost vechea biserică Popa Nan, cea zidită la nul 1719 şi care, roasă de 
dintele vremii, s-a prăbuşit în anul 1910. 

S-au ostenit şi au jertfit mult pentru ridicarea acestui sfânt lăcaş 
ctitorii: protoiereul loan Georgescu şi epitropii Niţă Berechet, Anghel 


Postelnicu, N. Riga şi au ajutat cu mână darnică enoriaşii, 1960”. 


Biserica „Popa Soare” 


(Str. D. Burghelea nr. 7) 


„Pisania ce se află pe fronitspiciul bisericii, ne spune următoarele în 
legătură cu data construirii bisericii: 

„Această sfântă biserică este zidită şi înălțată din temelie, precum 
se vede de către robul lui Dumnezeu Jupân LANE CUPTU de la Buzău 15 
sept. 7253” (1748) 

Biserica şi-a păstrat forma ei veche, în anul 1902 adăugându-i-se 
porticul din față. În anul 1910, biserica a fost tencuită completă în 
exterior. Până în anul 1904 biserica a avut trei turle din lemn, care au fost 
înlocuite cu o singură turlă de zid, aşezată în faţa bisericii. 

Biserica este construită în formă de cruce. Întreg mobilierul este din 
stejar sculptat şi datează din 1924. În anul 1933 s-a introdus calorifer în 
biserică. În anul 1940, după cutremur, s-au întărit bolțile şi pereţii cu bare 
de fier. 

Pictura bisericii este în ulei, semnată de pictorul Anton Serafim. Ea 
a fost spălată în anii 1914, 1940 şi 1967. 

Catapeteasma este din lemn iar geamurile au vitrouri. 

Obiecte de valoare ale bisericii menționăm: Icoanele împărăteşti 
din argint a Domului lisus Hristos (1834, aprilie 6) şi a Maicii Domnului 
(1833, martie 10); Icoana din argint a Sf. Nicolae (1834, aprilie 15), 
Icoana Sf. Elefterie, Sf. Stelian (1856) din lemn; un potir de argint cu 
scriere slavonă, o Evanghelie legată în argint din anul 1791, în chirilică. 

În interior, există mai multe inscripţii săpate în lespezi de piatră, 


fixate pe pereți, datând din secolul al XVIII-lea.” 


Biserica „Popa — Tatu” 
Str. Nuferilor nr. 51, Buc., sect. 1 


(25 iunie 1969) 


„Biserica a fost zidită între anii 1760-1774 pe un loc în apropierea căruia 
se află „izlazul vitelor” şi o fântână numită Fântâna Boului”. 

De pe acest teren izvorau apele ce alimentau lacul Cişmigiu. Mahalaua se 
numea Fântâna Boului, fiind pomenită în anul 1753. 

Profesorul Giurescu credea că mahalaua şi fântâna îşi trag numele de la 
un localnic cu numele „Bou”, despre care însă documentele nu scriu nimic. 

Biserica a primit pe atunci două denumiri şi anume: Biserica Fântâna 
Boului şi Biserica Luminată. 

În pomelnicul ctitorilor apare numele de Constantin Voievod. Dar care 
voievod? 

Constantin Mavrocordat, în a doua lui Domnie (1761-1763)? Sau Constantin 
Racoviţă, la 1764?, „alcoolicul” în timpul căruia se pune temelia bisericii? 

În timpul acestui domnitor a fost o răscoală, motivată de sporirea 
„haraciului” şi a „extinderii fumăritului” pe toată ţara. 

Aceste împrejurări au împiedicat construirea bisericii. Mai târziu, 
Constantin Văcărescu Vel Vornic, continuă construirea acestei biserici, legată de 
biserica Schitu Măgureanu, pe care o terminase la 6-5 oct. 1756. Dar nici 
Constantin Văcărescu nu termină construcția, şi mai târziu, în anul 1774, 
biserica este terminată de către Mihail Cantacuzino, prietenul ruşilor, de la care 
a primit titlul de general şi în ţara cărora s-a retras după pacea de la Kuciuk — 
Kainargi, la 1774. 

Pe la 1811, biserica îşi schimbă denumirea în Biserica Popa Tatu, după 
numele unui preot vrednic şi progresist (sic!), care a construit lângă biserică un 
feredeu (baie) şi o casă pentru îngrijirea bolnavilor şi găzduirea temporară a 


săracilor. Uliţa bisericii s-a numit succesiv: Uliţa Fântânii — Str. LUEGER - Str. 


G-ral Berthelot — Str. Alex. Popov — Str. Nuferilor. Pe această stradă au mai fost 
construite: Casa Bisericii — Casa Şcoalelor şi Catedrala Sf. Iosif. 

Pronaosul bisericii a fost ruinat în două rânduri: la cutremurul din 1802 
sau 1839 şi la cutremurul din 10 noiembrie 1940. 

În anul 1944, din inițiativa şi contribuţia materială a Căpitanului Ioan 
Negoescu Bârlad, ofițer în Marele Stat Major şi a familiei sale, biserica a fost 
reparată şi pictată parţial, din nou, iar vechile picturi au fost restaurate. 

Toate lucrările de pictură au fost executate de pictorul Emi Ivănescu. 
Astfel, în 1944, s-au redat bisericii o înfăţişare şi o frumuseţe deosebită. 

După 25 de ani, adică în anul 1969, Col. rezervă loan Negoescu-Bârlad ia 
din nou inițiativa şi, pe cheltuiala sa, a spălat majoritatea picturilor şi a făcut 
diverse amenajări care au redat bisericii frumuseţea şi strălucirea de odinioară. 

Hramul bisericii este Adormirea Maicii Domnului — Sfântul Ierarh 
Nicolae şi Sfântul loan Botezătorul. 

Întocmitor: Pr. A.C. Cosma 


Paroh: Pr. Toma Chiricuţă. 


Biserica „POPA CHITU” 
(Str. Bis. Popa Chitu Nr. 5) 


„Această biserică, numită POPA CHIT s-a zidit în anul 1813, prin 
osteneala protopopului GRIGORIE şi cu sprijinul breslei cismarilor, pe locul 
unei biserici mai vechi, înconjurată de cimitir. 

Hramul bisericii este Sfântul Grigorie Teologul, 25 ianuarie. 

Trecerea anilor şi întâmplarea cutremurelor, cum şi râvna slujitorilor şi 
evlavia creştinilor au făcut ca biserica să mai fie reînnoită până acum de trei ori, 
cu adăugiri şi împodobiri. 

În anii 1875-1880 s-a acoperit cu tablă, s-a adaos turla din faţă, s-a 
zugrăvit, s-au făcut icoane de argint, policandru de bronz şi sfetnice de aramă, 
prin osteneala preotului lon Niculescu. 

În anii 1932-1937 s-a tencuit din nou şi s-a pictat în frescă, s-a făcut 
pardoseală de mozaic, tâmplă de beton şi vitralii, prin grija preotului Alexandru 
NICOREANU şi ajutorul soților DUMITRU şi STELIANA NESTOR. 

În anii 1975-1980 s-a restaurat complet, eliminându-se igrasia prin sistem 
ventilator, s-a reînnoit pictura prin acelaşi meşter IOSIF KEBER, s-au adăugit 
91 de sfinți în exterior, s-a iluminat şi împodobit şi s-a târnosit pentru a doua 
oară, la 19 octombrie 1980, prin osteneala preotului VASILE DAIA, care a 
ridicat şi monument de granit pe locul vechii biserici şi al cimitirului părăsit. 


Această însemnare s-a făcut la anul 1989.” 


Biserica „Sf. Nicolae” — Băneasa 


„Această biserică întru care se prăznuieşte hramul Sf. Ierarh Nicolae de la 
Mira Lichia, făcătorul de minuni, şi al sfinților ierarhi şi ai lumii mari dascăli 
Vasile cel Mare, Grigorie Bogoslav şi loan Zlataust, s-au zidit din temelie de 
dumneaiei jupâneasa Ecaterina Văcărescu, fiica dumnealui Donie Văcărescu- 
Vistierul şi rămânănd nesăvârşită din pricina al multora răzmeriţe ce au răzvrătit 
în multe rânduri ţara aceasta, apoi în anul 1792 s-au săvârşit de dumnealui 
Enache Văcărescu şi de luminata soţie Ecaterina, fiica lui Voievod Caragea, în 
zilele prealuminatului Domn Mihail Suţu, după ce cu toate cele necesare 
înfrumuseţând-o. 

Între anii 1983-1992 s-au făcut lucrări de restaurare: acoperiş din nou, 
consolidare, retencuire, încălzire proprie, pardosire cu marmură, pictură nouă, 
„frescă. 

A fost resfințită la data de de către 


Preot paroh VIRGIL CÎRSTOIU, pictor Dimitrie Bănică, Bucureşti.” 


(tel. Preot paroh Cîrstoiu Virgil.) 


Biserica „Sf. Pantelimon” 


„Ridicatu-s-a această sfântă biserică cu hramul Sf. Pantelimon, „doctorul 
fără de arginţi” între anii 1872-1876, pe locul unei biserici mai vechi, din lemn, 
ce dăinuia, după datele mai vechi, pe moşia domnitorului Grigore Ghica, 
ctitorită de Popa Ivan ot Silvestru, Logofăt Vernescu şi alți pravoslavnici 
creştini, la 1790. 

Amvonul şi catapeteasma au fost sculptate de meşterul PETRE BABIC. 

Din cauza vremii, a fost reparată între anii 1921-1925, când i s-a adăugat 
cafasul şi vitrourile cele mari. După cutremurul din 1977, clădirea bisericii a 
suferit grave stricăciuni; fiind nevoie de reparaţii generale, s-a executat 
consolidarea după devizul întocmit de arh. Gh. Naumescu, sub păstoria pr. loan 
Stănculescu. 

Pictura în frescă a fost făcută de prof. pictor PETRE Achiţenie în anii 
1979-1980, cu ajutorul bănesc al Arhiepiscopiei, al credincioşilor. O donaţie 
importantă a făcut Prea Fericitul VASKEN I, Patriarh şi Catolicos al Bisericii 


Armene, în amintirea copilăriei sale, petrecute în vecinătatea acestei biserici.” 


Biserica „MAVROGHENI” 


(Str. Monetăriei nr. 4) 


„Biserica Cişmeaua Mavrogheni Voievod şi soţia sa, Maria Doamna, la 
anul 1786. 

Bisericii 1 s-au făcut în timp diferite reparaţii şi modificări în anii: 1838, 
1847, 1890, 1902, 1926, 1941 şi 1945. 

Între anii 1971-1973, în timpul păstoriei Prea Fericitului Justinian, 
Patriarhul Bisericii Ortodoxe Române, paroh al bisericii fiind preotul Virgil 
Tacu, preoţi slujitori loan Voinescu şi Ion Gălăţeanu, cu sprijinul Consiliului 
Parohial şi contribuţia enoriaşilor s-au făcut reparaţii de consolidare la bolți şi 
înlocuirea vechilor picturi în ulei, total deteriorate, cu actuala pictură în fresco, 
executată de pictorul COSTIN IOANID, ajutat fiind de pictorii Gheorghe 
Rizoiu, Costică Cantea, Petru Manea şi Dan Neamu, cu ajutorul de toată ziua al 


lui Gheorghe Dumitrescu. 


Azi 9 iunie 1973” 


Biserica „Dichiu” 


(Str. Icoanei nr. 42) 


„Biserica „Dichiu” nu poartă vre-o pisanie sau inscripţie, din care să 
rezulte anul construcției, sau numele ctitorilor. Stilul este însă din epoca 
brâncovenească. 

După tradiție, primul ctitor a fost un monah, care era „dichiu”, adică mai 
mare peste călugării de la Sf. Mitropolie, ajutat în osteneli de un bun creştin, cu 
numele de TIRCHILA, de unde apoi numele de „DICHIU TIRCHILESTI, cum 
ulterior s-a numit şi cartierul sau mahalaua care s-a dezvoltat în jurul bisericii. 

Se crede că ar fi fost construită între anii 1773-1775, cu destinația schit de 
călugări, cu mult în afară de oraş. Cu timpul, însă când Bucureştii s-au extins, a 
fost transformată în biserică parohială (de enorie), cu o modificare a 
construcției, prin alungirea clădirii şi ridicarea unei turle din lemn (1880). 

I s-au făcut reparațiuni interioare, prin desfacerea tencuielii până la 
zidărie, şi apoi pictată în întregime, între anii 1949-1953 iar în anul 1955 i s-au 
făcut şi reparaţiuni exterioare. 

N.N. Biserica are hramul Adormirea Maicii Domnului. 

Renovată în anul 1993, biserica are pe peretele frontal o iconografie 
originală: chipurile unor sfinți români, martiri ai ortodoxiei: Constantin 
Brâncoveanu, Sava Brancovici etc. 

De interes istoric este şi pisania plasată în interiorul bisericii, cu prilejul 
renovării din anul 1993: 

„Cu ajutorul Bunului Dumnezeu, cu binecuvântarea Prea Fericitului 
Părinte Patriarh Teoctist şi cu râvna deosebită a P.C. paroh ION MALCIU şi 
familia sa, în vara anului 1933 s-au executat lucrările de restaurare a picturii 
interioare şi exterioare a bisericii, instalația de gaze, precum şi instalația de 
sonorizare a bisericii Dichiu din capitală. Restaurarea a fost executată de 


pictorul autorizat Constantinescu Mircea din Bucureşti. Fondurile pentru 


acoperirea cheltuielilor au fost asigurate prin contribuția substanţială a societăţii 
MIGAS REAL LTD, reprezentată de dl. preşedinte BELEAN Gh. Şi soţia sa 
LIDIA, dl. director MINDRILA NICOLAE, cu familia şi dl. director Rădulescu 
Mircea, cu familia. În mod deosebit au contribuit şi următorii donatori: 

dl. Ionescu Dan, cu familia; 

dl. avocat Popescu Nicolae; 

d/na Gherase Margareta, cu familia; 

dl Negru Ion, cu familia. 

La desăvârşirea lucrărilor au mai contribuit prin dragoste şi prin evlavie 
atât consiliul parohial cât şi enoriașii din parohie şi din ţară. 

Bunul Dumnezeu să-i pomenească pe toți binefăcătorii amintiți şi 
neamintiţi în Împărăţia Cerească. 


1 sept. 1993.” 


ISTORIA BUCURESTIULUI PRIN BISERICILE SALE 
Fascic. VIII 


Biserica „Adormirea Maicii Domnului” — Balta Albă 


1. Cadrul geografic 


Cartierul Balta Albă este situat în partea de răsărit a Capitalei, de o parte şi de 
alta a fostei şosele Vergului (Bulevardul Muncii) ce duce spre uzinele „23 
August” şi Republica, foste uzinele Malaxa. Acest cartier a luat ființă după 
Primul Război Mondial, odată cu fabricile ce se găsesc în jurul lui: Malaxa, 
Fabrica de Ciment Titan, Filatura de Bumbac, Fabrica de Cărămidă, IOR, etc. 

Denumirea acestui cartier, Balta Albă, ar fi fost dată de pe vremea lui 
Vodă Caragea, loc de tristă amintire, căci în urma cumplitei molime de ciumă 
din vremea aceea, mii de locuitori ai Capitalei, decedați sau în agonie, au fost 
aruncaţi în aceste depresiuni de la marginea de est; pe Câmpia Dudeşti-Cioplea, 
unde erau ordiile ciumaţilor şi cum, datorită căldurilor, era pericol de infectare a 
Capitalei, s-au turnat mari cantități de var nestins. Venind ploile torențiale de 
vară, acest var s-a stins şi s-au creat bălți albe, de unde se presupune că se trage 
această denumire de Balta-Albă (Ion Ghica, Scrisori către Vasile Alecsandri, p. 
35-37). 

Din punct de vedere social-administrativ, locuitorii acestui cartier 
depindeau mai mult de fosta comună suburbană Dudeşti-Cioplea, iar din punct 
de vedere confesional au aparținut de Biserica Mărcuţa, care se află la o distanţă 
de circa 2-3 km. Cetăţenii acestui cartier, în mare majoritate muncitori la 
fabricile din jur, au intervenit de mai multe ori pe lângă Sfânta Mitropolie a 


Ungro Vlahiei să se înființeze aici o parohie şi să li se zidească o biserică, pentru 


satisfacerea nevoilor lor sufleteşti, încât pe data de 1 aprilie 1938 a fost înființată 
această parohie cu numele de Parohia Balta-Albă — de sine stătătoare, dezlipită 
de Parohia Mărcuţa, iar primul preot slujitor a fost în persoana preotului 
Dumitru Popovici, numit prin hirotonie şi instalat preot paroh pe data de 15 nov. 
1938, potrivit Ord. Sf. Mitropolii nr. 8682/1938. 

2. Construcţii anterioare actualului monument nu au existat. 

3. Date asupra bisericii: 
Pentru satisfacerea nevoilor sufleteşti ale enoriaşilor din noua parohie, preotul 
D. Popovici, în înţelegerea cu credincioşii, şi prin bunăvoința şi concursul 
domnului Vasile Bujoreanu, directorul Şcolii Primare „Gh. Asachi” din acest 
cartier, şi cu aprobarea Comitetului Şcolar Comunal al Municipilului Bucureşti 
şi al Sfintei Mitropolii, la data de 24 decembrie 1938 s-a amenajat o Capelă, 
într-o sală de clasă a acestei şcoli, iar pentru a se putea săvârşi sfânta liturghie s- 
a procurat în prealabil Sfântul Antimis iar în ziua de 25 decembrie 1938 — 
Naşterea Domnului — s-a oficiat prima Sf. Liturghie. Această situaţie a durat 
până la Sfinţirea noului lăcaş de cult, făcută la data de 24 decembrie 1939 de 
către protoiereul pr. Gheorghe Georgescu — Silvestru, însoțit de pr. Florin 
Gâldău, pr. Petre Grigoriu şi pr. Atanasie Negoiţă şi Diacon Julian Stoicescu. 

Această biserică a început să se construiască din inițiativa preotului paroh 
D. Popovici, precum şi al fostului primar al comunei Dudeşti-Cioplea, 
Constantin Brânzoi, şi cu concursul material atât al acestora cât şi al 
industriaşului ing. N. Malxa, a comerciantului Georgescu Dumitru — Valea 
Mieilor, a pr. Protoiereu Gh. Georgescu — Silvestru, al enoriașilor acestui cartier 
şi a altor donatori din Capitală. 
Planul şi devizul acestui sfânt lăcaş au fost întocmite de către C.N. Simionescu 
şi Naumescu, sub conducerea arhitectului şef al Mitropoliei D. Ionescu 
Berechet. În ziua de 13 august 1939, Consiliul şi Epitropia Parohiei aprobă 
devizul acestui sfânt lăcaş; iar în ziua de 20 august 1939 s-a pus piatra 


fundamentală şi s-a început construirea bisericii cu hramul „Sf. CORNELIE- 


SUTAŞUL”, lucrarea care s-a terminat în timpul record de patru luni, datorită 
zelului neprecupeţit al pr. Paroh D. Popovici, a primarului C. Brânzoi şi a 
epitropului casier N. Anurei, care a împrumutat Comitetul Parohial al 
construcției cu suma de 150 000 lei, fără dobânzi, cât şi maistrului zidar 
STOIAN GHERGONOFF, maistrului tâmplar C. Marinescu, şi tuturor 
muncitorilor cu plată şi benevoli. 
Materialele necesare acestei construcții au fost parte cumpărate şi parte donate şi 
anume: 20 000 bucăți cărămidă, 60 care de nisip, 25 care de pietriş şi un vagon 
de ciment. 

4. Aspectul arhitectural al bisericii 
Biserica Parohiei Balta Albă are planul în formă de treflă — Cruce, cu două 
abside laterale (sau sînuri), cu turla Pantocratorului pe naos şi cu pridvor. 
Dimensiunile lăcaşului sfânt sunt: lungime 25 m, lăţime 9 m plus 2 m fiecare 
absidă (pentru cântăreții bisericii), înălțimea naosului este de 8 m, forma sa este 
curbată (semicirculară). Turla (singura) este aşezată peste Pantocrator, în formă 
octogonală, cu fiecare latură de 1.5 m lăţime şi înălțimea de 6 m de la centura 
de beton armat, plus 2 m înălțime la acoperiş. Deasupra acoperişului este 
aşezată o cruce de 2 m. Crucea a fost confecționată, transportată şi fixată de 
către donatorul bisericii IOAN TERCHEA. 
Baza interioară a turlei se sprijină pe o centură de beton armat de formă 
dreptunghiulară, iar în interior pe 6 absidiole, 4 de formă dreptunghiulară şi 
două de formă, trapezoidală. 

Sfântul altar are forma de semiprismă din 5 laturi, fiecare latură fiind de 
1.7m, cu înălțimea de 8 m, terminându-se sus cu o semicupolă sferică. 

Pridvorul bisericii are formă dreptunghiulară, cu plafon plan, care susține 
Cafasul bisericii, care, la rândul lui, se termină tot cu un plafon plan. Urcarea în 
Cafas se face prin partea dreaptă a pridvorului, pe o scară de fier. Biserica este 


construită pe temelie de beton, cu soclu înalt de 0.7 m şi scară cu patru trepte, 


restul construcţiei fiind făcută din cărămidă, beton şi material lemnos la 
acoperiş. 

Catapeteasma este din lemn sculptat. Vechea pictură a bisericii a fost 
executată de pictorul Gh. Teodorescu-Argeş. Din cauza cutremurelor suferite şi 
a fumului, pictura s-a deteriorat şi, în anul 1989 s-a trecut la pregătirea pereților 
în vederea repictării. Din devizul întocmit reiese că pictura trebuie executată din 
nou şi, astfel, după lucrările pregătitoare în vederea pictării, la data de 15 
februarie 1990 s-au început lucrările de pictură cu pictorul de cat. I TOMA 
LASCOIU, lucrare ce a fost terminată în anul 1991, august 15, fiind executată în 
tehnica în ulei, cu o pictură neobizantină. 

Pardoseala bisericii este din marmură albă. 

Catapeteasma bisericii a fost comandată şi executată la atelierele M-rii 
Plumbuita şi montată la data de 18 august 1990, cea veche fiind mâncată de 
carii. 

Icoanele de la catapeteasmă (cea veche) nu s-au mai potrivit la cea nouă şi 
astfel am fost nevoiți să confecționăm toate icoanele din nou (afară de cele 
împărăteşti). 

Strănile din biserică au fost reparate, curățate, lustruite, iar 22 de bucăți au 
fost realizate din nou. 

Cafasul a fost lucrat cu grijă si astfel apare ca un mic paraclis, procurând 
scaune noi şi aplicând în față trei tăblii sculptate. S-a mai procurat pentru 
biserică un panagar sculptat, pentru lumânări, un jeț arhieresc sculptat şi strană 
pentru cântăreții bisericii, sculptată. 

S-au executat lucrări de canalizare şi scurgere la rețeaua mare. S-a 
desfăcut scara monolit din beton, care duce la cafas, şi s-a înlocuit cu una 
spiralată, din fier, pentru a crea spaţiu mai mare în interiorul bisericii. 

Biserica s-a împodobit cu candele noi, o cruce mare cu Răstignirea, în 


Sfântul Altar. 


s-au executat lucrări exterioare, s-a scos igrasia din pereți din partea de 
sud a bisericii, prin aerisire. În anii 1989-1991, s-a curăţat tabla de pe acoperiş şi 
s-a protejat prin vopsire cu minimum de plumb şi vopsea. 

Suporţii de susţinere a crucilor de la turlă şi din partea de intrare în sfânta 
biserică au fost înlocuiţi. 

Acelaşi pictor a executat şi pictura exterioară în firidele bisericii, în 
tehnica frescă. 

În anii 1990-1991 au fost executate hotele pentru lumânări, magazia şi 
celelalte dependinţe. 

În 1991, s-au efectuat tencuielile exterioare la sf. biserică, la cancelaria 
parohiei, precum şi vopsirea gardului. 

Clopotnița este din ţeavă de fier şi se găseşte în partea de sud a bisericii. 

Toate aceste lucrări au fost executate din fonduri proprii, cu contribuția 
enoriaşilor parohiei noastre şi a altor credincioşi, cărora le adresăm mulțumirile 
noastre şi rugând pe Dumnezeu-Tatăl să primească rugăciune şi ofranda lor pe 
care au oferit-o pentru înfrumusețarea acestui sf. lăcaş. 

Binecuvântează Doamne pe cei ce iubesc podoaba Casei Tale.” 


Preot Paroh Chilianu Constantin 


Biserica „Sf. Vineri — Nouă” 


„Această biserică a fost zidită în anul 1854, de către negustorul Nicolae 

Eftimiu, punând-o sub patronajul Cuvioasei Paraschiva, Marelui Mucenic 
Haralambie si Sfântului lerarh Nicolae, numind-o biserica „Sfânta Vinere- 
Nouă” din Bucureşti, Uliţa Târgoviştei, azi Calea Griviței. 
Hram — Sfântul Haralambie a fost prăznuit cu ceremonial deosebit până în anul 
1870, numindu-se Cel Mic, iar Sfântul Ierarh Nicolae nu a mai fost prăznuit, 
hramul principal rămânând Cuvioasa Paraschiva — Hramul cel Mare, care se 
prăznuieşte în această biserică, cu deosebit fast, la 14 octombrie. 

Biserica a fost înzestrată de la început de către Nicolae Eftimiu şi soția sa 
Floarea, ctitorii bisericii, cu avere, în bunuri imobiliare şi obiecte de cult. 

Forma principală a bisericii a fost aceea de cruce (plan treflat), cu o 
arhitectonică specifică stilului vechi, creştin, cu altar, naos şi pronaos, având o 
singură cupolă şi fiind acoperită cu şindrilă. 

După moartea ctitorului ei, în 1862, biserica a fost reparată în 1866, apoi, 
radical, în anul 1888 şi 1910. 

Biserica din Uliţa Târgoviştei, aflându-se în raza Gării de Nord, înființată 
posterior bisericii, în anul 1931, după o existenţă de 77 de ani, a fost expropriată 
şi demolată de CFR, în scopul măririi şi înfrumusețării Gării de Nord, la data de 
3 mai 1931. cu o parte din fondurile primite din exproprierea menţionată, s-a 
construit în Calea Griviței nr. 197, pe terenul bisericii, care a mai rămas, o 
capelă, care a fost inaugurată şi dată cultului la 14 octombrie 1931. Cu acest 
prilej, şi tot cu fondurile menţionate, s-a construit alături de biserică, casa 
parohială, cu etaj şi subsol, destinată personalului bisericesc. 

După 13 ani, în 1944, capela este distrusă, din cauza bombardamentelor 


aviației străine când, în mod implicit, încetează săvârşirea slujbelor religioase. 


În anul 1937, din fondurile rămase de la exproprierea din 1931, s-a 
cumpărat de la proprietarul Bologa, din Bulevardul Titulescu, şi de la alții, 
terenul pe care, la 14 octombrie 1940, se pune piatra de temelie a bisericii 
actuale, paroh fiind preotul loan Popescu-Călineşti, înmormântat în partea de 
miază-zi a bisericii. 

Biserica s-a zidit din beton şi cărămidă, între anii 1940-1942, de către 
Întreprinderea TIBERIU EREMIA, după proiectul arhitectului Dimitrie Ionescu- 
berechet şi, deşi neterminată, a fost dată cultului în anul 1944. 

Lucrările au fost reluate în anul 1949, biserica fiind înzestrată cu tot 
mobilierul necesar; străni, ancadramente pentru icoane, Sfânta Cruce din Altar, 
sfeşnice, candelabre, icoane etc. iar între anii 1950-1953 s-a efectuat pictura 
acestei biserici în tehnica frescă, executată de către pictorii bisericeşti Ştefan 
Constantinescu, Gheorghe Popescu, Nicolae Stoica şi Eugen Profeta, paroh fiind 
preotul lon Herduc. 

Dacă arhitectura bisericii Sfânta Vineri — Nouă nu imită întrutotul pe 
aceea a Sfintei Sofia din Constantinopol, care este capodopera desăvârşită a 
arhitecturii bizantine, se inspiră, totuşi, din stilul ei şi al mânăstirii lui Neagoe 
Basarab de la Curtea de Argeş. 

Planul bisericii, dezvoltat monumental, este clasic muntenesc, treflat, cu 
trei abside, sâni şi altar şi cu un pronaos prelungit. 

Pridvorul a fost evitat, pentru a se da monumentului o intrare caracteristică, 
legată de motivul predominant şi principal al marii arcade din fațada ce cuprinde 
o vastă decorațiune din mozaic. 

Peste spaţiul larg, cu o vizibilitate deosebită şi cu o acustică perfectă, se 
ridică pe patru arc-dublouri cupola PANTOCRATORULUI, aflată în mijlocul 
naosului, având la baze arcuri moldoveneşti, în stilul bisericilor lui Ştefan cel 


Mare. 


Ceea ce impresionează, în primul rând, după intrarea în biserică este 
cupola, privită ca o înălțare prodigioasă spre cer, în care Pantocratorul 
străluceşte în lumina de împărat al lumii, cu o înălțime de 42 de m. 

Ca elemente noi, arhitectul a ales verticalitatea arhitecturii, mai ales la 
altar, cele cinci arcade mari ce decorează arcada principală dând bisericii o 
originalitate specifică. 

Un alt punct de atracţie îl constituie acoperirea pereţilor cu o frescă de o 
nuanță excepţional de rară şi delicată, de vaste proporţii, caracteristică stilului 
tradițional ortodox. 

Suprafaţa picturii reprezintă peste 1600 m.p. iar numărul figurilor pictate 
depăşeşte cifra de 2200, în care sunt înfăţişate Sf. Treime, Maica Domnului, 
Îngerii, Patriarhii Vechiului Testament, Profeţii, Sf. Apostoli, Martirii, 
Mărturisitorii, Preacuvioasele Femei etc. 

Pe frontispiciul bisericii se profilează chipul Cuvioasei Paraschiva, 
executat într-o viziune monumentală, din mozaic venețian (Murano) şi colorat 
adecvat ansamblului arhitectonic al fațadei bisericii, executat de pictorul Eugen 
Profeta, după proiectul pictorului Gh. Popescu. 

Mozaicul are o suprafață de 26 m.p., biserica este zidită pe o sprafață de 
435 m.p. iar casele parohiale pe 175 m.p., cu 21 de încăperi. 

Biserica nu are inscripţii deosebite. 

Ulterior, au fost executate următoarele lucrări: placarea bisericii cu cărămidă 
aparentă, termoficarea bisericii, spălarea şi restaurarea picturii, în anul 1987, sub 
conducerea prea cuviosului Arhimandrit SOFIAN BOGHIUL, stareţul 
Mânăstirii Antim din Bucureşti. 

În anul 1992, biserica a fost împodobită cu o catapeteasmă din lemn de 
stejar, sculptură realizată de meşterii populari moldoveni, sub conducerea 
domnului CONSTANTIN FOŞALÂU, menţinându-se icoanele de la vechea 


biserică din Uliţa Târgoviştii. 


S-au mai adăugat şi icoanele noi: Sf. loan Botezătorul, Sf. Apostol 
Andrei, Sf. Arhidiacon Ştefan şi Sf. Cuvioasă Paraschiva. 

Aceste lucrări au fost realizate din contribuţia enoriaşilor şi a 
închinătorilor acestui sfânt lăcaş, evidenţiindu-se în mod deosebit dl. Ştefan 
Tarbu şi mama sa, loana Dobrescu, precum şi dl. Georghe Mateş, a căror 
contribuţie a fost substanțială. 

În anul 1993, biserica a fost racordată la reţeaua de gaze naturale, lucrări 
realizate de Societatea RALEAMA, patronată de domnul inginer Bogdan 
Rădulescu, care a suportat jumătate din valoarea devizului (deviz în valoare de 2 
300 000 lei). 

Parohia acestei biserici este păstorită de P.C. Pr. Grigore Mazilescu — 


preot paroh — ajutat de P.C. Pr. loan V. Popescu şi P.C. Pr. Mihai Tita”. 


Biserica „TÂRCA” 


„Biserica TÂRCA, cu hramul Înălţarea Domnului, situată în Str. Vitan nr. 
142, este construită din zid, la anul 1820, de către soții Radu şi Natalia Poenaru 
Sărdaru. 

Pictura a fost făcută la început în frescă. În anul 1915 s-a tencuit peste 
pictură şi s-a făcut o alta nouă, în ulei. În anul 1966, cu aprobarea Direcţiei 
Monumentelor Istorice, pictura a fost recondiționată. 

Catapeteasma este de zid. Biserica a fost reparată în anii 1924, 1934, 
1942, 1956 şi 1964. 

În anul 1960 s-a construit în partea de sud a bisericii, lângă altar, un 
vestmântar — cancelarie. 

Biserica posedă un sfânt AER, cusut în fir de aur şi înrămat în ramă de 
lemn, cu sticlă, datând din anul 1820 şi o icoană a Sf. Niicolae, pictată pe lemn, 
şi îmbrăcată în argint, din anul 1831. 

Pisania bisericii se află pe peretele de nord al bisericii şi are următorul 
text; cu litere chirilice: 

„Ale tale dintru ale tale ție aducem de a noastră bunăvoință Radu Poenaru 
Sărdaru, cu Natalia soţia mea, acest sfânt lăcaş care din temelie l-am zidit şi l- 
am înfrumusețat, atât în lăuntru cât şi în afară, împrejur, prin osteneala 
polcovnicului Andrei Cociu Hagiu pus întru slava lui Dumnezeu şi întru 
pomenirea sfintei Înălțări a Mântuitorului lisus Hristos şi a Sf. loan 
Evanghelistul şi a Sfinților Mina şi Haralambie, spre veşnica pomenire a 
sufletelor noastre şi a tot neamul nostru, cât şi a tuturor creştinilor ce au ostenit 
şi au ajutat în zilele Măriei Sale Alexandru Suţu Voievod, mitropolit fiind Kirim 
Kir Dionisie, la anul de la Hristos 1820, iulie 7.” 

Paroh, pr. H. Bărbulescu, preoți slujitori Micşunescu Dimitrie şi Stanciu 


Vasile, 30nov. 1966.” 


(În luna iunie 1915 biserica a fost zugrăvită în ulei, s-a aşezat pe jos 
mozaic, s-a învelit cu tablă zincată şi s-au făcut reparații de zidărie exterioare. 

Pisania: „Ziditu-s-a această Sfântă biserică la anul Domnului 1820 şi s-a 
restaurat la anul Domnului 1993, ultima dată când s-a refăcut pictura de pictorii 
Ion C. Ene şi Eugen A.M. Mânăstireanu din Ploieşti, s-a înlocuit instalaţia 
electrică, după ce, în 1991 a fost pus acoperişul. Lucrările de restaurare s-au 
făcut în timpul arhipăstoriei P.F.P. Teoctist, Patriarhul României, preoți slujitori 
fiind pr. Prof. dr. Paroh Dumitru Colotelo, pr. Eugeniu Vlad şi pr. Dumitru 
Manolache.” 

(În anul 1976 s-a făcut termoficarea bisericii, în 1978 reparația şi 


refacerea picturii, în 1980 reparația exterioară a bisericii). 


Biserica „Teiul Doamnei — Ghika” 


(Str. Doamna Ghica nr. 3) 


Biserica Teiul Doamnei — Ghika a fost zidită în anul 1833 de domnitorul 
muntean Grigore Dimitrie al IV-lea Ghika. Ctitorul, membru al familiei Ghika, 
care a dat Ţărilor Române nouă domnitori, între anii 1659 şi 1854, a fost primul 
domn pământean, după regimul fanariot în Ţara Românească (1822). De numele 
lui se leagă unele fapte memorabile, printre care pavarea cu piatră a unor străzi 
bucureştene. A domnit până în 1828 şi a murit în 1835, la doi ani după sfințirea 
bisericii. A fost înmormântat lângă zidul bisericii, în partea de Sud. Pe 
mormântul lui se află un monument, susținut de patru femei şi pe el stă scris: 

„Pietrele de pe ulițele cetăţii învecinate mărturisita-ţi, călător, ce fapte 
lăudate, Ghika Grigorie a lucrat: Domn plin de înţelepciune la-l lui mormânt eşti 
dator ismerenie a-ți depune”. 

Biserica, purtând nr. 33 în lista oficială a Monumentelor de cultură de pe 
teritoriul României, este singurul monument de arhitectură din Bucureşti, 
construit în stilul neo-clasic italian, venit la noi prin intermediul Rusiei (meşterul 
Weltz). În ţară mai există o singură biserică în acest stil, la Leţcani, lângă Iaşi 
(biserică rotundă, Sf. Spiridon, construită în 1793). 

Spre deosebire de aceea, aici există o simetrie perfectă față de ambele axe 
de compoziţie, prin alipirea a patru nişe circulare, mai scunde, două către răsărit 
(pentru proscomidion şi diaconion) şi două către apus (pentru scările care duc la 
cafas). Axa principală de compoziţie este completată de un mic pridvor ce 
precede intrarea, compus dintr-un fronton, rezemat pe patru perechi de coloane 
îngemănate, în stil doric-toscan. Tâmpla, unică în felul ei, este adaptată planului 
neobişnuit de elevaţie al bisericii. 

Jilțurile domneşti, coloanele şi icoanele de la tâmplă şi cafas prezintă o 


bogată artă decorativă, cu multe ornamente patinate cu aur. Înapoia jilțului 


domnesc din dreapta se păstrează, într-o vitrină înaltă, tuiurile firmane de 
întărire în domnie a domnitorului Ţării Româneşti, de către Poarta Otomană. Un 
mare policandru de metal, cu 24 de braţe şi 8 candele mari de argint sunt încă o 
podoabă a bisericii. 

Pictura în ulei, îmbinare bizantino-occidentală, a fost un exemplar rar de 
bună pictură bisericească, executată de pictorul italian GIACOMETTI, care a 
pictat şi palatul alăturat, căruia biserica 1-a servit iniţial de paraclis, a fost spălată 
în 1927, dar s-a afumat din nou. 

Nu se ştie la ce dată biserica a încetat de a mai fi exclusiv a Palatului şi a 
început să fie şi loc de închinăciune şi pentru poporul din jur: în orice caz, 
conform testamentului domnitorului, biserica şi personalul au fost întreţinute de 
o epitropie alcătuită din membri a familiei Ghika şi înzestrată cu bunuri din 
împrejurimi. În 1910, personalul a trecut în întreţinerea Casei Bisericilor, iar în 
1959 biserica, cu tot patrimoniul ei, a trecut în grija satului. 

La cutremurul din 1940 turla s-a şubrezit şi a fost necesară demolarea ei; a 
fost rezidită, însă fără o parte din caracterele originale. 

La cutremurul din 1977, avariile au fost proporțional mai mici, în schimb 
reparaţiile mai cuprinzătoare. 

În jurul bisericii se află mormintele membrilor răposaţi ai acestei familii, 
aproape toate fiind monumente de artă, în marmură. 

În fața bisericii, sub rondul de flori se află temelia fostei biserici, zidite de 
vistierul Barbu Văcărescu şi soția sa, Ruxandra, pe la mijlocul sec. XVIII-lea. 

Clopotnița şi zidul înconjurător (de cărămidă, înalt de 2 m.) sunt, de 
asemenea, monumente istorice. 

Text întocmit şi scris (în martie 1981) după scrieri oficiale istorice 


de dr. Mihai R. Popescu, pentru pomenirea lui şi a soţiei sale SIBILEA OLTEA. 


Biserica „Sfântul Dumitru” — Colentina 


Biserica Sfântul Dumitru — Colentina, cu hramul Sfântul Dumitru, este 
clădită pe locul vechii biserici, ridicată în anul 1838, după cum reiese din pisania 
veche a acestei biserici, actualmente incrustată pe frontispiciul noii biserici, 
având următorul cuprins: „Această Sfântă Biserică, ce se prăznuieşte hramul 
Sfântului Dumitru, s-a zidit din nou în zilele prea Înălţatului Domn, Alexandru 
Ghika Voevod, şi a Prea Sfințitului Părintelui Mitropoli Neofit, cu cheltuiala şi 
osârdia Sfinţiei Sale Părintele Dumitrache Duhovnicul şi Stana Prezbitera, soția 
sa, fiul său Dumitrache Popescu şi Alexandru Popescu, spre pomenirea anului 
1939.” 

Vechea biserică, dărâmată în 1935, a fost clădită împreună cu o 
clopotniță, pe un teren al familiei Ghika, la care s-au adăugat două donaţii, 
făcute de familia Bedros şi Ghenovici. Obiectele de cult au fost donate 
bisericilor Sf. Sofia din Capitală Cosova-Snagov. 

În subsolul de la Altarul actualei biserici se păstrează doar patru icoane 
din Iconostasul mare, pictate pe aramă şi pomelnicul de la Sfânta Proscomidie, 
al ctitorului Dumitrache Duhovnicul, care după moartea soţiei sale a intrat în 
monahism sub numele de DIMITRIAN IEROMONAHUL, precum şi un 
medalion al Pitarului Dumitrache Popescu. 

Vechea biserică, după informaţiile din arhivă, era construită în afara 
oraşului, pe un loc sterp, înconjurată de terenuri de cultură. Cu vremea, aşezările 
omeneşti înmulţindu-se împrejurul său, în anul 1911 s-a simţit nevoia construirii 
actualei biserici, care s-a ridicat cu fonduri strânse de la enoriaşi, de la Primăria 
Capitalei, de la Ministerul Cultelor, de la alte instituții, precum şi din donații, 
mai de seamă a ctitorului Nicolae Rădulescu, cu soţia sa Maria şi a donatorilor 
Petre Otopeanu, Vasile Năstase şi Gh. Stoenescu. Biserica a început să fie 


construită în anul 1924 şi a fost sfințită în anul 1934. Cu prilejul zidirii bisericii 


a fost restaurată şi vechea clopotniță. Planul arhitectural a fost întocmit de prof. 
arhitect TRAIANESCU, sculptura de interior a Iconostasului şi mobilierul au 
fost executate de către pict.: Costin Petrescu. Acum clopotniţa a fost demolată şi 
făcută alta. Ca obiectiv de valoare, Biserica posedă: Cadelabrul Mare, Sfetnicele 
Împărăteşti, executate în bronz de Scoala de Meserii din Bucureşti, precum şi 
lucrări de sculptură. 


Paroh pr. D. GIULESCU. 


ISTORIA BUCURESTIULUI PRIN BISERICILE SALE 
Fascic. IX 


Biserica „Sf. Nicolae” — Dudeşti-Cioplea 


„În catagrafia Eparhiei Ungro-Vlahiei, din anul 1820, despre satul şi 
parohia Dudeşti se spunea următoarele: „Case 56, familii 161, rumâni sau ţigani 
ai dumnealui Dudescului”. 

În legătură cu biserica din satul Dudești, în catagrafia citată se spune: 

„Biserică de zid tare, cu hramul Adormirea Precistei, făcută de răposatul 
Nicolae Dudescu pe moşia dumnealor, cu un rând de veştminte de mătasă vechi, 
cu cărțile toate depline. La această biserică se află slujitor Popa Tănase şi Popa 
Stoian, de 50 de ani, din neam rumân, fecior de preot, preoţit în leatul 1798, dec. 
20, pe numele satului Dudeşti. 

Din această catagrafie, confruntată cu actuala pisanie a bisericii, pe care o 
vom reproduce mai jos, rezultă că înainte de ctitoria actualei biserici a existat o 
altă biserică, ctitorie a Dudescului, cu hramul Adormirea Precistei, iar în locul 
ei, în anul 1820 a fost construită actuala biserică, ctitorie a lui Stefănache HAGI 
MOSCU, cu Hramul Sf. Ierarh Nicolae. 

În pisania actualei biserici, cu ocazia rezidirii ei, în urma incendiului din 
anul 1900, nu se face menţiune de fosta ctitorie a Dudescului. Faptul că în 
localitate nu se află nici o urmă ce ar dovedi existența unei alte biserici înaintea 
celei actuale, adică urmele ctitoriei Dudescului, de care se face menţiune în 
catagrafia din 1810, inclusiv faptul că nu a ezitat crucea tradițională, care să 
indice locul altarului, tradiție păstrată cu sfinţenie pe atunci, ne obligă să credem 
că actuala biserică a fost clădită în locul şi pe locul ctitoriei vechi a Dudescului. 

Istoricul actualei biserici este foarte mult îngreunat din lipsa de acte şi 
documente care au fost distruse odată cu incendiul produs în anul 1900. singurul 
izvor autentic este actuala pisanie, cu un text foarte redus, pe care îl cităm în 


întregime: 


„Această sfântă biserică, cu hramul Sf. Nicolae, a fost zidită în anul 1820 
de familia Ştefanache Hagi Moscu, fost proprietar. În anul 1838 s-a distrus de 
cutremur şi s-a restaurat de locuitori, fiind ajutaţi de administratorul moşiei, 
numit Stefanace, iar în anul 1900 a fost distrusă de incendiu şi în anul 1901 în 
zilele prea Sfântului Mitropolit primat Iosif Gheorghian ... text cenzurat ... s-a 
restaurat iarăşi cu stăruința unui pios creştin, Gheorghe Dobrescu, cu milostenia 
soției sale CALITA, a evlaviosului VELICU PETCU şi a locuitorilor. Aceasta s- 
a făcut cu stăruința preotului Petre Vlădescu, parohul acestei biserici şi prin 
puterea milosteniei soției sale, VASILICHIA şi a domnului primar NITA 
ELINESCU şi a soției sale MATILDA, fiind epitropi Gh. Petcu şi Tănase 
Ghetu. Ctitori: Gh. Dobrescu”. 

Deşi, după cum se constată, această pisanie alcătuită cu ocazia restaurării 
din 1900, nu aminteşte nimic de ctitoria DUDESCULUI, amintită în catagrafia 
din 1810, această ctitorie a existat. Pentru că nu sunt urme de biserică, sau 
mărturii de tradiție, aşa cum am amintit mai sus, credem că pe locul actualei 
biserici a existat, înainte, până în anul 1820, o biserică, ctitorie a Dudescului. 

Inițial, biserica a fost construită în formă de corabie, forma de cruce de 
astăzi datează de la restaurarea din 1900-1901. La cutremurul din 1838, de care 
se face menţiune în pisanie, au rămas zidurile inițiale, restaurarea constând în 
reconstituirea turlelor şi acoperişului, aşa cum s-a întâmplat şi cu restaurarea din 
1900, numai că la aceasta s-au construit şi adăugirile, care i-au dat forma de 
cruce de astăzi. 

Mărturii ale unor bătrâni, care au văzut incendiul din 1900, spun că 
biserica a luat foc din cauza unei lumânări aprinse, uitate în biserică. 

În apropierea lumânării aprinse se găseau, după obicei, coroane din flori 
artificiale, uşor inflamabile, păstrate în biserică în amintirea decedaţilor. 

Incendiul s-a întâmplat în luna sept. 1900 şi, în anul următor, biserica a 


fost restaurată şi redată cultului. Restaurarea din 1900-1901 a constat din 


refacerea întregului acoperiş, cu cele două turle, cu adăugirile, cu mobilier nou 
şi obiecte de cult, şi cu pictura din nou. 

Zidurile sunt cele inițiale, din cărămidă specifică timpului, acoperişul şi 
turlele construite din lemn şi acoperite cu tablă. 

În anul 1970, luna aprilie, cu cheltuiala enoriaşilor de aici s-a început o 


nouă restaurare generală, care încă nu s-a terminat.” 


Biserica „Cărămidarii de Sus” 


(Str. Şos. Grozăveşti nr. 11) 


„Cu vrerea Tatălui, cu ajutorul Fiului, şi cu săvârşirea Sfântului Duh, în al 
doilea an de arhipăstorie a prea Fericitului Părinte Teoctist, patriarhul Bisericii 
Ortodoxe Române, la 8 oct. 1988 s-a resfinţit biserica parohială cu hramul Buna- 
Vestire, din parohia Cărămidarii de Sus, sect. 6, Bucureşti. 

Zidită în anul 1805 de protopopul Nicolae Diaconul Marin Trăznea şi 
Sterea Jupânul, biserica a fost ruinată de cutremurele din 1827 şi 1838 şi, apoi, 
refăcută a treia oară în 1877. 

În 1923-1925 se introduce iluminatul electric, se fac vitralii, mobilier din 
stejar, cu lambriuri şi poleitul tâmplei. 

Anul 1983 marchează începutul refacerii complete a sfântului lăcaş, ce va 
cuprinde lucrări complexe de renovare şi restaurare, ele vor aduce biserica în 
stadiul actual. La exterior s-au remediat tencuielile degradate, s-a refăcut 
învelitoarea, s-a înlocuit cu geam blindat ferestrele de la turle, clopotele de la 
turle s-au înlocuit, s-au reparat jgheaburile, burlanele, s-a restaurat trotuarul din 
jurul bisericii. Au fost necesare lucrări şi la interior, ele constând din refaceri de 
tencuieli, înlocuirea pardoselii degradate cu plăci de mozaic şi a parchetului în 
altar. Aceste lucrări ce au durat un an, au fost în valoare de 213 000 lei. În 
continuare, fiind necesare lucrări de restaurare a picturii a fost întocmit un deviz 
în valoare de 144 399 lei şi, în urma aprobării acestuia, din toamna anului 1985 
până în 1987, pictorul Ion Nichita a restaurat pictura, recepţia lucrării având loc 
la data de 6 iulie 1988, sub preşedinţia p.c. părinte David, delegat din partea 
Sfintei Arhiepiscopi a Bucureştilor. 

Pe lângă lucrările sus menţionate, s-a reparat şi clopotniţa, care amenința 
să se prăbuşească, s-a executat aleea din beton, s-a mai confecționat mobilier 


bisericesc la Atelierele Plumbuita, aşa cum se vede în sfântul altar şi în biserică, 


s-a vopsit cu bronz învelitoarea, şi s-a zugrăvit la exterior, valoarea acestor 
lucrări fiind de 80 000 lei. 

Totalul lucrărilor efectuate la parohia Cărămidarii de Sus s-au ridicat la 
suma de 437 399 lei, dotaţia Sfintei Arhiepiscopii fiind de 50 000 lei şi restul din 
fonduri proprii şi din donaţii ale credincioşilor. 

Purtătorul de grijă al acestor lucrări a fost preotul paroh MONORANU 
ȘTEFAN. Slujba resfințirii s-a oficiat de către Prea Sfinţitul Episcop Roman 
lalomiţeanul, delegatul PFP Teoctist, Patriarhul Bisericii Ortodoxe Române, 
înconjurat de un sobor de preoți şi diaconi, în frunte cu P.C. protopop Dumitru 


Iordache, de la Protoieria Capitalei.” 


Pisania: 


„Acest Sfânt lăcaş, cu hramul actual Buna-Vestire şi Sf. Ierarh Nicolae, a 
fost zidit în anul 1805. Între anii 1877-1878 a fost pictată de pictorul Gh. Ioanid. 
În anul 1984 i s-au efectuat reparaţii capitale iar în 1986 a fost restaurată pictura 
de către pictorul Ion Nichita, în timpul părintelui protopop D. Iordache şi a 
preotului paroh Ştefan Monoranu. Resfinţirea a fost făcută în timpul P.F.P. 
Teoctist, Patriarhul Bisericii Ortodoxe Române de către P.S. Episcop Roman 


lalomiţeanul în 1988.” 


Biserica „Sfântul loan Moşi” 


(Calea Moşilor nr. 305) 


„Conform pisaniei de la intrare, Biserica Sfântul loan Moşi a fost zidită în 
anul 1807, printre ctitorii principali fiind doi creştini ai parohiei: loan Grădinarul 
şi loan Jimblarul, deci un grădinar şi un brutar, alăturându-li-se lor şi ceilalți 
enoriaşi ai parohiei. 

Nu a fost ctitorie domnească sau boierească. În forma în care se găseşte 
astăzi (stil curat ortodox, în formă de cruce), s-a rezidit în anul 1868, dându-se 
spre folosinţă cultului, la 22 martie 1870. 

Au intervenit reparații mai mari în 1926, iar în anul 1942, după 
cutremurul din 1940, când suferise grave stricăciuni, a fost restaurată, 
adăugându-i-se şi pridvorul prezent. 

Pridvorul actual, deschis, cu coloane rotunde, a înlocuit pridvorul vechi, 
în formă de cameră cu trei uşi şi 6 ferestre, care nu se armonizează cu linia 
arhitecturală a bisericii. 

La CAFAS (podul corului) s-a turnat planşeu de beton armat, înlocuindu- 
se podeaua de lemn de stejar. S-au pus două cenuri de beton armat împrejurul 
edificiului bisericii. 

Pictura originală, stil RENAȘTERE, a fost pictată de pictorul 
TATTARESCU şi urmaşii şcolii lui — Ioanid Senior, fiind curățită în anii 1923, 
1942 şi 1961, numai cu ajutorul enoriaşilor, cu munca şi cu strădania lor. 

De asemenea, icoanele de la catapeteasmă au aceeaşi proveniență, iar o 
parte sunt îmbrăcate în argint de diferiți enoriaşi donatori. 

Biblioteca cuprinde cărți de ritual cu vechime de peste 150 de ani, între 
care Sf. Evanghelie — 1808. Nu a fost declarată monument istoric, nici artistic. 

Scriitorul Camil Petrescu, în lucrarea despre N. Bălcescu, menționează că 
de la această biserică s-a dat semnalul de începere a Revoluţiei de la 1848, prin 


tragerea clopotelor. 


Datorită consolidării bisericii, în anul 1942, în urma cutremurului din 4 
martie 1977 nu s-au cauzat stricăciuni mari bisericii.” 


„Oficiul Parohial, ss indescifrabil” 


Biserica „Albă” 


Deasupra intrării în biserică există o pisanie, aşezată în anul 1827, cu 
prilejul unei reparații, din care aflăm că această biserică „fiind foarte veche şi 
stricată, a fost ridicată de popa Neagul Dîrvaş i jupâneasa Rada i jupâneasa 
Vişa”. 

Biserica a fost numită când „a popii Dîrvaş”, când „Biserica Vişichii”. 
După anul 1810 i s-a zis Biserica Albă, nume care i-a rămas până în zilele 
noastre. 

Popa Diîrvaş este cel care a reparat radical vechea biserică, în 1827, 
biserică ctitorită de jupâneasa Vişica. Aceasta a ridicat pe acel loc cea dintâi 
biserică, foarte probabil din lemn, iar Popa Negul Diîrvaş, împreună cu preoteasa 
lui, rada, au refăcut-o din zid. 

Biserica datează de la sfârşitul veacului al XVIII-lea. Deschiderea unei 
noi artere de circulație bucureştene — Podul Mogoşoaii — a condus la popularea 
acestei părți a oraşului şi la apariţia unor noi mahalale, inclusiv a unor noi 
biserici: Creţulescu - 1720; Sfântul Vasile (sfârşitul veacului XVIII); Sf. Nicolae 
Tabacu (veacul XVII). 

Din păcate nu se ştie precis cine a fost această Vişa. O ipoteză identifică 
pe Vişa cu nepoata lui Ivan pitarul Văcărescu, posesorul frumoasei „Livezi a 
Văcăreştilor”, situată în această parte a oraşului. Ivan pitarul Văcărescu a avut 
trei copii, între care şi o fată, pe nume Alexandra, căsătorită cu Mihai Cupeţu, 
căpitan în 1654. Acesta s-a ocupat de zidirea Mânăstirii şi Spitalului Colțea, 
ctitorii ale Spătarului Mihai Cantacuzino. 

Mihai Cupeţu a ctitorit şi prima biserică de lemn, numită Bradu Boteanu, 
pe care nepoţii săi de fiu au reclădit-o de zid. 

Fiica lui Mihu şi a Alexandrei, pe nume Vişa, s-a căsătorit cu Gavril 
Drugănescu, vornic de Târgovişte, care a ridicat şi o altă biserică, în propriul său 


sat, Drugăneşti. 


O a doua ipoteză, destul de plauzibilă, consideră că Vişa a fost una dintre 
fiicele cunoscutului boier Mareş Băjescul, logofăt al lui Matei Basarab, vistier, 
vornic şi mare ban al lui Antonie Vodă din Popeşti. Boierul Mareş Băjescu a 
murit în 1676, pe vremea când fiica sa avea doar 16-17 ani. Aceasta se va 
căsători cu stolnicul Matei Văcărescu, un urmaş al lui Ivan pitarul Văcărescu. 
De aceea această mahala va fi cunoscută sub numele de „mahalaua Pităresei” iar 
biserica de lemn, ridicată când ctitoria avea 50-60 de ani, va fi numită „Biserica 


Vişichii” — diminutiv de la Vişa. 


Biserica „Albă” (CONTINUARE) 
(Calea Victoriei nr. 110) 


„Această biserică cu hramul Sf. Ierarh Nicolae, monument istoric şi de 
artă al Capitalei, străjuieşte de veacuri în mijlocul oraşului, pe vechea arteră 
bucureşteană Podul Mogoşoaiei, Calea Victoriei de astăzi. 

Data ridicării sfântului locaş este învăluită în negura vremii încă, din câte 
se cunoaşte, biserica era în ființă în veacul al XVIII-lea, fund zidită din nou de 
preotul Neagu Dârvaş cu soţia sa Rada şi Jupâneasa Vişa. 

Surpată de cutremurul din 1802, biserica a fost reclădită din temelie în 
anul 1827 de marele clucer Nicolae Trăsnea, pe timpul domnitorului Grigore 
Vodă Ghica, cel care i-a adăugat al doilea hram al său „Sf. Prooroc Ile 
Tesviteanul”, rămânănd nepictată, doar văruită. 

Sf. locaş a beneficiat de o temeinică restaurare în anul 1873, prin 
refacerea turlelor din lemn, a învelitorii tindei, a pardoselii şi ferestrelor. 

Tot atunci a fost pictată de marele pictor român Nicolae Tăttărescu şi a 
fost împodobită cu o frumoasă tâmplă din lemn sculptat şi policromat, în stil 
brâncovenesc, adusă aici de la fosta biserică a Metocului Episcopiei Râmnicului, 
dărâmată în acelaşi an. 

În decursul vremii au mai avut loc şi alte reparaţii şi restaurări, dintre care 
amintim pe cea din anul 1977, după cutremurul din 4 martie, când prin 
strădaniile Protoiereului Gheorghe Iliescu — Izvoare parohul de atunci, s-a 
refăcut consolidarea zidurilor cu centură exterioară şi s-a restaurat pictura 
interioară. 

În anul 1988, prin grija şi osârdia p.c. preot paroh I. Bănăţeanu s-a 
înfăptuit restaurarea completă a interiorului bisericii, fiind realizate următoarele 


lucrări: 


- restaurarea picturii în ulei, executată de o echipă de specialişti 
condusă de pictorul Paul Rădulescu, din Bucureşti; 

- restaurarea integrală a catapeteasmei, a icoanelor montate în 
aceasta, precum şi a întregului mobilier din lemn sculptat şi 
policrom, lucrări executate în laborator de restauratorii: Irina 
Predescu, Dan lancovici şi Alex. Gheorghiță din Bucureşti, sub 
directa şi minunata supraveghere a domului profesor Alexandru 
Efremov, de la Muzeul de Artă al R.S. România şi a comisiei de 
pictură bisericească. 

Totodată, s-a refăcut în totalitate instalaţia electrică a interiorului bisericii, 
iar pentru sfântul altar s-a executat la Atelierele Institutului Biblic mobilier 
adecvat, din lemn de stejar, cu motive tradiționale, româneşti şi creştine. 

Cu binecuvântarea Prea Fericitului Părinte Teoctist al Bisericii Ortodoxe 
Române, biserica a fost resfințită de P.S. Episcop — Vicar Patriarhal, Nifon 
Ploieşteanul, înconjurat de un ales sobor de preoţi şi diaconi din Bucureşti. 

Se cuvin alese mulţumiri d-lui dr. Serafim Pâslaru şi familiei Alexandru, 
Valeriu şi Valeria Grigore din Bucureşti, precum şi tuturor binecredincioşilor 
creştini, enoriaşi sau închinători ai acestei sfinte biserici, care au contribuit 
material pentru aducerea la bun sfârşit a acestei restaurări. 


|» 


Binecuvântează Doamne pe toţi cei ce iubesc podoaba Casei Tale 


„Duminică, 17 iulie 1988 


Bucureşti.” 


Biserica „Sfântul Vasile” 


(Calea Victoriei nr. 220) 


„Pisania scrisă cu litere chirilice, aflată pe peretele din dreapta 
pronaosului adevereşte că biserica a fost înălțată în luna septembrie a anului 
1847, cu cheltuiala în cea mai mare parte a căminarului Toma Baltă, în timpul 
domniei lui George Dimitrie Bibescu. 

Înaintea actualei biserici a ființat pe acelaşi loc o alta, construită conform 
tradiției din gard, încă din secolul al XVIII-lea, într-o zonă de bălți şi păduri, 
denumită mai târziu mahalaua Sfântului Vasile din culoarea de galben a 
Capitalei. 

Un document din 1828 — plângerea adresată Divanului Ad/Hoc de fiica 
preotului Trandafir al vechii biserici — ne informează că vechea biserică era 
dependentă de mânăstirea Mărcuţa din capitală, poate chiar un schit al acesteia. 

Din punct de vedere arhitectural, biserica aparține stilului muntenesc 
trilobat, cu două abside laterale, o absidă finală, un mic pridvor deschis şi o 
singură turlă. 

Pictura actuală, în ulei, datând din anul 1882, este opera pictorului Anton 
Serafim, născut în anul 1838 şi decedat în 1911, la Bucureşti. Ea se integrează în 
orientarea neoclasică a vremurilor de influență occidentală şi în stilul pictorului 
Tăttărescu, în locul frescei tradiționale bizantine. 

Deşi influenţat de curentul vremii, zugravul Anton Serafim vădeşte în 
opera sa de aici o personalitate artistică proprie şi mai ales o deosebită 
sensibilitate coloristică. 

Spălarea picturii, în 1981, i-a redat vechea strălucire.” 


Semnează Pr. D. Vâlcu, mai 1981. 


Biserica „Sfântului Haralambie” — Bellu 


(Str. Împăratul Traian nr. 33) 


„Acest sfânt lăcaş, cu hramul Sf. Marele Mucenic Haralambie, a fost zidit 
între anii 1947-1957, la stăruința preotului Grigore Popescu, primul ei slujitor cu 
ajutorul material şi munca voluntară a credincioşilor din Parohie şi a altora, cu 
donații primite din partea Sfintei Arhiepiscopii a Bucureştilor şi a 
Departamentului Cultelor. 

Nefiind terminată încă, în luna octombrie 1948 a fost sfințită pentru 
săvârşirea serviciului religios. 

A fost dotată cu mobilier de stejar, şi anume: strana pentru cântăreți şi 
cele 6 străni din pronaos sunt opera sculptorului BABIC, fiind procurate de la 
fosta capelă a Liceului Ortodox de Fete din Bucureşti. De asemenea, 
catapeteasma bisericii, cu icoanele praznicale sunt originalele de la amintita 
capelă, semnate de MATACHE RĂDULESCU - ZUGRAVUL, anul 1854. 

În vara anului 1968, biserica a fost finisată în interior şi exterior şi pictată 
în tehnica frescă, în stil bizantin, de către pictorița VIDEA VIRGINIA din 
Bucureşti. 

Tot atunci a fost montată şi marchiza de la intrarea în biserică, pe soclul 
pregătit încă de la zidirea bisericii, marchiza fiind procurată de la fostul Muzeu 
SIMU. 

Lucrările de finisare, precum şi pictura bisericii s-au făcut prin contribuţia 
enoriaşilor şi donaţii din partea Sf. Arhiepiscopii a Bucureştilor, cu grija şi 
stăruința decedatului preot Ştefan Tătaru. Tot acesta a făcut şi actuala 
împrejmuire a curții bisericii, precum şi clopotniţa, construită din bare de fier, cu 
acoperişul învelit cu tablă galvanizată. 

În anul 1978, luna iulie, a fost numit la această parohie preotul Dinu 
Marian, care a continuat, cu ajutorul credincioşilor pavarea curții, montarea de 


Jgheaburi şi burlane, precum şi vopsirea acoperişului bisericii. In interior s-au 


făcut lucrări de curăţire a icoanelor de la catapeteasmă, spălarea şi vopsirea 
stucăriei cu bronz, s-a renovat instalația electrică şi curățirea policandrului. 
Acesta este, pe scurt, istoricul acestui sfânt lăcaş de închinăciune pentru 
credincioşii din Parohia Sf. — Haralambie — Bellu, precum şi pentru alți 
credincioşi care din dragoste pentru credința noastră ortodoxă trec pragul acestui 
sfânt lăcaş.” 
Paroh, preot Marin Dinu 
Bucureşti, 18 mai 1983. 


Preot paroh Ştefan Tătaru 


Biserica „Cuvioasa Paraschiva” 


„Această Sfântă biserică a Parohiei Mihai Bravu din Bucureşti s-a ridicat 
între anii 1948-1963, întru cinstirea Sf. Cuvioase Paraschiva, pe terenul viran 
donat de Primăria Municipiului Bucureşti în anul 1947, între străzile Cerceluş şi 
Hârşova. 

Planurile de construcție au fost întocmite de arhitectul Dan Ionescu, 
decedat în anul 1955 şi apoi reîntocmite de arhitectul Dumitru Ionescu Berechet, 
după modelul bisericii Sfântul Gheorghe din Hârlău, ctitoria lui Ştefan cel Mare. 

Piatra fundamentală s-a pus în ziua de 14 octombrie 1948, în primul an de 
arhipăstorie a Prea Fericitului Părinte Justinian. Lucrările de construcție s-au 
executat între anii 1948-1963. Beneficiind de prețiosul inventar primit de la 
Biserica Brezoianu, demolată din motive de sistematizare urbanistică, biserica 
noastră a fost înzestrată cu cele necesare şi dată cultului, după ce s-a sfințit, la 
data de 20 decembrie 1959. 

Tencuielile exterioare s-au executat în anul 1962, încălzirea centrală în 
anul 1967, împrejmuirea grădinii în anul 1969, iar pictura bisericii în frescă a 
fost executată de către iscusiţii pictori bisericeşti: Dimitrie Horung, decedat în 
anul 1972 şi Vasile Caraman, în anii 1971-1973. 

Aceeaşi vie recunoştinţă o vom păstra şi domnului profesor Dimitrie 
Dogaru, preşedintele Departamentului Cultelor, care cu multă înţelegere ne-a 
acordat solicitudinea sa în munca noastră. 

Dumnezeu să înscrie în cartea vieţii şi „să umple de bunătăţile Casei Sale” 
(Ps. 64.7) şi p.p.e.c. preoţi, osârduitori la această parohie: ION MIHALCEA; 
GH. BEJGU; TEMISTOCLE LEUSTEAN; OPREA MARALOIU; IACOB 
PETROVAN; DAVID POPESCU; GH. GAITA; ION A. POPESCU şi pe 
Consiliul şi Comitetul nostru parohial, Epitropii şi pe toţi credincioşii care, prin 


jertfa lor: bani, muncă şi suflet, au (iubit podoaba Casei Domnului.” 


„Astăzi, 3 iunie 1974 Sărbătoarea Sfintei Treimi, într-un cadru festiv s-a 
sfințit şi târnosit biserica, de către un impresionant sobor de preoţi, consilieri de 
la centrul eparhial, în frunte cu Prea Sfinţitul nostru Episcop Roman 
lalomiţeanul, vicarul Sfintei Arhiepiscopii şi cu preoţii slujitori ai acestei 
biserici: Pr. Popescu N. Ioan — Paroh şi Pr. Dan Malciu, Pr. Ştefan I. Iliescu. 

Facă Bunul Dumnezeu, cel în Treime slăvit ca această sfântă biserică, 
copia viteazului Voievod Ştefan cel Mare, intitulată cu numele lui Mihai cel 
Brav, şi ocrotită şi patronată de Paraschiva şi Sf. Treime, să fie nu numai 
catapeteasma noastră de credință pe care am ridicat-o spre cerul sfânt al 
veşniciei noastre, ci ca să rămână peste veacuri ziditoare de neam, de pace, 
unitate şi independenţă naţională. 

Prezentul document sunt chemaţi şi rugaţi să-l semneze toți cei care au 
fost autori şi martori ai înfăptuirii lor: Episcop Roman lalomiţeanul, Vicar 
Arhiepiscopal etc. 

N.N. În curtea bisericii se află o troiță din lemn, artistic sculptată, având 
următorul text: 


„În memoria Eroilor Revoluţiei din 16-22 decembrie 1989” — 


„AD PERPETUAM REI MEMORIAM AGE LIBERTATE DECEMBRI 
UTERE” 
(donator; preot paroh Popescu Ion, sculptor MIHAI TUGEARU) 


Biserica „Sfântul loan Botezătorul” — Militari 


(Str. Valea Lungă) 


„Cu vrerea Tatălui, cu puterea Fiului şi cu umbrirea Sfântului Duh, 
ridicatu-s-a din temelie această sfântă biserică cu hramul Sfântului prooroc şi 
înainte mergător loan Botezătorul, între anii 1957-1974, sub înalta arhipăstorire 
a Prea Fericitului Părinte Patriarh Justinian pe terenul donat de credincioşii 
Dumitru şi Tudora Dumitru din Chiajna — Ilfov. 

S-a zidit cu ajutorul Sfintei Arhiepiscopii a Bucureştilor după proiectul 
arhitectului IOAN PARACSHIVESCU, iar slujitori fiind preotul paroh SEITAN 
I. GHEORGHE (1943), Mihalcea Ion (1955-1972), Covercă Ion (1969) şi Rusu 
Zevin (1983) iar cântăreţi ai bisericii fiind Ştefan Butnaru (1949-1984) şi Valise 
Plămădeală (1944-1961), cu contribuţia enoriașilor Parohiei Militari III şi cu 
donațiile Parohiei Militari I, prin preotul paroh Sămărescu Florian. 

Catapeteasma a fost dăruită de credincioşii Petru şi Ecaterina 
Alexandrescu, iar pictura a fost executată de pictorul IOSIF KEBER din Tg.- 
Jiu, frescar tehnician JIANU ION. 

S-a târnosit în anul mântuirii 1978, luna octombrie, ziua 29 de către Prea 
Sfințitului Vicar Patriarhal Antonie Plămădeală. 


Binecuvântează Doamne pe cei ce iubesc podoaba Casei Tale.” 


Biserica „Sf. Ecaterina” 


(Str. Ostrovului nr. 11) 


Situată în partea de sud a oraşului Bucureşti, Parohia Bellu 
Pieptănari este situată între B-dul Pieptănari, Şoseaua Giurgiului, o parte din 
străzile ce dau spre Toporaşi şi curtea Uzinei Autobuzul. 

Ca parohie a luat fiinţă în anul 1937, rupându-se din fosta Parohie 
Progresu — Belu, funcționând într-o mică bisericuţă ce a fost dărâmată cu ocazia 
sistematizării Şos. Giurgiului, în zona Belu — Şura Mare. 

Actuala Biserică a fost construită de către enoriaşi, sub conducerea 
parohului din acel timp Pr. Pitreanu Gh. în anul 1943. 

Forma bisericii este aceea de navă românească, nefiind prevăzută cu turle. 
Materialul de construcție este cărămida donată de către Primăria sectorului III, 
Albastru şi provine din demolarea fostei Hale de Peşte din Piaţa Lânăriei. 

Târnosirea a fost efectuată de către P. S. Atanasie Dincă, Vicar Patriarhal 
— la 19 decembrie 1943, fixândui-se ca hram ziua de 25 noiembrie — Sf. 
Muceniţă Ecaterina — în cinstea uneia dintre donatoarele terenului pe care a fost 
zidită biserica, anume Ecaterina Bogdănescu, ceilalți donatori de teren fiind 
Maria Lascu şi Pr. Pietreanu Gheorghe. 

În anii următori s-au construit clopotniţa (din fier beton), gardul din jurul 
bisericii (din cărămidă şi fier) şi o magazie, ce a fost avariată la cutremurul din 
1977, dar refăcută ulterior. În prezent este folosită ca spaţiu de depunere a 
decedaţilor proveniţi din familiile de la blocuri care n-au spațiu acasă. 

În interior a stat nepictată până în anul 1981, când lucrările de pictură au 
fost încredințate pictorului Busuioc Gh., ajutat de colaboratorul său, Păltineanu 
Teodor, lucrări care s-au încheiat în vara anului 1983, când li s-a făcut şi 
recepţia. 


În afară de obiectele de cult, biserica este înzestrată cu două clopote. 


Fiind de dată recentă biserica nu prezintă interes istoric sau cultural — 
artistic. 


Preot MIHĂIESCU ILIE. 


ISTORIA BUCURESTIULUI PRIN BISERICILE SALE 
Fascic. X 


Biserica „Sf. Alexandru” 


(Str. Gherase) 


„Cu vrerea Tatălui, cu ajutorul Fiului, şi cu săvârşirea Sfântului Duh, 
Treimea cea de o ființă şi nedespărțită. 

S-a început zidirea acestei sfinte şi Dumnezeieşti biserici, cu hramul Sf. 
Ierarh Alexandru, în ziua de 29 august 1935, şi s-a clădit şi împodobit, din dania 
enoriaşilor şi a patriarhiei oraşului Bucureşti, pe locul dăruit de societatea 
CRISTALUL, în zilele drept credinciosului rege Mihai I (cuvânt adăugat 
anterior), sub păstoria I.P.S.P. Arhiepiscop şi Mitropolit al Ungrovlahiei, DD 
Nicodim, Patriarhul României, prin osârdia şi osteneala preotului paroh 
ZAHARIA GALBAIE şi a întregului Consiliu Parohial. 

S-a săvârşit după 10 ani de strădanie şi s-a sfințit în anul 1945, luna 
septembrie, ziua 16. Din Consiliu au făcut parte următorii epitropi şi consilieri: 
preot Alexandru Misirliu, Hristea Ion, Ignatie Bandi etc.” 

(N.N. Arhitectul bisericii a fost Petre Moroianu: 1880-1940 


Este singura biserică din Bucureşti având hramul Sf. Alexandru). 


Biserica „Sf. Dumitru” — Parohia PARCU RAHOVA I 
(Str. Caporal Preda nr. 29) 


„Acest sfânt lăcaş a fost construit în anul 1937 din donația credincioşilor 
din parohia nou înfiinţată — PARC RAHOVA I — cu hramul Sf. Mare Mucenic 
Dimitrie. 

Construcţia bisericii s-a realizat cu osârdia vrednicului de pomenire P.C. 
preot MOISE VISOIU, împreună cu credincioşii. Terenul a fost donat de fosta 
Bancă FRANCO-ROMÂNĂ, la care se adaugă şi ajutorul fostei Primării 
SECTOR III ALBASTRU. 

De-a lungul anilor, Sfintei Biserici i s-au făcut o serie de adaosuri şi 
îmbunătăţiri. La această parohie au slujit şi preoții BUSUIOC NICOLAE, 
DIMITRIE GH. DIMITRIU MIRCEA, ROBEA C. şi PASLARU C. 

Cu ajutorul lui Dumnezeu, în anul 1994 s-a executat pictura bisericii sub 
arhipăstoria P.F. Patriarh Teoctist, fiind preot paroh SCHIOPU IULIAN şi preot 
II Lungu C. Dumitru, epitrop dr. TATU S. VASILE, împreună cu credincioşii şi 
Comitetul Parohial. 

Pictura a fost executată în tehnica ulei de BONEA MARIAN, com. 
VARASTI, jud. Giurgiu.” 


Biserica „Bel-Vedere” 


(Str. Cărbunari nr. ) 


„Din vrerea Tatălui, cu ajutorul Fiului şi cu harul Prea Sfântului Duh, s-au 
ridicat această prea sfântă biserică întru cinstea sfinților şi întrutot lăudaţilor 
Apostoli Petru şi Pavel, între anii 1934-1940, cu binecuvântarea I.P.S.S. dr. 
Miron Cristea, întâiul Patriarh al Bisericii Ortodoxe Române şi s-au zidit acest 
lăcaş de închinare prin purtarea de grijă şi osteneala P.S. Pavel Serpe, fost paroh 
al acestei biserici, ajutat de credincioşii celor două cartiere (CAM şi CFR), din 
parohia „BELVEDERF”. 

Planurile bisericii au fost întocmite de către arhitect prof. ION 
TRAIANESCU, care a şi condus lucrările. 

În subsolul bisericii a funcţionat între anii 1944-1948 o cantină pentru 
copiii muncitorilor din cuprinsul parohiei. 

Între anii 1965-1974, cu binecuvântarea P.F. Părinte Justinian, Patriarhul 
Bisericii Ortodoxe Române, s-au executat lucrările de pictură, tehnica „ă 
fresco”, de către pictorul DUMITRU HORNUNG (1965-1972) şi VASILE 
CARAMAN din Bucureşti, sub păstoria pc. Dr. Dimitrie Ştefănescu, pc preot 
consilier Octavian latan, pc pr. Marin Florescu şi pc. Preot Ion Huştiu, cântăreţ 
fiind dl lon P. Samoilă. 

Fondurile necesare lucrărilor de pictură au provenit din contribuţiile 
credincioşilor de aici şi de pretutindeni şi din donațiile Prea Fericitului Părinte 
Justinian. 

l iunie 1974.” 
NB: Biserica imită modelul Bisericii Mitropolitane de la Timişoara. 


n.n. În prezent, 1995, se fac lucrări de restaurare a turlelor. 


Biserica „Sf. Vasile” — Cotroceni 


„În numele Tatălui şi al Fiului şi al Sfântului Duh, Amin. 

Această sfântă şi dumnezeiască biserică, de pe Dealul Cotrocenilor, în 
care se prăznuiesc hramurile Sf. Vasile cel Mare şi Sf. Cuvioasa Maica 
Paraschiva, s-au zidit din temelie, începând cu anul 1930, până în anul 1939, cu 
stăruința şi dragostea enoriaşilor şi a altor binevoitori creştini, paroh fiind 
preotul V. Bărbieru, din a cărui osârdie au luat bun sfârşit lucrările acestei zidiri. 

Şi s-au zugrăvit în întregime, între anii 1949-1951, cu daniile enoriaşilor 
parohiei, la stăruința preotului paroh TOMA N. STANCIULESCU şi a 
consilierilor parohiali, ale căror nume să le scrie Domnul în cartea vieții sale. 

Luat-au astfel deplin sfârşit acest sfânt locaş, în luna august, anul 
Domnului 1951, când păstorea Biserica Română Înalt Prea Sfinţitul Patriarh 
Justinian, şi s-au dat spre dumnezeiască slujbă enoriaşilor parohiei Cotroceni, ca 
să se proslovească întrânsa atotputernicul Dumnezeu, cel în Treime slăvit 


Amin”. 


Biserica „Sf. Ionică” — Pantelimon 


„Cu vrerea Tatălui, cu ajutorul fiului şi sub umbrirea Sfântului Duh 
ziditu-s-a această sfântă Biserică în anul 1933, prin strădania p.c. pr. VASILE 
IONESCU, p.c. preot Dumitru G. Popescu şi cu contribuţia enoriașilor parohiei. 

Pictura a fost executată de pictorul Ghiţă Popescu, în 1935, şi restaurată 
de pictorii Virginia Videa şi Gh. Zaharia în anii 1990-1992, prin osârdia p.c. 
preot paroh ILIE D. ROBOJESCU şi p.c. preot coslujitor C. Băbătie, a 
membrilor Consiliului Parohial a bunilor enoriaşi şi închinători, în timpul 


arhipăstoriei P.F. P. Teoctist, Patriarhul Bisericii Ortodoxe Române.” 


(Lână zidul de la stradă al bisericii se află mormântul preotului Dumitru 


Popescu - 1902-1966). 


Parohia „Sf. Imp. Constantin şi Elena” — Podeanu 


„Această sfântă biserică s-a zidit prin stăruința primului preot MIHAIL 
SERPOIANU ...... (text cenzurat) iar patriarh al României dr. Miron Cristea. 

Zidirea s-a început în 21 mai 1926 şi s-a terminat la 21 octombrie 1928. 

Cei mai râvnitori creştini au fost ... (text cenzurat) ... Nicolae Podeanu, 
donator al locului şi averii lui ... 

În anul 1930 s-a pictat sfântul lăcaş în pictură frescă de către D. 
Belizarie, din donațiile credincioşilor şi cu ajutorul Primăriei Bucureştilor, cu 
stăruința de fiecare clipă a vrednicului preot MIHAI SERPOIANU, întemeietor 
al acestei biserici şi parohii. 

Cutremurul cel mare din 1940 a dărâmat turlele cele mici ale bisericii şi 
au fost din nou zidite mai puternice cu ajutorul creştinilor muncitori din această 
parohie. 

Cei mai vrednici credincioşi, alături de preotul Mihail Serpoianu au fost: 
Badea Motoroiu, Constantin Popa, Zaharia Ganea şi Marin Iliescu, toți 
muncitorii precum şi întreg consiliul parohial. 

Bombardamentele din 1944 au adus stricăciuni mari acestui sfânt lăcaş, şi 
s-a reparat tot numai cu ajutorul dat de creştinii muncitori ai parohiei. 

Biserica a scăpat din bombardamentele din 1944 numai prin voia lui 
Dumnezeu deşi totul a fost dărâmat în jur, în toată parohia. 

Această ocrotire este încă dovada de puterea lui Dumnezeu adevărat. 

Muncitorii din parohie şi din jur se roagă şi se închină sfântului lăcaş 
atotputernicului Dumnezeu, atât pentru ei cât şi pentru familiile lor, găsindu-şi 
pacea şi mângăierea. 

Slavă lui Dumnezeu şi pe pământ pace, între oameni bună învoire. 


Parohia Podeanu” 


„În anul 1975, biserica Podeanu a fost reparată radical în exterior, iar în 
anul 1976 — i s-a refăcut pictura de doamna VIRGINIA VIDEA, icoanele din 
mozaic au fost executate de pictor I. Vass, fiind paroh preot Irimia Ion şi domnul 
D. Sprinceană epitrop. 

Au dat un prețios ajutor acestor lucrări: preot vicar, Al. Ionescu, dl. I. 
Moldovan, inspector precum şi preoți: D. Iatan, Biserica Polonă, Gh. Năstase — 
Biserica Andronache, C. Grancea — Biserica Glina, FI. Sămărescu — Biserica 
Militari, I. Găianul — Biserica Dămăroaia, Gh. Iliescu — Biserica Alba, P. 
Munteanu — Biserica Gh. Marinescu — Chitila, I. Boerescu, Crângaşi, N. Turcu, 
Biserica Vintilă Vodă, Popeşti-Leordeni, I. Călinescu, Biserica Giuleşti, Gh. 
Dobre, Biserica Chitila, C. Buşilă, Biserica Herăstrău, D. Stoenescu, Biserica 


Cioplea, I. Totolici, Biserica Jilava, I. Moldoveanu, Biserica Pantelimon.” 


Biserica „Sfântul Vasile” 


(Str. Polonă nr. 50) 


„Biserica cu hramul SFÂNTUL VASILE, situată în str. Polonă nr. 50, 
este creația arhitectului Ghica-Budeşti şi a fost construită în anul 1909, prin 
contribuţia şi osteneala membrilor Comitetului românilor transilvăneni, stabiliți 
la Bucureşti. 

Din punct de vedere compozițional, şi al rezolvărilor structurale, biserica 
Sfântul Vasile este concepută în spiritul bisericii moldoveneşti tradiționale, 
apropiindu-se foarte mult, ca rezolvare planimetrică şi ca siluetă de biserica 
„Sfântul Gheorghe din HÎRLAU”, ctitorie a Domnitorului Ştefan cel Mare al 
Moldovei. 

Turla este acoperită cu boltă, iar cele 4 ferestre dreptunghiulare ale ei 
filtrează peste naos o lumină feerică şi caldă. 

Ca înfăţişare exterioară, biserica se conturează ca un monolit bine 
închegat, sprijinit pe 7 contraforți de zidărie, iar ornamentarea fațadei este sobră, 
de bună calitate, alcătuită din zidărie aparentă, traversată de brâie discrete, din 
cărămidă smălțuită. 

Biserica a fost folosită până în anul 1984 de către credincioşii care 
aparțineau cultului greco-catolic. 

În urma actului de reîntregire a Bisericii Ortodoxe Române, din 21 
octombrie 1948, ea a devenit ortodoxă. 

Obiecte de valoare nu are. 

Paroh, pr. Octavian Iatan.” 
(Nota: La data de 04.05.1995, biserica se afla în litigiu, fiind revendicată de 
greco-catolici. Şedinţele de judecată s-au desfăşurat la trei instanţe, toate dând 


dreptate părții ortodoxe). 


Biserica „Floreasca” 


(Str. Dorobanţilor nr. 53) 


„În numele Tatălui şi al Fiului şi al Sfântului Duh: ziditu-s-au în capitala 
Bucureşti, parohia „Floreasca” această Sfântă şi Dumnezeiască Biserică între 
anii 1912-1915, având hramul „Naşterea Maicii Domnului”. Zidirea s-a început 
în anul 1912 în al 45-lea an de glorioasă domnie a defunctului rege CAROL I, 
cu ajutorul şi osârdia soților VITAN şi MARIA GANCIULESCU, iniţiatori şi 
ctitori Ioniță şi Ana Năstăsescu, pr. Ştefan Iordăchescu, Ghiţă Zaharia, Păunica 
Mihăescu şi Bucur Gherbăcescu ctitori ai acestei sfântei biserici, împreună cu un 
comitet, în frunte cu preotul paroh Sachelar Gheorghie Alexandrescu, prin 
adunare de ofrande de la evlavioşii creştini din cartier din Capitală şi din 
provincie şi s-a sfințit azi, 14 oct. 1915, în al doilea an de domnie al M.S. 
Regelui nostru FERDINAND I şi în al 4-lea an al arhipăstoriei Înalt Prea 
Sfințitului Mitropolit Primat D.D. dr. KONON ARAMESCU-DONICI. Sfinţirea 
s-a făcut întocmai după tipicul Sf. Sinod de către Prea Sfântul Arhiereu Teofil 
M. Ploeşteanu însoțit de către P.C. Protoereu Econom Stavrofor loan Georgescu 
şi de alți preoți şi clerici distinşi. 


Anul 1915, luna octombrie 14.” 


„Această sfântă biserică a suferit mari stricăciuni din cauza groaznicului 
cutremur din noaptea de 10 noiembrie 1940. cu ajutorul lui Dumnezeu, însă, 
zidirea ei s-a întărit prin priceperea şi cheltuiala bunului creştin, inginerul EMIL 
PRAGER, în amintirea mult regretatului său fiu, Ionel; iar turlele s-au construit 
din nou cu banii adunaţi de la binecredincioşii creştini, prin osârdia preoților 
bisericii: Gheorghe Alxandrescu şi Lupaşcu Andreescu, care s-au nevoit şi 
pentru zidirea ei din nou. Binecuvântează Doamne pe cei ce iubesc podoaba 
Casei Tale. 


Anul mântuirii, 1941, luna decembrie, ziua 6.” 


(Lateral, stânga şi dreapta, pe faţada de la intrare se află două liste cu numele 


donatorilor). 


Biserica „Adormirea Maicii Domnului” 


(Str. Documentului) 


„Acest sfânt lăcaş, cu hramul Adormirea Maicii Domnului, a fost zidit în 
anul 1900 de boierul Alexandru Costescu, pe cheltuiala sa, pentru a servi 
credincioşilor ca lăcaş de închinare. 

Sfânta Mitropolie Ungro-Vlahiei a numit la 1 oct. 1929 pe preotul 
GAFTON IONESCU, care a pictat biserica între anii 1930-1934, cu pictorul 
BUDEANU VASILE. 

Cutremurul din 1940 a provocat prăbuşirea turlelor şi degradarea picturii. 

Biserica a fost refăcută cu sprijinul şi râvna preoţilor: I. Mântulescu, 
I.Oncescu, I. Călinescu şi prin ajutorul enoriaşilor iar pictura din nou începută în 
anul 1985 de pictorul Gh. Răducanu, în mozaic, iar în frescă de pictorul arhitect 
Samuilă Cristian şi terminată în 1990, preoți fiind: I. Călinescu, I. Panţuroiu şi 
pr. ec. stavr Dumitru Seceleanu, paroh din 1987. 

Tinda bisericii fiind făcută de Ep. Gherman Octavian, s-a sfințit în anul 
mântuirii 1994, noiembrie, 15, de către P.S. Episcop Teodosie Snagoveanu, 
protopop fiind pr. D. Iordache, Protoieria I a Capitalei, cu binecuvântarea Întâi 


Stătătorului Bisericii Ortodoxe Române, Prea Fericitul Patriarh Teoctist.” 


Biserica „Sfânta Treime” — Tei — „Maica Domnului” 


Încă înainte de anul 1900, populaţia cartierului numit atunci „Câmpul 
Teiului”, a început să se înmulțească, ca urmare a parcelării şi vânzării moşiei 
domneşti de către moştenitorii familiei Ghika-Vodă. 

Biserica — Capela Domnească — din incinta fostului Palat Domnesc Ghica, 
unde sunt înmormântați mulţi membri ai familiei Ghika, devenind 
neîncăpătoare, s-a găsit de bine să se zidească o biserică nouă, mai mare şi mai 
către oraş. Iniţiatorii şi, în mare măsură, sprijinitorii cu fonduri mai importante 
la zidirea bisericii celei noi, au fost familia Otopenilor (Dinu şi Nicolae), 
negustori grânari din Obor, Gh. Şerban, cu soția sa, Reveica, care au donat 
terenul — circa 5000 de m, Ghiţă Constantinescu — Cănuţă, preotul Petre 
Popescu, deserventul, pe atunci, al capelei Ghika, care s-a ostenit cu strângerea 
fondurilor, cu pregătirea formelor necesare, cu munca sa, cu alergătura, cu 
obolul său. Credincioşii de atunci ai enoriei au contribuit cu obolul lor, după 
putere şi toată bunăvoința. 

Biserica, începută în anul 1898, a fost sfințită la 21 noiembrie 1899. 

La început era numită Biserica „Troiţa din Câmpul Teilor”. 

Într-adevăr, atunci cartierul era puţin populat cu oameni, dar avea foarte mulţi 
tei. Şi astăzi — după 70 de ani — în partea de Apus şi Miază Zi, mai străjuiesc tei 
bătrâni, care dau un pitoresc deosebit. 

Biserica este destul de mare ca arhitectură şi impozantă. În interior este 
pavată cu mozaic. După sfințire (1899) i s-a adăugat un pridvor. Pictura 
interioară a fost a preotului pictor Damian, pictură de mare valoare, care se 
menţine în prezent numai pe catapeteasmă, care este lucrată de valorosul şi 
cunoscutul sculptor C. M. Babic. La anul 1921 se fac reparaţii şi se spală pictura 


preotului Damian care, din păcate, este mutilată, prin spălare. 


Cutremurul din 1940 produce stricăciuni la biserică, dar mai ales la 
clopotniță, care era corp separat. Stricăciunile cauzate de cutremur sunt reparate, 
parte în 1941, iar prin osteneala preotului paroh Marinescu Constantin, transferat 
la această biserică pe data de 1 iulie 1942, reparaţiile continuă, în anul 1943, 
când se fac din nou reparaţiuni la Biserică şi se spală din nou pictura. 

În anii 1956-1961, s-au făcut reparaţii mari la biserică în interior şi 
exterior. Pictura nouă, în frescă, este făcută de profesor pictor Ştefan 
Constantinescu. Clopotnița este complet şi definitiv consolidată, cu ajutorul 
credincioşilor, a Sf. Arhiepiscopii a Bucureştilor, a Departamentului cultelor. A 
fost demolată în anul 1977. La 21 noiembrie 1961, s-a resființit biserica, după 
reparații şi noua pictură, de către P.S. Episcop Teoctist Botoşăneanu. 

Preşedinte Membrii Comisiei 


(lipsă semnătură) (idem) 


Istoricul Bisericii „Basilescu” — Bucureştii Noi 


Str. Bucureştii Noi, nr. 116 


I. Istoricul acestui sfânt şi dumnezeiesc lăcaş începe cu data de 17429 mai 
1898, când evlavioşii ctitori Nicolae şi Ecaterina Bazilescu, în prezența 
mitropolitului primat Iosif Gheorghian şi a altor binecredincioşi, au aşezat 
pentru veacuri primele pietre ale temeliei lui. 

Dorinţa vie de a vedea înălțându-se cât mai repede sfântul lăcaş al 
Domnului le-a sporit râvna şi osteneala şi astfel monumentala lucrare, dirijată de 
arhitecții G. MANDREA şi E. KASPAROVSKI a luat sfârşit chiar în cursul 
acelui an. 

De atunci şi până în prezent însă soliditatea şi frumuseţea arhitectonică au 
fost supuse la grave deteriorări datorită împrejurărilor vitrege prin care au trecut, 
alături de alte popoare, şi neamul românesc. 

În primul Război Mondial, biserica a fost întrebuințată ca adăpost pentru 
soldaţii prizonieri. În 1940, cutremurul a zdruncinat întregul edificiu, producând 
avarii, în general, dar mai ales la turla mare. 

În timpul celui de-al Doilea Mare Război Mondial, efectele 
bombardamentelor s-au resimţit şi asupra bisericii deşi n-a fost lovită de nici o 
bombă. Toate acestea au determinat lucrările de refacere şi restaurare în anul 
1945. 

În interiorul bisericii se află cavoul cu osemintele ctitorilor şi a unora 
dintre urmaşii lor. 

II. Pictura, în ulei, după datele furnizate de moştenitorii ctitorilor, ar fi fost 
executate inițial de către pictorul EXNER din Danemarca, dar un act, în acest 
sens, semnat de el, nu există în arhiva parohiei. 

Datorită stricăciunilor provocate de consecințele primului Război 


Mondial, pictura a fost refăcută în anul 1922 de un pictor necunoscut. 


Prima restaurare a picturii, după această dată, a avut loc în anul 1945, 
fiind executată de pictorul Vasile Blendea. 

Ultima restaurare a ei s-a făcut odată cu lucrarea de termoficare a bisericii, 
în anul 1969, de către pictorul loan Minulescu, cheltuielile fiind suportate de 
către enoriaşii parohiei. 

III. Biserica „Basilescu” — Bucureştii Noi, până în anul 1943 fiind 
proprietatea ctitorilor şi a urmaşilor lor a fost deservită de preoți numiți şi 
susținuți de aceştia din fonduri proprii. 

În anul 1943, moştenitorii ctitorilor: Aristide Bazilescu, Vera Bazilescu şi 
Margareta Vlădoianu, de comun acord, au donat Patriarhiei Române biserica şi 
parcul ce o înconjoară , în suprafaţă de 19800 m.p., conform actului de donație 
nr. 16606/1943. 

Preoţii care au slujit la această biserică, până în prezent au fost: Clement 
Popescu şi loan Chirilă, prin a căror sârguință s-au realizat şi lucrările 
menționate mai sus. Ele constituie rodul unei activități pastorale susținute în 
parohie, şi a colaborării frăţeşti dintre slujitorii şi credincioşi. 

Sperăm că această frățească colaborare îşi va arăta roadele binefăcătoare 
şi pentru viitor, prin sârguința preotului paroh şi a colaboratorului său actual, 
preot Marin Dumitrescu, numit din anul 1971. 


Paroh Preot loan C. Chirilă.” 


ISTORIA BUCURESTIULUI PRIN BISERICILE SALE 
Fascic. XI 


Biserica „Sf. Petru şi Pavel” — Herăstrău 


„Spre mărirea şi cu ajutorul atotcreatorului celui ce în ceriu se adoră, s-a 
zidit din nou pentru prima oară această sfântă biserică cu patronul Sf. Apostoli 
Petru şi Pavel, Sf. Împărați Constantin şi Elena şi Sf. Părinţi Ioachim şi Ana. 

Temelia clădirii s-a pus la anul 1886, iunie 29, în zilele primului rege al 
RUMINIEI (sic!) CAROL I şi s-a terminat şi s-a sfințit la anul 1887 aceeaşi zi, 
cu binecuvântarea P.S.S. Mitropolit Primat IOSIF GHEORGHIAN. 

Această biserică s-a clădit cu concursul binevoitor al fondatorilor Apostol 
Ion, Costache Tibişoiu, Pavel Leontie, preotul Ion Lăcureanu Protonotarie şi 
Constantin Gavrilescu şi cu ajutorul obştii şi s-au scrisu aceasta pentru 
amintire.” 

„Cu ajutorul Sf. Treimi s-a început reparația acestei biserici în anul 1926 
de către preotul paroh Gh. Popescu Lahovari, cu ajutorul domnului Nicolae 
Rădulescu şi soției sale Maria Rădulescu, ctitori ai acestui sfânt locaş şi de către 
alți buni şi credincioşi creştini, al căror nume Dumnezeu l-a scris în cartea sa cea 
veşnică. 

S-a făcut în acest timp curtea bisericii, învelişul, un clopot nou, şi s-a 
împodobit cu tot ceea ce a avut de trebuinţă pentru sfintele slujbe. 

În vara anului 1932 s-a început şi pictura bisericii de către pictorul 
Nicolae Coloniţiu pe care, isprăvind-o cu bine, s-a sfințit în ziua Sf. Ierarh 


Nicolae, decembrie 1933. 


Sub părintească binecuvântare a P.S. Mitropolit DD Miron Cristea, 
Patriarh al României. Colaboratori şi epitropii: Nicolae Rădulescu, Mihail 
Tancoc şi Ilie Dumitrescu, până în 1931 iar în prezent domnii: loan Ungureanu, 
av. D. Georgescu şi Alexandru Mihăilescu.” 

„Această sfântă biserică cu hramul Sf. Apostoli Petru şi Pavel a fost zidită 
în anul 1887 şi pictată de pictorul Anton Serafim. 

În anul 1932, pictura a fost curățată şi restaurată de pictorul N. Coloniţiu, 
fost elev al lui Anton Serafim. 

Suferind stricăciuni în urma cutremurului din 1940 s-a intervenit din nou 
în anul 1950, sub arhipăstoria Prea Fericitului Părinte Patriarh Justinian, 
refăcându-se şi completându-se pictura de către pictorul Andrei Vlăduţ. 

În anul 1971, protoiereu fiind p.c. preot Iuliu Man, prin stăruința p.c. preot 
paroh lon Berbeceanu, pictura a fost în întregime curățată şi restaurată de 
pictorul profesor Gh. Teodorescu — Romanați. 

Au colaborat organele parohiale şi obştea credincioşilor. 


Slavă şi mulțumire bunului Dumnezeu.” 


Biserica „Iancu Nou-Bălăneanu” 


„Această Sfântă biserică denumită Iancu Nou-Bălăneanu, situată pe artera 
Mihai Bravu 119, a fost zidită în anul 1873, din evlavia şi cu jertfa materială a 
enoriaşilor din cartier. 

Protoiereul Alecu Hartofilax încheie, la 16 februarie 1872, la faţa locului 
un Proces-Verbal, în care sunt înserate motivele ce determină pe credincioşii de 
atunci să zidească o biserică din nou şi înscrie numele a 24 de gospodari 
proprietari, care se angajează fiecare cu suma de 5000 lei vechi, începând cu 
Stanciu Ivan Bălăneanu, care donează şi locul de zidire. 

Hramul bisericii este Sf. Mucenic Haralambie şi Sfântul Ierarh Nicolae, 
adică sfinții arătaţi în calendar la data zidirii şi data sfințirii, din acelaşi an 1873. 
stilul construcției este tradițional românesc, în formă de cruce. 

Materialul folosit: cărămizi de mână, oltenești, cu mortar de var hidraulic. 
Sfântul locaş a fost renovat în 1912 şi pictat în ulei. Actuala pictură în frescă a 
fost executată în anii 1957-1959 de pictorul Gh. Vânătorul, în stil neobizantin, 
când s-a zidit şi partea din față cu un nou cafas. 

Clopotnița a fost zidită în anul 1928, împrejmuirea cu gard de fier în anul 
1966, toate cu contribuția credincioşilor. 


Pr. D. Pâslaru (1966)” 


(In biserică mai există un document din anul 1984, care reia datele din istoricul 
precizat mai sus, dar a fost întocmit cu ocazia renovării făcute bisericii în anul 


1984). 


Biserica „CAPRA” 


„Cu Vrerea Tatălui, cu bunăvoirea Fiului şi cu lucrarea Sfântului Duh, 
ziditu-s-a acest sfânt locaş şi s-a sfințit în luna septembrie 1877, în vremea 
Războiului de Independenţă, domn al Ţării Româneşti fiind Carol I, Mitropolit 
Primat I.P.S.M. Nifon, paroh al bisericii preot Marin Marinescu şi soţia sa 
Eftimia. Prim ctitor a fost Costache Duţulescu, zis Capra şi soția sa Eufrosina, 
ajutaţi de 51 de familii de enoriaşi. Locul zidirii a fost pe Şos. Pantelimon, nr. C 
131, colţ cu strada Fântânica nr. 2. 

Bisericii 1 s-au făcut multe reparații, adăugiri şi înzestrări în decursul 
anilor, mai ales de către preoții ISTRATE STANCESCU, GH. CREŢU, ION T. 
POPESCU, VASILE MANEA, până în anul 1970. 

La 6 nov. 1977 s-a resfiinţit şi sărbătorit centenarul ei. 

Între 16 oct. 1985 — 20 aprilie 1986, salvată ca prin minune de la demolare, 
biserica a fost translatată pe actualul amplasament cu 89,2 m prin tehnica 
preotului Ion Gh. Popescu, 1971. 

Reparaţii generale, după translatare au avut loc între 1986-1988. 

Slavă şi mulțumire lui Dumnezeu pentru toate, Patriarh al României 
P.F.P. Teoctist.” 

În partea dreaptă, lângă intrarea în biserică se află un mormânt, având 
următoarea inscripţie: 

„Din inițiativa Comitetului bisericesc Sf. Gheorghe — Nou Capra, în semn 
de recunoştinţă ctitorilor donatori şi fondatori Costache şi Eufrosina Capra. 

1927 

Duţulescu Capra (1838-1914) 

Duţulescu Eufrosina (1850-1922) 

R.C. Duţulescu Capra (1867-1905) 

Eleonora Duţulescu Capra (1869 - ?)” 


In interiorul bisericii se află plăci comemorative, dedicate eroilor căzuţi în 


războaiele de reîntregirea neamului. 


Biserica „Naşterea Maicii Domnului” — Sf. Maria Ghencea 


(Str. Mărgeanului nr. 107) 


„Această sfântă biserică a Cartierului Tudor Vladimirescu, cu hramul 
„Adormirii Maicii Domnului” — Sfânta Maria, s-a ridicat în zilele M.S. Regelui 
Mihai I, mamei sale, Regina Elena, şi ale I.P.S. Nicodim Patriarhul României, în 
zilele grele ale războiului din 1940-1945, dus şi de România pentru dezrobire. 
Piatra de temelie a fost pusă în ziua de 11 iunie 1942, orele 11, de către I.P.S. 
Nicodim Patriarhul României, Maria, soția Mareşalului Ion Antonescu, principal 
ctitor al acesteia, fiind de faţă primarul Grigore, familia Generalului, ofiţeri şi 
credincioşi. Terenul a fost donat de credincioasa familie IVAN şi VELICA 
ILINCA BUTICA, ostenitor fiind preot MARIN ST. GHEORGHE, epitropi, 
consilieri şi credincioşi, cu obolul lor şi al organelor de stat. 

Lucrările s-au terminat în anul 1945, semnate fiind cu lacrimi, culegând 
bucurii. 

Doamne, binecuvântează lucrul inimilor noastre şi pomeneşte pe toţi 
creştinii care iubesc podoaba casei Tale. Amin.” 

Planul bisericii a fost întocmit de către arhitectul Dumitru Berechet. Prima 
zugrăvire a fost efectuată între anii 1944-1946 de către pictorul Emil Ivănescu. 
Pictura a mai fost restaurată în 1978 de pictorița Virginia Videa. În anul 1995 au 
început reparaţii interioare, la cupola de pe naos, precum şi refacerea picturii. 
Biserica a fost târnosită la data de 6 noiembrie 1955. Vitraliile sunt opera 
meşterului TRAIAN PARVU. 

Ctitorul, preot Marin St. Gheorghe (decedat la 11 februarie 1947, are 
mormântul în curtea bisericii, părintele actual fiind preot paroh GRAGNEA 
GEORGE. Au mai slujit, după părintele Marin St. Gheorghe şi: părintele V. 
Daia, N. Marin, Gh. Mănărcescu (care a slujit această biserică timp de 47 de ani) 


precum şi preotul N. Alexandrescu. 


Este prima biserică din Bucureşti, având două incinte sacre, la subsol şi la 
parter. Subsolul a fost inițial cantină pentru săraci, în timpul războiului, apoi 
capelă, iar în prezent aici se oficiază slujbele mici (masluri, sâmbetele morţilor 


etc.) 


Biserica „Sfântul Mina” 


(Str. C.F. Robescu nr. ) 


„Această biserică a fost zidită în anul 1725, în vremea IPSDD Daniil şi a 
domnitorului Nicolae Alexandru Voevod, cu participarea bănească a jupânesei 
Ancuţa. În alte documente se arată că biserica a fost zidită pe cheltuiala lui 
VERGU, ambasador în diverse ocazii al lui Constantin Brâncoveanu şi a 
doamnei Ancuţa, fiica domnitorului, căsătorită cu lanache Văcărescu. Locuind 
în această parte a Bucureştilor, VERGU a donat terenul şi a dat banii pentru 
ridicarea acestui lăcaş. 

Din arhiva bisericii, care s-a păstrat până la focul cel mare, din anul 1847, 
reiese că biserica Sf. Mina — Vergu a fost clădită de domniţa Ancuţa, sora mai 
mică a Domniței Bălaşa. Într-o jalbă către domnitorul Barbu Ştirbei, din 1853, 
biserica era socotită atunci în subordinea Bisericii Domnița Bălaşa, ctitorie a 
domnitorului Constantin Brâncoveanu. 

După 128 de ani de la zidirea bisericii, aceasta avea nevoie de reparaţii, 
zugrăveli şi înlocuirea catapeteasmei de zid, care crăpase la cutremurul din 17 
aprilie 1853. deoarece veniturile bisericii erau neîndestulătoare pentru aceste 
lucrări şi parohia era îndatorată, s-a solicitat domnitorului să intervină pentru un 
ajutor bănesc din partea Eforiei Brâncoveneşti, justificat de faptul că biserica Sf, 
Mina era un paraclis al bisericii Domnița Bălaşa. De asemenea, din documentul 
de expertiză tehnică din 1853, se precizează că ar exista 6 documente, acte 
domneşti, din care reiese clar că biserica Sfânta Mina este ctitoria Domniței 
Ancuţa Brâncoveanu şi că din testamentul acesteia ar exista indicii privind 
veniturile bisericii. 

Dintr-o altă jalbă către domnitor, rezultă că numele răposatei domniţe 
Ancuţa se găseşte înscris în condica bisericii şi că lângă biserică se aflau urmele 


palatului acesteia. 


Ca o dovadă, se citează şi pisania de deasupra intrării, precum că există o 
danie domnească, pe care „văzând-o şi de dreptul rod al bogăției daniei, urmează 
neapărat, fără îndoială, că rămâne de la cel dintâi ctitor, Alexandru Voevod, 
Constantin Basarab sau Brâncoveanu, căci nici în prezisa condică a ctitorului nu 
se arată leatul, şi al doilea, de la răposatul Arhiepiscop Daniil, ce a stat 
mitropolit al ţării în 1820, în zilele măritului într-o fericire domn, Nicolae 
Alexandru, precum dovedeşte pisania de deasupra uşii bisericii, şi Istoria Țării 
întâmplată în anii arătați de paharnicul LESVIODAX, şi al treilea, ctitoria 
pomenitei răposatei Domnița Ancuţa, de la care urmează că o familie mare 
brâncovenească bogată să-i rămâie danie destulă, care având şi palatul său 
domnesc, precum am ziseră mai sus, cu totul apropiat de acest sfânt lăcaş.” 

La această jalbă de ajutorare, epitropia bisericii Domnița Bălaşa cere să i 
se prezinte actele şi testamentele doveditoare de drepturi, iar epitropia Bisericii 
Sf. Mina-Vergu răspunde că actele au ars. În acelaşi timp însă, prezintă un 
document din 1813, de la Vodă Caragea, care atestă dependenţa bisericii Sf. 
Mina-Vergu de Biserica Domnița Bălaşa. 

Într-o altă jalbă către Mitropolie, din iulie 1854, se repune nevoia 
reparațiilor şi a fondurilor trebuitoare, citindu-se un hrisov din anul 1810, atestat 
printr-un act domnesc din care reiese limpede că ctitoria bisericii Sf. Mina- 
Vergu era Domnița Ancuţa Brâncoveanu, de unde şi obligația celeilalte ctitorii 
brâncovenești, biserica Domnița Bălaşa, mai mare şi mai bogată, de a ajuta pe 
sora sa mai mică şi mai săracă. 

În legătură cu stabilirea ctitoriei brâncoveneşti a Bisericii Sf. Mina-Vergu 
şi a obligaţiei Bisericii Domnița Bălaşa, de a ajuta cu fonduri reparațiile, se mai 
pot adăuga şi alte documente: Serdarul MANOLACHE CRÂMPU, prin actul 
din 17 august 1754, către epitropia moşiei Zoe Brâncoveanu arată: „După focul 
întâmplat în martie 1847, a declarat că Măria Sa Doamna Zoe, împreună cu 
mine, mergând la această sfântă biserică şi fiind acatist la Sfântul Mina, de unde 


a cunoscut un mare folos însemnat au făgăduit în faţa sfinților părinți, şi a 


subiscălitului, că pe lângă daniile ce s-au primit la sfântul lăcaş, datoare către 
dânsul, îl va protegui cu toată cheltuiala măriei sale” şi, în continuare: „după 
acte domneşti, găsite în anul încetat 1853, la casa fostului epitrop, se adevereşte 
într-adevăr ctitoriei brâncovenească, clădită din temelie de răposata întru 
fericire, Doamna Ancuta, soră cu domnița Bălaşa.” 

În Cronica lui Dionisie Fotino, din anul 1818, biserica Domnița Bălaşa şi 
Biserica Sf. Mina apar drept ctitorii brâncovenești. 

Cu toate acestea, din lipsă de fonduri reparațiile bisericii, după incendiul 
cel mare din Bucureşti, s-au făcut abia în anul 1874. atunci s-a adăugat la hramul 
ce-l purta biserica., de Sf. Dumitru, şi de Sfinţii Arhangheli Mihail şi Gavril, şi 
pe acela al Sf. Mina. Cu acea ocazie s-a dus şi s-a aşezat Icoana făcătoare de 
minuni a Sfântului Mina, care se găsea în Biserica Stelea, care suferise în urma 
incendiului şi care nu s-a mai refăcut. Odată cu Icoana s-a adus şi racla cu 
moaştele Sf. Mina. 

În forma actuală, biserica a fost reconstruită la 1900, în timpul primarului 
general C. F. Robescu care, împreună cu enoriaşii, au ajutat material această 
lucrare. 

Proiectul restaurării a fost făcut de F. PETRICU, de la Primăria Capitalei. 

Din proiect se desprinde că numai baldachinul de la intrare, cu scările şi 
pridvorul, au fost adăugate la acea dată, vechii construcții a bisericii. Printre 
figurile meritorii ale slujitorilor acestui locaş se aminteşte de pr. Grigore 
Popescu, stavrofor şi revizor ecleziastic, care a pus la cale, în înţelegere cu 
primarul şi cu enoriaşii, restaurarea bisericii, a picturii şi a mobilierului. Biserica 
Sf. Mina — Vergu este monument istoric. Actuala clopotniță, înspre sudul 
bisericii, cu cele două clopote turnate în 1920, s-a ridicat în anul 1962, fiind 
susținută de patru stâlpi de oţel. În anul 1941, într-un raport de expertiză tehnică 
al arhitectului D. Ionescu — Berechet se arată că igrasia a ajuns la o înălțime de 2 
m, că în clădirea bisericii pereţii şi bolta cea mare reprezintă fisuri, cauzate de 


cutremurul din 1940. In privinţa arhitecturii, se recomandă ca ea să rămână aşa 


cum era, stăruind ca turlelor să nu li se aducă nici o mdificare, pentru ca să 
poarte precis pecetea timpului în care au fost făcute, adică anul 1900. 

Această ultimă restaurare s-a făcut în perioada 1941-1943, în baza 
proiectului arhitectului Joja C. 

Lucrările executate au constat în: eliberarea temeliei din afară prin 
degajarea pământului din jur împrejurul bisericii; decojirea şi refacerea 
tencuielilor interioare şi exterioare, alterate de igrasie, precum şi canalizarea 
apelor pluviale prin tuburi subterane şi cămine colectoare. 

Mai târziu, în anul 1945, a fost nevoie să se execute şi alte lucrări, şi 
anume: consolidarea turlei celei mari, cu bare transversale de oţel, reînnoirea 
tinichigeriei acoperişului; refacerea treptelor de piatră la intrare, revizuirea 
tâmplăriei de lemn şi metalică, spoirea fațadelor, repararea trotuarelor din jurul 
bisericii cu dale din beton. 

În acelaşi an a fost restaurată şi pictura de A. Moscu, pe baza devizului 
făcut de prof. Traian Bilţiu-Dăncuş. Vechea frescă din anul 1901, care fusese 
opera călugărului pictor V. Damian, căzuse sau se şterse şi acum se recomanda 
să se păstreze stilul inițial, care era după toate semnele foarte onorabil, deoarece 
pictura era în parte măcinată de fum şi nu ar mai fi rezistat unei spălări, decât cu 
lipsuri evidente, şi recomandă repictarea pe suprafeţe nou tencuite şi peste 
suprafețele pictate şi degradate. 

Restaurarea, reparaţiile, consolidările şi pictura s-au făcut în principal prin 
contribuţia enoriaşilor şi, într-o mai mică măsură, pe seama fondurilor de la alte 
instituții şi organizaţii. 

În prezent, în 1976, după 30 de ani de la ultimele reparaţii, starea în care 
se află clădirea bisericii şi cele din jurul ei, necesită noi reparații mari, precum şi 
amenajarea corespunzătoare a grădinii din curtea bisericii. Igrasia nu a fost 
oprită prin eliberarea temeliei din afară, de pământul care a fost scos, aceasta a 
ajuns iarăşi în exterior până la înălțimea de doi metri, iar pe dinafară tencuiala a 


căzut la intrarea în biserică; blocurile de piatră ale scărilor de la intrare s-au 


deplasat de la locurile lor, mozaicul din interior s-a degradat, ca urmare a 
pătrunderii igrasiei, pictura s-a măcinat sau s-a şters, din cauza fumului, picturile 
se recunosc cu greutate. Tabla acoperişului este alterată de rugină. La aceasta se 
mai adaugă şi neîngrijirea grădinii din curtea bisericii, precum şi stricăciunile 
exterioare şi interioare la cele două imobile proprietate a bisericii. 

Pentru înlăturarea acestei situaţii care stânjăneşte activitatea parohiei şi 
credincioşilor, prin stăruința şi grija actualului Consiliu Parohial, prezidat de 
părintele paroh Alexandru Leu, venit aici din iulie 1975, s-a trecut la întocmirea 
proiectelor de lucrări, pentru restaurare şi reparaţii. Se vor face toate eforturile 
pentru ca, împreună cu enoriaşii bisericii să se ducă la bun sfârşit toate lucrările 
de consolidări şi reparaţii, înlăturarea fumului, repictarea, precum şi 
înfrumusețarea grădinii şi a curții bisericii, în aşa fel încât noul aspect al acestui 
sfânt locaş să fie pe măsura ctitorilor înaintaşi şi să nu lase nimic de dorit. Aşa 


să ne ajute Dumnezeu.” 


Biserica „Sfinţii Voievozi” 


(Str. Sfinţii Voievozi nr. 2) 


„Ideea construirii acestei sfinte biserici a aparținut fericitului între 
pomenire Stoian Băcanu, fiul lui Petre Staneţ, sârb de origine, venit la noi în ţară 
de la Gabrovo-Bulgaria. Acest Stoian Băcanu, în anul 1812, când izbucni ciuma 
în Bucureşti, se refugiază la Braşov şi se roagă lui Dumnezeu să scape cu viață, 
el şi familia lui, făgăduind că va ridica o biserică pe cheltuiala sa. 

Reîntors în Bucureşti, în anul următor (1813), Stan Băcanu îşi ţine 
făgăduiala caută şi cumpără loc pe ulița Târgoviştei, în partea de nord a 
Capitalei, în mahalaua dulgherilor (azi Calea Griviței nr. 58) şi pune temelia 
primei biserici, închinată Sfinților Arhangheli Mihail şi Gavril şi maicii 
Domnului. În această lucrare este ajutat de sora sa JOIŢA şi de Dumitru 
Cojocaru, fiul lui Manciu, astfel încât reuşeşte să termine construcția în anul 
1817. Odată cu biserica, au zidit şi 17 chilii, care să servească de locuinţă, fără 
plată, pentru oameni săraci şi 8 prăvălii, din venitul cărora să întreţină biserica şi 
slujitorii ei, şi să se îngrijească fântâna din faţa bisericii. Această clădire şi 
fântâna nu mai există astăzi. 

Fiind ridicată biserica şi clădite anexele, se înfiinţează şi parohia „Sfinţii 
Voievozi”, prin dezlipirea unor părți de la parohiile învecinate: Manea Brutarul 
(SE), Popa Tatu (S) şi Nicolae Tabacu (E). 

Cu timpul, biserica a început a se ruina şi nu mai corespundea noilor 
cerințe ale vremii, iar numărul enoriaşilor creştea. Astfel, că în anul 1903, doi 
preoţi, vrednici slujitori ai bisericii, pe numele lor VASILE POCITAN, mai 
târziu arhiereu sub numele VENIAMIN PLOIEŞTEANU şi preotul IOAN 
BURCA, au început rezidirea bisericii, ajutaţi în această muncă sfântă de 
epitropii IOAN OBEDENARU şi Ştefan Vasilescu. Această nouă biserică s-a 
zidit după planul arhitectului D. PATRICIU, mai înaltă, mai încăpătoare şi după 


un stil care să aducă cu cel de la Biserica Mânăstirii Curtea de Argeş, aşa după 
cum se poate vedea astăzi, zidită pe o temelie înaltă, în formă de cruce, cu un 
pridvor frumos, sprijinit de patru coloane, având un acoperiş cu trei turle bine 
cumpănite. 

În interior, pictura a fost executată de preotul pictor VASILE DAMIAN 
într-un stil neo-bizantin. De la 1903, septembrie 21, când a fost sfințită această 
biserică s-a intervenit cu lucrări de refacere a picturii (întocmai cu originalul) de 
către pictor prof. Teodorescu-Romanaţi şi Traian BILTIU, în anul 1962. 

După cutremurul din 1977 s-au impus lucrări de reparaţii şi consolidare a 
bisericii. Aceste lucrări s-au efectuat în etape. La început s-a finisat exteriorul cu 
praf de marmură. Pictorul Samoilă Nicolae a pictat interiorul, lucrare încheiată 
în anul 1993. Dintre preoți, amintim pe pr. PETRE VINTILESCU, profesor 
universitar, care împreună cu colegul său, pr. Haralambie Popescu, au construit 
în 1932 casa parohială, pe lângă biserică; pe pr. IULIAN MAN, protopop şi 
inspector general bisericesc, pe distinşii preoți Dumitru Nistor, Alexandru 


Constantinescu, Pivniceru N. Mesaroş şi Ciceu.” 


Biserica „Sfinţii Voievozi” 


Actuala biserică Sf. Voievozi s-a ridicat pe locul unei foste 
bisericuțe care, după tradiţie, fusese construită, la mijlocul veacului al XVIII-lea 
de către neguţătorul Mihalcea Bacalul, având hramul Sf. Voievozi. 

În anul 1817, negustorul Petrea Stoian, împreună cu Dumitru Sin Manciu 
Cojocarul, au construit în zid, în locul vechii biserici, o alta. 

Nu se cunoaşte exact numele meşterului sau inginerului constructor, în 
mod aproape sigur el poate fi unul dintre următorii: FREY WALD, HARTEL, 
OTT sau Joseff WELTZ, cel care a construit, în 1819, Biserica Sf. Dumitru 
(Biserica de Jurământ). 

Clădirea bisericii era făcută din cărămidă subțire, îmbinată cu mortar, iar 
acoperişul era construit din şină sau olane. Biserica a fost învelită cu tablă abia 
la mijlocul veacului trecut. 

Pictura interioară, în frescă, era în stil bizantin. Pisania aşezată în anul 
1917, avea următorul conţinut: „Aşa să strălucească lumina voastră înaintea 
oamenilor, ca să se vadă ale voastre bune fapte. Drept aceea şi eu, robul lui 
Dumnezeu, Stoian Băcanul Sin Petre Staneţ Gabrovianul, cu soția lui Ziţa, şi 
Dumitru Cojocaru Sin Manciu, cugetând a se proslăvi numele celui în Troiță 
mărit, Dumnezeu, întru cinstea şi pomenirea Adormirei Născătoarei de 
Dumnezeu şi a sfinților Mihail şi Gavril şi a Sfântului Ierarh Nicolae, am înălţat 
această sfântă biserică din temelie, precum se vede, în zilele preaînălţatului 
domn lo Gheorghe Caragea V.V., fiind Mitropolit a toată Ungro-Vlahia chirio 
chir Nectarie, ca să fie veşnică pomenire celor ce au dat ajutor şi celor ce vor da 
să fie şi aceea pomeniţi în veci, amin. Leat 1817, august 1.” 

La începutul secolului XX începe construcția noii clădiri a bisericii, după 
planurile arhitectului P. Petricu (1846-1910, membru fondator al Societăţii 


Arhitecţilor, cel care a construit şi biserica Silvestru). 


Acesta alege ca model biserica catedrală din Curtea de Argeş. El îi desemnează 
ca antreprenori pe frații RAIMOND şi LUIGI BOZERO, meşteri ce au construit 
şi Şcoala Comunală Sf. Voievozi. 

Pictura a fost executată de preotul V. Damian, absolvent al Şcolii de 
Belle-Arte din laşi, care mai pictase şi decorațiunea interioară la bisericile 
Cuibul cu Barză, Sf. Mina (Vergu), Tei, Brezoianu etc. 

Pictorul avea ca ajutoare pe fiul său, Emil Damian, pe atunci student în 
ultimul an la Belle-Arte la Bucureşti şi pe pictorul polonez PANASENSKCHI, 
naturalizat român. 

Catapeteasma, stranele, amvonul tetrapodul şi întregul mobilier au fost 
executate în lemn de ştejar de către C.M. Babic, artist cu studii de specialitate în 
țară şi în străinătate, care sculptase, până la cea dată mobilierul şi sculptura la 
bisericile; Amzei, Delea Veche, Tei etc. El era fiul renumitului sculptor 
bisericesc M. Babic, care împodobise bisericile: Domnița Bălaşa, Sf. Spiridon, 
Antim, Sf. Nicolae-Selari etc. 

Vitraliile au fost executate de maestrul german IULIUS SCHROTER iar 
ornamentaţiile exterioare de sculptorul FAUST, conform planurilor arhitectului 
P. Petricu, în stil bizantin, imitând decoraţiunea exterioară a bisericii M-rii 
Curtea de Argeş. 

Pisania pusă cu acest prilej are următorul conţinut: 

„Ridicatu-sa din temelie acest sfânt lăcaş, cu hramul sfinților marilor 
ierarhi Mihail şi Gavril şi Adormirea Maicii Domnului, în anul mântuirii 1817 
de către repausaţii întru fericire Stoian Băcanul şi Petre Staneţ Gabroveanu cu 
soția sa Joița, Dumitru Cojocaru sin Manciu şi alţi evlavioşi creştini. 

Ruinându-se cu vremea, acum între anii 1900 şi 1903, în a doua 
arhipăstorie pe scaunul Sfintei Mitropolii a Ungro-Vlahiei a IPSS Iosif 
Gheorghian, fiind primar al Capitalei d. C.F. Robescu, s-a restaurat radical şi 
împodobit din fondul primit de la Primăria Capitalei şi cu ajutorul enoriaşilor, 


prin stăruința şi osteneala epitropilor maior I. Obedenaru, G. loaniţescu, paroh 


econom V. Pocitan şi preotul econom — stavrofor Ion Burcă. S-a târnosit la 21 


septembrie 1903, arhitect fiind d. P. Petricu.” 


ISTORIA BUCURESTIULUI PRIN BISERICILE SALE 
Fascic. XII 


Mânăstirea „Plumbuita” 


(Str. Matei Basarab nr. 58) 


„Această Sfântă Mânăstire, numită Plumbuita, cu hramul naşterea 
Sfântului loan Botezătorul, a început a se zidi din temelie de voievodul Ţării 
Româneşti, Petru cel Tânăr (1559-1568), isprăvindu-se şi înfrumuseţându-se de 
voievodul Alexandru al II-lea (1568-1577), soția sa Ecaterina şi fiul lor, Mihnea 
Voievod (1577-1583; 1585-1591). 

Ruinându-se, a fost reînnoită în anul 1647, de evlaviosul voievod Matei 
Basarab, care a înălțat din nou clopotnița, zidul înconjurător, chiliile şi Palatul 
Domnesc. 

Cu vremea, iarăşi năruindu-se, s-a purces la restaurarea ei, în anul 1933, şi 
s-a continuat în anul 1948, prin râvna Prea Fericitului Părinte Patriarh Justinian, 
şi cheltuiala Mitropoliei, Institutului Biblic şi oblolul preoţimei din Bucureşti. 

Aşezându-se aici atelierele de sculptură şi pictură, turnătorie de clopote şi 
policandre şi alte ateliere. 

Cu ajutorul lui Dumnezeu, s-a săvârşit lucrul în luna mai din anul 1958, 
când s-au împlinit 10 ani de la alegerea Prea Fericitului Părinte Patriarh 
Justinian” 

(N.N. pe partea din stânga a zidului mânăstirii, la intrare, se află o placă, 
cu următorul conținut: 

„În anul 1573, lua ființă în acest lăcaş, cea dintâi tiparniţă din Bucureşti. 
Cartea tipărită aici, cunoscută astăzi, este un Tetraevangheliar din anul 1582”) 


Arhimandrit stareţ SIMEON TATU 


Mânăstirea „Plumbuita” (CONTINUARE) 


Ansamblul monahal fondat de Petru Vodă cel Tânăr (1559-1568), 
înconjurat inițial cu ziduri şi şanţ de apă, a avut şi rol de cetate de apărare a 
capitalei. De înfrumusețarea şi dotarea mânăstirii s-au mai ocupat Alexandru II 
(1568-1577), cu doamna sa Ecaterina şi fiul său Mihnea Vodă Turcitul (1577- 
1583). 

Grav deteriorată de turcii lui Sinan Paşa în 1595; în 1632, lângă 
mânăstire, Matei Basarab a înfrânt oastea lui Radu Vodă şi în amintirea 
victoriei, a refăcut mânăstirea şi a construit o casă domnească (1647). În 1802 şi 
1838, clădirile ansamblului au fost avariate de cutremure; în anul 1848 aici au 
fost închişi o parte din conducătorii revoluției. 

Biserica este de plan treflat; fațadele împărţite printr-un brâu în două 
registre: cel inferior, mai mare, cu panouri dreptunghiulare, iar cel superior cu 
ciubuce. 

Absida altarului, cu semicalotă sferică, uşor elipsoidală, despărțită de naos 
prin iconostasul zidit probabil în secolul al XIX-lea: pe peretele nordic se află 
proscomidia, sub formă de nişă. 

Cele două abside laterale ale naosului sunt dispuse diferit față de axul 
bisericii, din care cauză naosul capătă aspect de pătrat neregulat; calotă sferică a 
naosului se sprijină pe arcurile celor trei abside şi pe o scurtă boltă 
semicilindrică spre vest. 

Pronaosul este despărțit de naos prin trei arcade sprijinite pe doi stâlpi 
octogonali, din zidărie; dreptunghiular, e împărțit de un arc longitudinal în două 
travee, fiecare acoperită cu câte o calotă sferică pe pandantiv. 

Pridvorul, având boltire similară cu a pronaosului, se deschide prin arcade 
înalte, înguste, şi peretele plin în mijlocul fațadei vestice, unde se află pe 


exterior, icoana de hram (Tăierea capului Sf. loan Botezătorul). Intrarea în 


pridvor se face printr-un portal cu baghete simple, încrucişate şi rozete, decor 
întâlnit şi la ancadramentele ferestrelor. 

Pictura bisericii datează din etape diferite: din vremea lui Alexandru II 
sunt frescele din absidele naosului şi cele de pe pereţii laterali ai pronaosului; 
din perioada 1806-1834 — altarul, calota sferică din naos şi cele două registre de 
Jos, datorate unor meşteri zugravi formaţi la şcoala de pictură de la Căldăruşani; 
celelalte părți au fost repictate în anii 1956-1958. 

Ansamblul mânăstiresc cuprinde mai multe construcții de mare interes 
artistic. Bucătăria (cuhnia), de pe latura nord-estică a incintei este cel mai vechi 
exemplar de acest fel din Țara Românească (datează din vremea lui Matei 
Basarab), are formă pătrată, cu trompe suprapuse de pandantivi ce susțin un 
octogon cu gemuleţe, încheindu-se cu o calotă sferică ce constituie coşul 
încăperii. 

Pe latura sudică a incintei se află trapeza, chilii mai noi, precum şi casa 
domnească înălțată de Matei Basarab (au rămas neschimbate numai pridvorul şi 
pivnițele boltice). 

Intrarea în mânăstire se face prin baza turnului-clopotniţă, edificiu cu trei 
niveluri, datând în forma actuală din perioada 1806-1812. 

La mânăstirea Plumbuita a funcționat în anul 1582 prima tipografie din 
istoria Bucureştilor. 


Mânăstirea deţine o colecţie de artă religioasă din secolele XVII-XIX. 


Biserica „Răzvan” 


(Calea Moşilor nr. 3) 


„A fost construită, probabil, de un căpitan Răzvan, pomenit în 
documente în timpul domniei lui Matei Basarab, între anii 1635-1647. 

Este posibil ca biserica să fi fost reclădită de acesta pe ruinele unei 
biserici mai vechi deoarece în jurul bisericii au fost descoperite, în cursul 
ultimelor săpături arheologice, morminte din sec. al XVI-lea. După 1705 
biserica a fost restaurată de către BARCA COJESCU, mare logofăt, Vlădoaia, 
mama sa şi Enache Văcărescu. Biserica a avut în jurul ei clădiri, din care 
pricină, în sec. al XVII-lea 1 se spunea mânăstire. A ars din timpul marelui 
incendiu din 1847. A fost reparată în anii următori, fiind repictată de C. Lucca şi 
Mişu Popp, atunci a dispărut şi vechea inscripție. 

Biserica Răzvan este unul dintre puţinele documente bucureştene de acest 
fel, care are plan dreptunghiular; pridvorul a fost aplicat târziu, probabil după 
incendiul din 1847, fiind de factura celui de la Sf. Gheorghe Nou, refăcut în 
acelaşi timp. 


Se remarcă prin frumuseţea sa catapeteasma bisericii, sculptată în lemn.” 


(“Extras din Repertoriul bibliografic al monumentelor feudale din Bucureşti, de 
N. Stoicescu”) 


Preot paroh TĂUTUL ADRIAN 


Biserica „Sfântul Dumitru” 
(Str. Iuliu Maniu nr. 3) 


Preot paroh Gh. I. Popescu — Argeş 


„Ctitorie a boierilor Bălăceni, datând din anul 1654. Construcţia era 
din lemn. A dispărut şi odată cu ea s-a pierdut şi pisania. 

Pe locul acesteia, la 1753 boierii Râmniceni ridică o biserică din piatră, a 
cărei pisanie s-a pierdut şi ea. S-a păstrat totuşi un document, datat 31.11.1754, 
actul de fundaţiune, semnat ca martori de Constantin Logofătul Dudescu, 
Constantin Spătarul Brâncoveanu şi Ştefan Logofătul Dudescu. Documentul 
respectiv, împreună cu alte acte referitoare la Biserica „Sf. Dumitru” se află în 
lucrarea generalului P.V. Năsturel, dedicată Bisericii Stavropoleos (Bucureşti, 
1906, p. 33-38) 

Cea de-a treia biserică a fost începută în anul 1819, la stăruința 
episcopului de Buzău, Kostendie Filitti. Lucrarea a fost continuată de episcopul 
Constantin Rătescu (1819-1824), terminată şi înzestrată de episcopul Chesarie al 
Buzăului (1826-1846). Acoperişul bisericii a ars la incendiul devastator din anul 
1847. Episcopul Filotei al Buzăului restaurează biserica la 1852. 

Pictura iniţială a fost făcută de zugravul IOAN MINCU şi Costache între 
anii 1826-1843, sub îndrumarea pictorului italian GIULLIANI, care a introdus 
stilul realist în iconografia bisericilor noastre, la şcoala de pictură şi sculptură 
bisericească de la Buzău, înființată de CHESARIE. 

Catapeteasma a fost lucrată tot acolo, în stil baroc, de către sculptorul 
Dimitrie Spătaru, împreună cu ucenicii săi, AGAPIE, ENACHE, TĂNASE şi un 
poleitor IVAN LIPOVEANU, DIN BRĂILA. După incendiul din 1847. pictura 
a fost restaurată de pictorul SZATMARY, între anii 1850-1852. 

Cunoscută sub numele de biserica „de jurământ” (aici se depunea în mod 
solemn jurământ de credință sau în cazuri judiciare), după primul război 


mondial, monumentul a fost lăsat în paragină şi propusă spre demolare. A fost 


salvată datorită campaniilor de presă duse de academicianul I.C. Filliti. El a 
obținut de la primarul general al capitalei ajutorul necesar. Biserica a fost redată 
cultului la data de 30.11.1930. între anii 1964-1966, biserica a fost renovată în 
exterior prin lucrări de reparaţii capitale, a fost împrejmuită cu gard de metal, 
lucrat în stil brâncovenesc, au fost refăcute instalaţiile electrice, de încălzire şi 
apă din interior, şi a fosr reamenajată şi înfrumusețată grădina înconjurătoare. A 
fost afectată de cutremurul din 1977. A fost din nou refăcută, rezistând cu brio la 


cel din 1986 şi 1990. 


1. Vătaful Stroie Râmniceanul, în călugărie se numea ISAIA, 
împreună cu nepotul său, logofătul Radu, încep refacerea 
bisericii la 1741 

2; Ioan C. Filitti era strănepot de frate al episcopului de Buzău, 
KOSTANDIE FILITTI (1819) 

3. Primarul general al Capitalei era Dimitrie Dobrescu 


4, Noul paroh, hirotonisit la 1930 a fost preotul Dumitru Popescu 


Biserica „Sfântul Gheorghe-Mărţişor” 


(Str. Mărţişor nr. 63) 


„Cu vrerea „Sfintei Treimi” această sfântă biserică cu hramul 

„Sfântul Mare Mucenic Gheorghe” şi „Sf. Arhangheli Mihail şi Gavril” s- 

a zidit din temelie pe dealul Mărţişorului, în timpul păstoriei IPSS 

Patriarh Nicodim Munteanul, pe terenul dăruit de evlavioşii creştini 

Gheorghe şi loana Alexandrescu, cu fiul lor Mihai şi cu obolul multor 

creştini însemnați lângă tabloul votiv din sfânta biserică, prin truda 

preotului MIHAI TATARAM, primul preot numit aici, ajutat de epitropii: 
MIHAI GEORGESCU; 
C. IONESCU; 
GH. DUMITRESCU; 
I. UNGUREANU şi Consiliul Parohial din 1941, înscris la 
proscomidie. 

Temelia i s-a pus la 1 august 1943 şi s-a târnosit la 19 septembrie 1949 de 
IPS EFREM AL BASARABIEI. 

Planul construcției a fost întocmit de arhitectul Călugăreanu constructor 
fiind Ilie Constantinescu. 

Pictura a fost executată de profesor pictor Gh. Teodorescu — Romanați. 
Din cauza seismelor, fumului şi igrasiei, pictura s-a deteriorat, suferind încă trei 
restaurări. 

Tot prin truda preotului MIHAI TATARAM, ajutat de enoriaşii însemnați 
în sfânta biserică şi ajutat de Consiliul Parohial, format din: Alex. Davidescu, 
epitrop; D. Stoica, epitrop; Ovid Cojocaru, Gh. Fulger, N. Ionescu, Ion Diaconu, 
Pavel Dan Dumitrescu, Alexandru Broscaru, Gh. Cristea, Ion Marin, I. Tănase, 


s-a păşit, la 18 august 1993 la restaurarea picturii de către pictorul de categoria 


I-a ELENA VASILESCU, din Bucureşti, împreună cu V. Viorel, C. Chivu şi 
ucenicii: Olga, Bogdan şi loan. 

Resfinţirea s-a făcut la data de 31.10.1993 de către P.S. Episcop Roman 
lalomiţeanul.” 


Preot paroh Tătărâm Mihai 


Biserica „Şerban — Vodă” — Progresul 


„Ziditu-s-a acest sfânt lăcaş cu hramul „Adormirea Maicii Domnului”, cu 
începere din anul 1943, şi s-a terminat în anul 1964. Biserica a fost ridicată pe 
terenul donat de buna creştină ATHENA VALENTINA col. Popescu, decedată 
în anul 1937 şi îngropată la M-rea Cernica, după ultima ei dorinţă. 

Înălțarea acestui sfânt lăcaş s-a făcut prin munca şi strădania preotului 
Dragotă Grigore, având ca fonduri sumele lăsate prin testament de către ctitoria 
Athena Valentina Popescu, prin daniile credincioşilor, la care s-au adăugat şi 
ajutoarele primite de la Sfânta Arhiepiscopie şi Departamentul Cultelor. 

Parohia Şerban Vodă, situată pe teritoriul fostei comune suburbane 
Șerban Vodă, a luat ființă în 1940, sub arhipăstoria Patriarhului Nicodim 
Munteanu, în baza legatului testamentar făcut de Athena Valentina Popescu şi 
descoperit de preot Dragotă Grigore. Simţindu-se nevoia construirii unei capele, 
în care să se oficieze serviciile religioase pentru împlinirea nevoilor moral- 
spirituale, s-a amenajat în Ateneul Şcolii, în anul 1941, o capelă sfințită de 
Arhiereul VENIAMIN POCITAN. 

În anul 1942, în imediata apropiere a actualei biserici s-a zidit o capelă, pe 
locul unde este ridicată o cruce, capela fiind sfințită de Protopopul TRAIAN 
COSTEA. 

La data de 22 august 1943, s-a pus piatra fundamentală a noii biserici de 
către P.C. protopop Traian Costea, asistat de sobor de preoți. La data de 15 
august, biserica a fost dată cultului, sfințirea provizorie fiind făcută de preot 
Dragotă Grigore. Planurile au fost întocmite de către arhitect VASILE 
IONESCU şi Vanghele Dumitrescu. Ele au suferit unele reduceri, din lipsă de 


fonduri. Execuţia tehnică s-a făcut de către meşterul Ispas Baicu. 


Pictura bisericii s-a executat în frescă de pictorii: Gh. Rusu, V. Precup şi 
Dimitrie Nicolaide, între anii 1953-1959. În anul 1962 biserica a fost 
împrejmuită, în anul 1964 s-a făcut pridvorul iar între anii 1964-1965 s-a refăcut 
învelişul bisericii. 

În 1968-1969 a fost reparată turla cea mare, eliminându-se igrasia şi s-a 
continuat pictarea celor două pridvoare de către pictorul Eugen Profeta. 

În ziua de 10 mai 1970, în timpul arhiepăstoriei Prea Fericitului Părinte 
Patriarh Justinian, a avut loc târnosirea acestui sfânt lăcaş. 

Slujba sfințirii a fost oficiată de P.S. Episcop dr. Antim Nica 
Târgovişteanu, Vicar Patriarhal, în frunte cu p.c. preoți consilieri Mihai 
Marinescu şi Dinu Provian, protoiererul Circ. III Capitală. La solemnitatea 
sfințirii a participat şi I.P.S. Mitropolit al Libanului, SARCHIZIAN, Rectorul 
Institutului Teologic din Beirut, aflat în ţara noastră ca oaspete al Bisericii 
Ortodoxe Române. 

Solemnitatea de sfințire a constituit cea mai mare sarbătoare 
duhovnicească pentru credincioşii cartierului Şerban Vodă, acum în înflorire, 
biserica nou sfinţită aliniindu-se la marile realizări materiale şi spirituale din 
patria noastră .... 


Preot Paroh Alexandru Niculescu” 


„Istoricul Bisericii Sf. Ierarh Nicolae din Parohia Dămăroaia” 


„Biserica este construită în anul 1946, pe locul unde a fost hramul Sf. 
Mucenic Miron, zidită în anul 1932, data când a fost înființată parohia 
Dămăroaia, extrabugetară. 

În anul 1938, luna noiembrie, prima lună de conducere parohială, a 
preotului Constantin Predeleanu, s-a identificat pe planul de parcelare al 
cartierului întregul teren destinat bisericii şi casei parohiale şi s-a împrejmuit cu 
gard fasonat, cu sprijinul autorităților civile locale. 

În anul 1939 s-a plantat terenul cu arbuşti şi pomi fructiferi. În anul 1939 
paraclisul a fost mărit şi s-a luat iniţiativa zidirii bisericii. 

La 25 decembrie 1946 s-a făcut sfințirea de către P.C. Protopop 
Alexandru lonescu şi s-a dat învoirea de a se face serviciul divin în această 
biserică. 

Biserica este zidită din cărămidă şi beton armat, cu ziduri groase de 0.3 m. 
De atunci, în fiecare an s-au continuat lucrările cu fonduri din donațiile 
enoriaşilor, credincioşilor binevoitori şi fonduri proprii ale parohiei. 

În anii 1953-1954, prin sprijinul Prea Fericitului Părinte Patriarh 
JUSTINIAN, în cadrul şantierului de pictură al Sfintei Patriarhii, s-a efectuat 
pictura în frescă de către un colectiv de pictori numiți de Administraţia 
Patriarhală şi condus de pictorul D. Nicolaide. 

În anii 1958-1959, s-a zidit catapeteasma bisericii din zid şi ştucatură, în 
piatră artificială şi ghips. Lucrarea s-a efectuat în regie iar structura a fost făcută 
de către sculptorul Rudolf Waffler. 

În anul 1960 s-a pictat de pictorul D. Nicolaide. În anul 1956 s-a zidit 
casa parohială. În anul 1958 s-a finisat parţial şi este locuită de către preotul 


paroh C. Predeleanu, ctitorul bisericii. 


În anul 1963, luna noiembrie, ziua 10, sub păstorirea P.S. P.P. Justinian, 
s-a terminat acest sfânt lăcaş de către P.S. Episcop Antim TâRgovişteanu, paroh 


fiind iconom stavrofor, C. Predeleanu şi preot coslujitor ILIE GAUIANU.” 


Biserica „Sfânta Vineri” — Colentina 


(Str. Gherghiţei Nr. 4) 


„În ziua de 22 luna iunie, anul 1947 s-a turnat temelia acestui sfânt lăcaş, 
cu hramul „CUVIOASA PARASCHIVA”, în timpul I.P.S. Patriarh Nicodim, cu 
cheltuiala enoriaşilor parohiei şi cu strădania Epitropiei şi a Consiliului Parohial, 
paroh fiind preotul DIONISIE GOGOASE şi s-a sfârşit în ziua de 25 aprilie 
1948, paroh fiind preot Gh. N. Ionescu.” 


În dreapta, la intrare, se află mormântul ctitorului, pr. Gh. N. Ionescu 
(1910-1971). 


In vara anului 1995 au început lucrări de refacere ale bisericii. 


Preot paroh Mutulescu Emil 


Preot ZAREA ANATOLIE 


Biserica „Sf. Antonie cel Mare” 


(Str. Oradea Mare) 


„În numele Tatălui şi al Fiului şi al Sfântului Duh. 

Această Sfântă şi Dumnezeească biserică, cu hramul Sf. Antonie cel 
Mare, a fost zidită de preotul paroh Stefan Mihail, cu ajutorul credincioşilor, şi 
s-a pus temelia la 14 oct. 1946. 

S-a lucrat la zidirea Sfintei biserici până în anul 1948, când regimul 
comunist — ateu a interzis construcţia. Cu multă osteneală a fost obţinută o nouă 
autorizaţie de lucrări în anul 1968, luna noiembrie. În anul 1973, luna mai, am 
fost nevoiți să începem avtivitatea cultică în noul lăcaş, aflat în stadiul de 
construcție. 

În anul 1979, martie 28 a decedat preotul ctitor, pr. Ştefan Mihail, 
lucrările fiind continuate de preotul Cristescu Mihail, care a fost alături de ctitor 
din 1968. 

Cu ajutorul celui atotputernic, toate lucrările dde finisare, împodobite şi 
înzestrare a Sf. lăcaş au fost terminate în 1990. târnosirea acestui sfânt lăcaş a 
fost săvârşită de Prea Fericitul Părinte Patriarh Teoctist, cu mare sobor, în ziua 
de 17, luna martie, anul 1991, fiind preot paroh Cristescu Mihail şi epitrop Gâlcă 


Dumitru.” 


Preot paroh Cristescu Mihail 


Biserica „ALBA - POSTĂVARI” 
(Str. Bateriilor nr. 41) 


Jupâneasa CAPLEA, soția marelui Postelnic Stoica Ghiorma, ridică prima 
biserică, îmreună cu un schit de călugări, în perioada 1564-1568. În veacurile 
următoare, această biserică va fi cunoscută şi sub numele de mai jos: biserica 
Albă, Achitul Sfântul Nicolae din Mahalaua Postăvarilor, Biserica Postăvari sau 
Biserica Postăvarilor. 

În veacul trecut se considera că această biserică ar fi, ca vechime, pe locul 
doi în Bucureşti, după biserica Sf. Atanasie-Bucur. 

O legendă, consemnată şi de cronicarul Radu Popescu menționează faptul 
că Banul Mihai (viitorul domn al Ţării Româneşti — Mihai Viteazul) căzând în 
mâinile lui Alexandru cel Rău, îşi va găsi refugiu la schitul Jupânesei Caplea, 
unde se roagă icoanei făcătoare de minuni a Sf. Nicolae, pentru a-i salva viaţa. 
De va scăpa, promite viitorul domn, va ridica o mânăstire în apropierea 
schitului. Astfel, spune cronicarul Radu Popescu s-a născut Mânăstirea Mihai 
Vodă. 

Din cauza deselor revărsări ale Dâmboviţei, acest lăcaş va fi părăsit şi va 
cădea în paragină. 

Abia în primii ani ai sec. al XVIII-lea, spre sfârşitul domniei lui 
Constantin Brâncoveanu, schitul renaşte, prin grija noilor locuitori ai mahalalei: 
postăvării. Aceştia îşi spălau postăvarurile, pânzeturile şi borangicurile în apa 
puţin adâncă a bălților din preajma schitului. 

Biserica fusese închinată metoh M-rii Mihai Vodă şi va fi cunoscută şi 
sub numele de Alba Postăvari. 

Fiind grav avariată de cutremurul din 1838, ca mai toate bisericile din 


oraş, rămâne în ruină, neputând fi reparată. 


Locuitorii cartierului Postăvari se gândesc acum să dărăme vechea 
biserică, pentru a zidi din temelie o alta, de fapt a treia biserică, în ordine 
cronologică. Printre cei care au contribuit cu râvna şi fapta lor amintim: jupân 
Gheorghe Ion  Franzelaru,  Serdaru Costache Constantinescu, Nicolae 
Constantinescu Franzelaru, frații Iancu şi Costache Stoicovici şi alții. 
Construcția a început la data de 17 februarie 1856 şi a fost sfințită la 28 
septembrie 1857, în zilele lui Alexandru Ghica, întâistătătorul bisericii fiind 
Nifon, mitropolitul Ungro-Vlahiei. Acum, bisericii Sfântul Nicolae din postăvari 
i se mai adaugă două hramuri: „Sf. Mucenic Gheorghe” şi 
„Sf. 40 de mucenici”. 

În anul 1889 este refăcută pictura interioară de către meşterul ANTON 
SERAFIM, alte reparaţii fiind efectuate în 1908, 1925, precum şi după 
bombardamentele din vara anului 1944. 

În perioada 1880-1981 va începe sistematizarea acestui cartier, iar în urma 
acestuia, la 18 martie 1984, biserica va fi demolată. 

Mobilierul bisericii, împreună cu obiectele de cult, catapeteasma sculptată 
în lemn de tei, cu icoane pictate în tinereţe de pictorul 
N. Grigorescu, îmreună cu candelabrul principal, lucrat de către Nicolae Faur 
din Brăneşti, cărți bisericeşti din secolul al 17-18-lea au intrat în înzestrarea 
Bisericii Sf. Mihail şi Gavril din Popeşti-Leordeni, reconstruită după cutremurul 
din 1977. tot la această biserică a fost dus şi unul dintre clopotele bisericii 
Postăvari. În curtea bisericii Postăvari se afla o clopotniţă din lemn, adăpostind 3 
clopote. Două dintre acestea au fost turnate după primul război mondial, 
înlocuind astfel clopotele vechi ale bisericii, care au fost jefuite (date la topit) de 
către armata de ocupaţie germano-austro-ungare). Icoana făcătoare de minuni a 


Sf. Nicolae a fost cedată Muzeului M-rii Antim. 


Biserica „Sfântul Ierarh Nicolae” — Crângaşi I 


(Str. Cpt. Grozeanu nr. 9) 


În interiorul bisericii, demolate în anul 1986, se află următoarea inscripţie, 
care ținea loc de pisanie: „Această sfântă biserică, după tradiţie, s-a zidit la anul 
1564 de ctitorii DUMITRU, MARIA şi fiii lor DUMITRU şi MARIA LUPAN 
SINCARU, preot, soția sa MARIA, cu fiica sa MARIA, Gh. BRAIDEA, cu soția 
sa ECATERINA. 

Se consideră după toate aparențele, că fondatorul adevărat este domnitorul 
MIRCEA CIOBANU, prin urmare, data fondării trebuie să fie anterioară anului 
1564. Legenda spune că domnitorul muntean a zidit acest locaş nu numai ca loc 
de reculegere ci şi de refugiu. Situată în desişul zăvoarelor din zonă, înconjurat 
de bălți înaccesibile duşmanilor, biserica nu va avea decât o singură cale de 
acces, pe un pod ce se putea ridica, la nevoie. 

Ulterior, biserica a fost înconjurată de un cimitir. Între anii 1899-1937, în 
timpul parohiatului preotului Constantin Bălteanu, această biserică a suferit 
modificări (s-a prelungit pronaosul, a fost repictată de pictorul POTLOVSCHI, 
între anii 1914-1919, apoi a fost adăugat un pridvor, cu două camere laterale, 
cafas precum şi o turlă de dimensiuni apreciabile). Pictorul PRISCARIU a 
executat din nou pictura bisericii, ocazie cu care preotul BALTEANU este 
zugrăvit printre ctotorii reziditori. 

În 1940, turla cea mare şi catapeteasma bisericii sunt distruse de cutremur, 
dar sunt refăcute în anul 1963. pictorul PRECUP VENIAMIN va reface pictura 
între anii 1964-1968. 

În urma creării lacului CIUREL au dispărut atât biserica cât şi cimitirul 
din jur, precum şi o parte din cartierul CRÂNGAŞI. 

Biserica a fost demolată în luna mai 1986, o parte din obiectele de cult 
fiind transportate la Biserica Belvedere şi la Biserica Sf. Ilie Grant, ultimul preot 


paroh fiind părintele BOIERESCU. 


ISTORIA BUCURESTIULUI PRIN BISERICILE SALE 
Fascic. XIII 
Biserica "Curtea - Veche” (Sfântul Anton) 


"Biserica este monument istoric şi cea mai veche din Bucureşti. După 
tradiție, a fost zidită inițial de Mircea cel Bătrân ca biserică domnească. 

Odată cu zidirea cetăţii Dâmboviţa (Bucureşti), în anii 1398-1401, ea a 
fost rezidită apoi de Mircea Ciobanul în anul 1546, iar cea mai de seamă 
restructurare a fost cea făcută de Ştefan Cantacuzino, la 1715, când 1 s-a adăugat 
portalul de la intrare şi peretele despărțitor al bisericii femeilor de cea a 
bărbaților (două coloane de piatră se văd şi astăzi) şi s-au închis cele două uşi 
laterale, dinspre Sud şi Nord, care dădeau în cele două paraclise laterale, unde 
probabil îşi făceau rugăciunile intime membrii familiei domnitoare. 

Actuala biserică a trecut prin mai multe prefaceri, mai ales în timpul 
domniei lui Bibescu Vodă şi Barbu Ştirbei iar ultima reparaţie s-a făcut de 
Comisiunea Monumentelor Istorice, între anii 1928-1935. 

Arhitectura bisericii cât şi structura zidurilor în panouri şi cărămizi 
aparente, precum şi cornişa triplu dințată, arată influența tipului arhitecturii 
sârbeşti din epoca lui Mircea Ciobanu (1456). 

Tâmpla (catapeteasma) aminteşte catapetesmele bisericilor din Orient, 
ceea ce înseamnă că au lucrat meşteri aduşi de Domn din Orientul Creştin. 

Biserica are înfăţişare de catedrală deşi, fără paraclisele laterale, nu este 
încăpătoare, căci ea a servit de Catedrală Domnească, fiind biserica primei curți 
domnești din Bucureşti. 

Tradiţia spune că, în secolele XVI-XVII, în această biserică se ungeau 
domnii țării şi că la această biserică se tăiau doi berbeci şi în sângele lor călcau, 
ieşind din biserică, după ungere, domnii-ca să fie viteji şi războinici. 

Tot în această biserică au fost înmormântați voievozii Pătraşcu cel Bun, la 
1588, şi Mircea Ciobanu, la 1599. 

Actualmente, nu se găsesc însă în biserică nici mormintele şi nici pietrele 
de mormânt, care să indice acest lucru. 

Pictura este cea a RENAȘTERII, executată de Mişu Pop şi Lecca. La 
proscomidie s-au păstrat fragmente din pictura originală, de pe vremea lui 
Mircea Ciobanu. 

Fragmentele din pictura de pe vremea lui Ştefan Cantacuzino-frescă şi 
ulei- s-au încrustat în nişele din dreapta şi din stânga, de la intrarea în biserică. 

Între anii 1928-1935, când s-a făcut reparația bisericii, s-a spălat şi pictura 
din 1848-1852. 

Hramul vechi al bisericii a fost "Buna -Vestire”, ca şi primul patron al 
oraşului Bucureşti. Hramul "Sfântul Anton" i s-a adăugat după focul cel mare 
din anul 1847, când arzând vechea biserică "Sfântul Anton" din Piaţa de Flori, în 
loc să se zidească o altă biserică, în locul celei arse, s-a reparat biserica "Curtea- 


Veche", de vis-ă-vis, care era ruinată şi părăsită, adăugându-i-se de atunci, pe 
lângă vechiul hram, "Buna-Vestire", şi hramul "Sfântul Anton"." 


Preot Paroh, 
Protopop , DINU PROVIAN. 


Biserica "Sfântul Nicolae" a Studenţilor 


"În al 1905-lea an de la venirea în trup a Fiului lui Dumnezeu pe pământ, 
pe aces loc, creştine, unde eşti chemat să-ți pleci fruntea pe lespedea de piatră în 
fața altarului de jertfă şi să înalți o rugă fierbinte, poposit-au oameni cucernici, 
spre a ridica lăcaş de închinăciune lui Dumnezeu. 

După patru ani de osteneală, meşterii iscusiţi , zugravii şi toţi ostenitorii 
priveau spre înălțimea cerului , văzând cum falnicul lăcaş de închinăciune se 
înălța împreună cu sufletul smerit spre Dumnezeu, dându-l spre a fi sfințit. 

Mare fu bucuria ambasadorului rus GHIERS, din a cărui inițiativă se 
construi lăcaşul, când a văzut că inițiativa nu i-a fost zadarnică. 

Având aprobarea Curţii Imperiale, care i-a pus la dispoziţie 600 000 ruble 
aur, lucrarea de construire a fost coordonată de arhitectul rus 
PREVBRAJENSKI. 

Acoperind o suprafaţă de 350 m.p. , biserica se desfăşoară sub formă de 
cruce. Are zidărie mixtă, din cărămidă presată şi piatră. 

Stilul este rusesc, având 7 turle, inițial acoperite cu foiţă de aur. 

Începută în 1905, la 25 noiembrie 1909, biserica îşi pleacă splendoarea şi 
măreţia în faţa soborului de sliujitori, ce veneau spre a o târnosi (sfinţi). 

Alături de Mitropolitul Primat al Bisericii Autocefale Române de atunci, 
Athanasie Mironescu, a participat şi Arhiepiscopul Vladimir al Kronstadtului, 
Vicarul Mitropoliei Petrogradului, delegat al Sf. Sinod al Bisericii Ortodoxe 
Ruse, la slujba de sfințire a bisericii, pe care i-au închinat-o Sfântului Ierarh 
Nicolae, punându-l patronul ei. 

Cât priveşte veştmântul artistic al bisericii, menţionăm doar că 
ornamentele şi o parte dintre icoanele de pe pereţii exteriori au fost executate de 
pictori şi sculptori ruşi şi italieni. 

În interior este pardosită cu plăci de formă pătrată, octogonală şi 
dreptunghiulară din gresie albă, gri, galbenă şi albastră. 

Pictura se desfăşoară pe o suprafaţă de circa 1150 m.p. şi a fost executată 
în tehnica uleiului mat de pictorul rus VASILIEV. 

Catapeteasma, sculptată în lemn şi poleită cu foiţă de aur, a fost executată 
la Moscova, după modelul Catapetesmei din Catedrala "Sfinții Apostoli” din 
Kremlin. 

Pictura de pe catapeteasmă a fost executată de pictorul VAŞNETOV, din 
Galeria Tretiakov. 

După 39 de ani de slujire, pictura era acoperită cu fum şi praf, de aceea, în 
anul 1948 este spălată şi renovată de pictorul CUDINOV. 

Nu foarte târziu, adică în 1967, suferă o nouă spălare şi renovare, 
încredințată unei echipe de pictori autorizați: Eugen Profeta, Victor Zemlicica şi 
Victor Costiurin. 


Starea actuală a bisericii necesită o nouă reparaţie, spălarea picturii, care 
este afumată, şi consolidarea cupolei principale, care este fisurată pe toată 
circumferința. 

După o tradiție veche, într-o perioadă în care puterile întunericului nu se 
dezlănţuiseră prea mult, biserica a devenit Paraclis Universitar. 

Pentru a reface tradiția întreruptă, la cererea unor reprezentanți ai 
studenților din Bucureşti, Sfântul Sinod al Bisericii Ortodoxe Române, în frunte 
cu Prea Fericitul Părinte Patriarh Teoctist, redă această biserică studenţilor, în 
ianuarie 1992. Astfel, începând cu această dată, Biserica "Sfântul Nicolae" 
redeveni Paraclis Universitar, având ca prim slujitor în această nouă situație pe 
cel care semnează acest "Scurt Istoric". 


Pr. Paroh, 
Pr. Vasile Gavrilă. 


Biserica "'Sf.Nicolae-Negustori" 


"Biserica Negustori este veche, amintită în documente la anul 1665, 
aprilie 24 (Manuscris A, 545, f.181), în care se arată că avea clopotniţă, iar în 
august 1, 1671, este numită "Biserica Negustorilor”. În forma ei exterioară de 
ayi, datează din 1725-1726, când este reconstruită din cărămidă, în locul celei 
din lemn, ce a ars la 1718, sub domnitorul NICOLAE MAVROCORDAT. 

Ctitorii ei sunt: Simeon-Cup, negustor, înmormântat cu familia în 
biserică, după 1761, februarie 9, (cf. N.Iorga, "Inscripţiuni în bisericile 
României"); Radu Piteşteanu, cupet, înmormântat în biserică la 30 iulie 1725 
(cf. Iorga şi Elian); Stoica Abagiul; Stancu Cojocarul, înmormântat în biserică la 
1752/1753 (cf.lorga); Axente Căpitan, înmormântat în biserică la 14 noiembrie 
1734 (orga). 

Biserica a fost scutită de dări de către domnul Nicolae Mavrocordat şi 
ajutată anual cu câte 45 de taleri, conform zapiselor ce au fost înşiruite şi 
reînnoite şi de alți mulți domnitori, până la Cuza-Vodă. 

Ctitor, de la 1838, este marele agă MANUIL SERGHIADI, care- după 
cutremurul ce a dărâmat mai toate turlele bisericilor din Târgul Bucureştilor, în 
1838, a reparat-o şi în parte a restaurat-o cu cheltuiala sa (turla, ferestrele mari, 
zugrăvitul). El este epitrop şi al Bisericii "Domnița Bălaşa"; a fost înmormântat 
în tinda bisericii, precum se vede şi astăzi. 

Între 1867-1870 i se face a doua reparaţie; i se înlocuieşte şindrila cu 
tinichea şi i se adaugă a doua turlă mare a Pantocratorului (cf. Arhivă). 

La 1881 este din nou reparată şi înfrumusețată; i s-au lărgit ferestrele în 
forma de azi; 1 s-a închis pridvorul cu geamuri fixate în rame de fier, ceea ce a 
fost un mare bine, căci s-a conservat pictura de mare valoare din tindă, făcută în 
frescă de marele pictor Pârvu Mutu, împreună cu ucenicii săi. 

Reparaţia şi înfrumusețarea a fost făcută cu cheltuiala lui Emanoil 
Protopopescu- Pache, fost primar al Capitalei, fiu al protopopului Iancu, fost 
slujitor al bisericii. 

În 1927 i se înlocuieşte acoperişul de tinichea cu tablă de import Wolf iar 
în 1942 i se fac reparaţii sumare de astupare a crăpăturilor în urma cutremurului 
din 1940. 

Biserica  "Negustori” este monument istoric, conform  Adresei 
nr.7207/1953 a CSAC. 

Este construită din cărămidă turcească, în stil brâncovenesc, este bine 
proporționată, în formă trilobară, şi are în exterior, la circa 6 m., un brâu aplicat 
pe zid, caracteristic bisericilor din secolul .al XVIII-lea. 

Pictura: În tindă, în afară de icoana Sf. Nicolae, cea a Sf. Petru şi Pavel 
cu câte un ucenic este a lui Pârvu Mutu, cum s-a mai amintit (cf.publicaţiile 
prof. I:D: Ştefănescu) 


În naos şi în pronaos, ca şi în altar, este pictura marelui pictor Gh. N. 
Tăttărescu, care s-a cojit (deslipit), din cauza umidității (făcută în 1888, peste 
altele vechi) 

Pictura catapeteasmei (tâmplei) este de la 1830-1838, restaurarea făcută 
cu cheltuiala lui MANUIL SERGHIADI. 

Pictorul este necunoscut, se pare unul de la Sf. Munte Athos, sau chiar 
acel PAPATHODOR, fiul preotului Tudor de la Frunzăneştii din Ilfov, care a 
fost mare pictor la vremea sa. 

Biserica are hramul "Sf. Nicolae- Făcătorul de Minuni" 

(Urmează textul pisaniei din 1726, redată în extenso) 

Obiecte de valoare artistică şi istorică: la un număr de 8 icoane mici, 
praznicare, imaginile sunt pictate pe pânză de sac, pe ambele feţe, în culori de 
albastru de piatră, roşu, verde şi alb fildeşiu (cf. Prof. I.D. Ştefănescu); un 
Evangheliar cu text grecesc şi românesc (chirilic), din 1698, cu plăci artistic 
lucrate pe copertă; o simie (anaforniță) de argint, imprimată cu chipul 
mântuitorului şi a celor 12 sfinți apostoli; un sfânt epitaf în fir de aur şi argint; 
sculpturi în lemn; catapeteasma, amvonul, tronul arhieresc etc sunt de mare 
valoare artistică. 


Preot Paroh MIHALCEA DINU. 


Biserica "Sântul Nicolae-Șelari" 


"Datează din a doua jumătate a secolului al XVII-lea. Cea mai veche 
mențiune despre ea o găsim într-un document din 1767 (Condica Mânăstirii 
Nucet), în care se vorbeşte de mahalaua "Sfântul Nicolae- Şelari”, ceea ce 
înseamnă Biserica Sfântul Nicolae din zona unde-şi aveau concentrate prăvăliile 
şelarii care, de sine înţeles, frecventau mai ales această biserică, fără ca ea să fi 
fost întemeiată , cum s-ar crede, de breasla lor. 

După ce din breasla cea mare, a lucrătorilor în piele, se desfac bresle mai 
mici, şelarii au luat în seamă şi grija Bisericii "Sfântul Nicolae". 

Biserica veche era aşezată pe locul unde este astăzi Ministerul Comerţului 
Interior, până spre Ministerul Finanţelor sau chiar pe locul unde s-a reclădit la 
1868 „pentru a treia oară, biserica de azi. 

Oricum, e lucu neîndoios şi precis că exista către sfârşitul secolului al 
XVII-lea, în mahalaua şelarilor, o biserică cu hramul Sfântul Nicolae, care a fost 
rezidită din piatră şi, desigur, în stil mare, pe la 1700, de către Şerban 
Cantacuzino. 

"Această sfântă şi dumnezeiască biserică, întrucare se prăznuieşte Sfântul 
Mare Mucenic şi de Minuni Făcător Nicolae, este făcută de Şerban Cantacuzino, 
biv-vel paharnic, sin Drăghici Cantacuzino-vel spătar, împreună cu Iorgu 
Staroste şi Apostol Lazăr, spre slava lui Dumnezeu şi pentru veşnica lui 
pomenire, a părinţilor, a moşilor şi strămoşilor, în zilele luminatului domnului 
nostru lo Constantin Basarab, la anul de la zidirea lumii 7208-luna august." 

Pisania aceasta a fost zidită la temelia bisericii de astăzi, principalul ctitor 
al Bisericii "Sfântul Nicolae-Şelari" e Paharnicul Şerban Cantacuzino, piosul 
restaurator al Mânăstirii Comana (fondată de străbunul său după mamă, Radu- 
Vodă Şerban, înnoitor al mai multor biserici şi mânăstiri din ţară.) 

Aceasta o arată atât vechea pisanie a Bisericii "Sfântul Nicolae-Șelari," 
cât şi inscripţia de pe anaforniță, care zice: 

"Acest sfânt discos de anafură l-a închinat Şerban Cantacuzino vel-vornic 
şi soţia Adriana Sfântei Mânăstiri Sveti Nicolae, ca să fie veşnică pomenire, 
Decembrie 20, leat 7218=1710)" 

Vornicul Şerban Cantacuzino nu avu urmaşi care să se îngrijească de 
biserică şi nici şelarii suficiente mijloace ca să întrețină biserica. Aşa că, atunci 
când nevoia ceru un domn, Constantin Voievod-Mavrocordat, fu acela care o 
repară radical pe la jumătatea scolului al XVIII-lea. Pentru aceasta, i se înscrie 
numele pe pomelnicul ctitorilor, la proscomidie: 

" Constantin V.V., Ecaterina doamna Nicola V.V., Zmaranda Doamna, 
Pulheria." 

Tot printre ctitori se pretinde a fi, pe la 1750, Aniţa Ştirbeanca, fiica 
răposatului Vel Spătar Radu Golescu, care se credea îndreptățită a dărui bierica 
Mitropolitului Neofit Criteanul, sub cuvânt că era făcută de moşul său, Apostol, 


cuprins în pisania de la 1700, care împreună cu starostele Iorgu, ajută lui Şerban 
Cantacuzino a rezidi biserica a doua oară. 

În anul 1802, în timpul marelui cutremur de la Sfânta Paraschiva (14 
octombrie), Biserica "Sfântul Nicolae -Şelari" a căzut de la temelie. 

Doi ani în urmă, adică la 1804, ea a fost zidită a doua oară, cu ajutor 
obştesc, prin osârdia lui Hagi Gheorghe-Polizu, Nicolae Zaharia şi Gheorghe 
Dimitriu, după cum arată cartea Mitropolitului Dositei Filitis, din 1804, 
septembrie 25, şi cum atestă pisania pusă atunci la noua clădire. 

Clădirea aceasta durează până la 1860 când, zidirea slăbită, fie din cauza 
cutremurelor, fie din cauza îngropării morților în curtea şi cimitirul bisericii, fie 
din cauza infiltrării apei din scurgerea râurilor care treceau pe lângă biserică, 
sfântul locaş se găsea din nou în stare rea. 

Astfel, s-a constituit o curatelă compusă din Vasile Constantinescu, 
Stamate Athanasiu, Ştefan Boscu şi Petrache Sachelarie pentru a strânge banii 
necesari pentru rezidirea a treia oară a bisericii. 

La 1867, se dărâmă vechea clădire şi cu banii strânşi a început zidirea 
actualei biserici. Adunarea sumelor pentru zidire mergând greu din cauza lipsei 
de mijloace, a silit epitropii de atunci să vândă o parte din proprietăţile bisericii, 
spre a săvârşi lucrarea începută, dar nici cu acești bani nu s-au terminat lucrările 
construcției. Atunci, marele patriot I.C. Brătianu, pe atunci ministru de interne şi 
ad-interim la finanţe, expunând Domnitorului CAROL I starea îngrijorătoarea în 
care se aflau lucrările bisericii dărâmate, urmând pilda bătrânilor voievozi ai 
țării, dăruieşte din caseta particulară suma de 10 000 galbeni, cu care se termină 
clădirea bisericii. 

În amintirea acestei a treia clădiri, s-a aşezat în partea din dreapta, de la 
intrarea principală, o placă de marmură, pe care s-a scris : 

" La anul 1868, Domnitorul României, CAROL I, prin intermedierea d-lui 
I.C. Brătianu, ministru de interne şi ad-interim la finanţe, depuse însemnate 
sume din caseta sa pentru această fermecătoare lucrare, fiind curatorii bisericii, 
ajutători cu bani şi ostenitori, domnii: Vasile Constantinescu, Satamate 
Athanasiu, Ştefan Boscu şi Petrache Sachelarie, când mai veniră în ajutorul unei 
astfel de nobile şi întotlăudabile opere, persoanele aici citate: domnii Costache 
Stoianovici, lon Constantinescu, Petru Enciulescu şi Ghiţă Rădulescu." 

Pentru ajutorul dat, Domnitorul Carol I devine ctitor al bisericii actuale. 

Biserica "Sf. Nicolae-Şelari" se găseşte azi în bune conndiți de 
funcționare şi întreținere, datorită grijii permanente a Prea Fericitului Părintelui 
Justinian, Patriarhul Bisericii Ortodoxe Române şi a conducerii Republicii 
Socialiste România şi ajutorului substanţial al crdincioşilor. 

Pe parcursul timpului, biserica a fost reparată şi înfrumuseţată. Reparaţii 
radicale s-au făcut în anii 1940, 1971-1972, de preot paroh Dumitru Teodorescu, 
dându-i-se jos toată tencuiala, până la cărămidă, pe toată suprafața exterioară a 
bisericii, înlocuindu-se cu mortar şi deasupra praf de piatră, s-a reparat şi vopsit 
acoperişul. 


S-a curăţat şi spălat pictura, care este făcută în întregime de Gh. 
Tattarescu, fiind o capodoperă, cu o catapeteasmă de arhitectonică aproape 
unică. 

După cutremurul din 1977, biserica a suferit avarii şi stricăciuni, care s-au 
reparat în cursul anului 1979, urmând a se reface pictura în cursul anilor 1981- 
1982. 

Biserica este monument istoric şi de artă, sub îndrumarea directă a 
preoului paroh, Dumitru Teodorescu" 


31 ianuarie, 1979 - Bucureşti 
Paroh preot D. Teodorescu. 


Biserica "Sf. Ecaterina” 


"Biserica Sfânta Ecaterina din Bucureşti şi-a început existenţa ca biserică 
din lemn a mânăstirii cu acelaşi nume, ridicată în timpul domniilor lui 
Alexandru Mircea şi a fiului său, Mihnea, zis "Turcitul". 

Ctitorii bisericii au fost boierii Goleşti, Ivaşco şi Albul. Între alţi ctitori se 
numără: Teodor, Drăghici, Pană. 

Biserica era terminată în anul 1579, când a obţinut un hrisov de la Mihnea 
Turcitul. 

Cea dintâi menţiune documentară a mânăstirii se face însă într-un 
document din 15 iulie 1625, deşi ea exista şi mai înainte. Astfel, spre sfârşitul 
anului 1595, când trupele lui Sinan Paşa s-au retras din Bucureşti, mânăstirea a 
suferit unele stricăciuni. 

Reparaţiile au fost făcute de vistierul Pană, care a devenit al doilea ctitor 
al mânăstirii. 

Este posibil ca biserica de lemn să fi fost înlocuită acum cu alta de zid, 
fapt pentru care însăşi mânăstirea a purtat numele de "Mânăstirea lui Pană 
Vistierul" până în a doua jumătate a secolului al XVIII-lea. 

În anul 1616, la sfârşitul lunii decembrie, oştile lui Gabriel Bathory, 
năvălite în Țara Românească, au ars mânăstirea "şi au tăiat un călugăr”. 

Mânăstirea a fost refăcută şi a fost apoi afierosită Mânăstirii 
"Sf.Ecaterina" din Sinai, în timpul domniei lui Alexandru Ipsilanti. De fapt, între 
1775-1782, Doamna Ecaterina, soția lui Alexandru Ipsilanti, a construit un han, 
pe locul unde se află astăzi clădirea Institutului Teologic Universitar din 
Bucureşti şi l-a afierosit mânăstirii. Hanul a fost rezervat în exclusivitate 
"negustorilor turci" sosiți în Bucureşti. Venitul hanului servea la întreţinerea 
călugărilor . De acum înainte, sfântul lăcaş, împreună cu Mânăstirea, au luat 
numele de "Sf. Mare Muceniţă Ecaterina". 

Cutremurul din 1838 a cauzat stricăciuni marii biserici şi i-a crăpat 
zidurile. 

La 22 februarie 1850, egumenul mânăstirii, Grigorie Ecateriniotul, ajuns 
episcop sub numele de Grigorie Agathonikeias, a cerut printr-un memoriu 
aprobarea autorităţilor legiuite pentru începerea unei noi biserici, pe temeliile 
celei vechi, având tot materialul pregătit. 

S-a zidit o biserică nouă pe care o vedem şi astăzi. Construcţia bisericii a 
început în anul 1850 şi s-a terminat în anul 1853, când a fost şi pictată. 

În interior, pe peretele de apus al bisericii, în dreapta, s-a zugrăvit chipul 
patriarhului ecumenic de atunci, Constantin Sinaitul, iar în partea stângă, chipul 
Episcopului Grigorie, amintit mai sus. 

La 25 ianuarie 1853, "Mânăstirea Sf. Ecaterina" serba pentru prima oară 
cel de-al doilea hram al ei: "Sfântul Grigorie Teologul", nume pe care-l purta şi 
egumenul ei. 


La 29 octombrie 1863, Mânăstirea "Sf.Ecaterina" a fost transformată în 
biserică de mir. 

În anul 1905 s-a construit şi casa parohială, pe locul vechi al bisericii, vis- 
à-vis de cea actuală. 

Arhitectura Bisericii "Sf. Ecaterina" prezintă particularități ce-i conferă o 
notă de măreție şi solemnitate. 

Pictura bisericii a fost executată de pictorii C. Lecca (1810-1887) şi Mişu 
Pop (1827-1892), cu excepţia icoanelor de la catapeteasmă, pictate în Sinai, pe 
pânză, şi aplicate aici. 

Cutremurul din 4 martie 1977 a provocat stricăciuni bisericii. Biserica s-a 
consolidat între timp cu o centură de beton. 

Pictura s-a readus la frumusețea ei prin spălare şi retuşare, în primăvra 
anului 1984. 

Din anul 1959, Biserica "Sf. Ecaterina" serveşte ca paraclis pentru 
practica studenților teologi, dar este deschisă şi credincioşilor." 


Pr. Conf. Dr. Alexandru I.Stan 

